ޒަކާތާބެހޭ ފިޤްހު (16): ރަނާއި ރިހީގެ ޒަކާތް – DhiSalafiyyah\nޒަކާތާބެހޭ ފިޤްހު (16): ރަނާއި ރިހީގެ ޒަކާތް\n01/03/2020 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް މުޙައްމަދު ސިނާން\nރަނާއި ރިހިން ޒަކާތް ދިނުން\nالنَّقْدَانِ އަކީ (ޢަރަބިބަހުގައި) نَقْدٌ މި ލަފްޒު ދޭއްޗަށް ބޭނުންކުރާ ގޮތެވެ. މާނައަކީ؛ ދެވޭ އެއްޗެވެ. النَّقْدُ އަކީ ދިނުމެވެ. النَّقْدَانِ ގެ މުރާދަކީ ރަނާއި ރިއްސެވެ. އެހެނީ، އެ ދެ އެއްޗަކީ ގަނެވިއްކާއިރު ދެވޭ ދެ އެއްޗެވެ.(1)\nރަނާއި ރިއްސަކީ: އަގުބޮޑު ދެ މަޢުދަނެވެ. އެހެން މަޢުދަންތަކުން ނުލިބޭ މަންފާތައް މި ދެ މަޢުދަނުގައި މާތް ﷲ ވަނީ ލައްވާފައެވެ. މި ދެ މަޢުދަން ލިބުން ފަސޭހަނުވުމާއި، އަދި މަންފާ ބޮޑުކަމުން، ގަނެވިއްކުމުގައި ދެވޭ އެއްޗެއްގެ ގޮތުގައާއި، އެހެންތަކެތީގެ އަގުގެ ގޮތުގައި އެތައް ޒަމާންތަކެއް ކުރިން ފެށިގެން މި ދެ މަޢުދަން ވަނީ ބޭނުންކުރަން ފަށާފައެވެ. އަދި އެހެން މަޢުދަންތަކާޚިލާފަށް، މި ދެ މަޢުދަނަކީ އަތްކަންކުރުމުގައާއި ފަންނުވެރިކަން ދެއްކުމަށްޓަކައި ޚާއްޞަ ދެ މަޢުދަނެކެވެ. އަދި އެއް މަޢުދަން އަނެއް މަޢުދަނާ އެއްކުރުމަށާއި، ވަކިކުރުމަށް ފަސޭހަ، ރީތިކަމަށް ބަދަލެއްނައިސް ބޭނުން ބައްޓަމަކަށް ބަދަލުކޮށްލެވޭ، އަދި އެ ދެ މަޢުދަން އެކުލެވޭ ތަކެތީގެ ޢަލާމާތްތަކަކީ މީސްތަކުންގެ މެދުގައި މަޤްބޫލުވެގެންވާ ދެ މަޢުދަނެކެވެ. އަދި އެ ދެ މަޢުދަނުގެ ޞިފަތައް ރައްކާތެރިކަމާއެކު ސާބިތުވެހުންނާތީވެ، އެއީ މަކަރުހެދުމާއި، އޮޅުވާލުމުން ސަލާމަތްކޮށްދޭ ދޭއްޗެވެ. މި ސަބަބުތަކާހުރެ، އެ ދޭތި ހޯދުމަށް މީސްތަކުން އަވަސްވެގަނެއެވެ. އަދި ޒީނަތުގެގޮތުގައާއި، ގަހަނާގެގޮތުގައާއި، ގޭގޭ ޒީނަތްތެރިކުރުމަށާއި، ތަފާތު އެކި ގިނަގުނަ ބޭނުންތަކަށް ބޭނުންކުރެއެވެ.(2)\nރަނާއި ރިހިން ޒަކާތްނެރުމުގެ ޙުކުމް\nރަނާއި ރިހީގައި ނިޞާބުހަމަވެ، ޙައުލު ފުރިހަމަވެއްޖެނަމަ ޒަކާތްނެރުން ވާޖިބުވާނެއެވެ.\n(2) ﷲ ތަޢާލާ ވަޙީ ކުރައްވާފައިވެއެވެ. ((خُذْ مِنْ أَمْوَالِهِمْ صَدَقَةً تُطَهِّرُ‌هُمْ وَتُزَكِّيهِم بِهَا)) (التوبة: 103) މާނައީ: “އޭގެސަބަބުން ކަލޭގެފާނު އެބައިމީހުން ޠާހިރުކުރައްވާނޭ، އަދި އެބައިމީހުންގެ ހެޔޮކަން އިތުރުކޮށްދެއްވާނޭ ޞަދަޤާތެއް، އެބައިމީހުންގެ މުދަލުން ކަލޭގެފާނު ނަންގަވާށެވެ!”\nމި އާޔަތުން ދަލީލުނެގޭ ގޮތް:\nމި އާޔަތުގައި މިވަނީ ޢާއްމުގޮތެއްގައި މުދާތަކުން ޒަކާތްނެރުން ވާޖިބުކުރައްވާފައެވެ. ރަނާއިރިއްސަކީ މުދާތަކުގެ ތެރޭގައި ހިމެނޭ މުދަލެކެވެ.(3)\n(1) އަބޫ ހުރައިރާ ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. ((مَا مِنْ صَاحِبِ ذَهَبٍ وَلاَ فِضَّةٍ لاَ يُؤَدِّي مِنْهَا حَقَّهَا إِلاَّ إِذَا كَانَ يَوْمُ الْقِيَامَةِ صُفِّحَتْ لَهُ صَفَائِحَ مِنْ نَارٍ فَأُحْمِيَ عَلَيْهَا فِى نَارِ جَهَنَّمَ فَيُكْوَى بِهَا جَنْبُهُ وَجَبِينُهُ وَظَهْرُهُ، كُلَّمَا بَرَدَتْ أُعِيدَتْ لَهُ فِى يَوْمٍ كَانَ مِقْدَارُهُ خَمْسِينَ أَلْفَ سَنَةٍ حَتَّى يُقْضَى بَيْنَ الْعِبَادِ فَيُرَى سَبِيلُهُ إِمَّا إِلَى الْجَنَّةِ وَإِمَّا إِلَى النَّارِ…الحديث))(4) މާނައީ: “ރަނާއި ރިހި (މުދަލުގެ ގޮތުގައި ލިބިގެންވާ) މީހަކު، އެ ތަކެތީގެ ޙައްޤު (އެބަހީ؛ ޒަކާތް) ނުދީފިކަމުގައި ވާނަމަ، ޤިޔާމަތްދުވަހު، އެމީހަކަށް އެ މުދާތައް އަލިފާނުންވާ (ދަގަނޑު) ފޮތިތަކެއްފަދައިން ހަދާލެވެއެވެ. ފަހެ، އެތަކެތި ނަރަކައިގެ އަލިފާނުން ދޮންކުރެވި، އެތަކެތިން، އެމީހާގެ ނިތްކުރީގައްޔާއި، އަރިކަށީގައްޔާއި، ބުރިކަށީގައި، ޖައްސަވަމުން ގެންދަވާނެތެވެ. އެ ފޮތިތައް ހިހޫވާ ކޮންމެފަހަރަކު އަނެއްކާވެސް ދޮންކުރެވެއެވެ. ކޮންމެ ދުވަހެއްގެ ދިގުމިން ފަންސާސްހާސް އަހަރުވާ (ޤިޔާމަތް) ދުވަހުގައި، މީސްތަކުންނާމެދު ޙުކުމް ކުރެވިއްޖެއުމަށް ދާންދެން، އެމީހަކަށް މި ޢުޤޫބާތް ދެއްވާނެތެވެ. ފަހެ، އޭގެފަހުގައި، އެމީހާއަކަށް ސުވަރުގޭގެ މަގަށް، ނޫނީ ނަރަކައިގެ މަގަށް މަގުދެއްކެވޭނެއެވެ. …”\nމުސްލިމުންގެ މައްޗަށް ރަސޫލުﷲ ޞައްލަﷲ ޢަލައިހިވަސައްލަމަ ފަރުޟުކުރައްވާފައިވާ ޞަދަޤާތުގެ ވާހަކަ ބަޔާންވެގެންވާ އަނަސްގެފާނުގެ ޙަދީޘްވެއެވެ. އެއީ އެ ޞަދަޤާތެއް ނެންގެވުމަށް މާތް ﷲ ރަސޫލާއަށް އެންގެވި ޞަދަޤާތެވެ. އަނަސްގެފާނު ބަޙްރައިނަށް ފޮނުއްވަމުން، އަބޫބަކުރުގެފާނު ލިޔުއްވައިދެއްވި ފަތުގައިވާގޮތުގެ މަތިންނެވެ. ((وَفِي الرِّقَّةِ: رُبْعُ العُشْرِ، فَإِنْ لَمْ تَكُنْ إِلَّا تِسْعِينَ وَمِائَةً، فَلَيْسَ فِيهَا شَيْءٌ إِلَّا أَنْ يَشَاءَ رَبُّهَا))() މާނައީ: “އަދި ރިހިން (200 ދިރުހަމް ހަމަވެއްޖެނަމަ) ދިހަބައިކުޅަ އެއްބައެވެ. ސަތޭކަ ނުވަދިހަ އޮވެއްޖެނަމަ (އެބަހީ؛ 200 ދިރުހަމް ހަމަނުވާނަމަ)، ޒަކާތްދިނުމެއް ނުވެއެވެ. އެއިގެ ވެރިފަރާތުން (ސަވާބަށްއެދި ދޭ ޞަދަޤާތެއް) މެނުވީއެވެ.”\n(2) އަބޫ ސަޢީދުލްޚުދްރީ رَضِيَ اللهُ عنه ވިދާޅުވިއެވެ. ނަބިއްޔާ صلَّى الله عليه وسلَّم ޙަދީޘް ކުރެއްވިއެވެ. ((لَيْسَ فِيمَا دُونَ خَمْسِ أَوَاقٍ صَدَقَةٌ))(6) މާނައީ: “ފަސް އޫޤިއްޔާ (އެބަހީ؛ 200 ދިރުހަމް) ހަމަނުވާ (ރިހިން) ޒަކާތްދިނުމެއް ނުވެއެވެ.”\nޙަދީޘުން ދަލީލުނެގޭ ގޮތް:\nޙަދީޘުން ދޭހަކޮށްދެނީ ފަސް އޫޤިއްޔާ (އެބަހީ؛ 200 ދިރުހަމް) ހަމަވެއްޖެނަމަ ޒަކާތްދޭންޖެހޭނެކަމެވެ.(7)\nއަބޫ ޢުބައިދު އަލްޤަސިމް ބުނުއް ސައްލާމާއި،(8) އިބްނު ޙަޒްމާއި،(9) އިބްނު ޤުދާމާއާއި،(10) އަންނަވަވީ(11) ވަނީ ރަނާއި ރިހިން ޒަކާތް ވާޖިބުވެގެންވާކަމަށް އިޖްމާޢު ނަޤުލުކުރައްވާފައެވެ.\nރަނާއި ރިހިން ޒަކާތް ޝަރުޢުކުރެއްވުމުގެ ޙިކުމަތް\nނަގުދުތަކުގެ މުހިއްމުކަމަކީ އަބަދުވެސް އެތަކެތި އެއްތަނުން އަނެއްތަނަށް ބަދަލުވެ، އެތަކެތި ރޯލުކުރުމެވެ. އޭގެ ސަބަބުން އެތަކެތި ރޯލުކުރުވުމުން ކޮންމެ ބަޔަކަށް މަންފާކުރާނެއެވެ. މިއާޚިލާފަށް، ރޯލުނުކޮށް ޖަމާކޮށްފައި ބެހެއްޓުމާއި، ރޯލުކުރުން ހުއްޓުވުމަކީ އެތަކެތީގެ އަގުވެއްޓި، އެތަކެތީގެ މަންފާ ޙާޞިލުކުރަން ދަންނަ މީހުންނަށް އެތަކެތި ނުލިބުން ޢާއްމުވާނެކަމެކެވެ. އަދި ބާޒާރުތައް ހުއްޓި، ޢާއްމުގޮތެއްގައި އިޤްތިޞާދީ ދުވެލި މަޑުޖެހޭނެކަމެކެވެ. ނަގުދު މުދަލުން ނިޞާބުހަމަވެ، އަހަރު ފުރިހަމަވެއްޖެނަމަ އެތަކެތިން ޒަކާތްނެރުން ވަނީ ފަރުޟުކުރައްވާފައެވެ. އެއީ؛ އެތަކެތީގެ ވެރިޔާ އެތަކެތި އިސްތިސްމާރުކުރިޔަސް، އަދި އިސްތިސްމާރު ނުކުރިޔަސްމެއެވެ.(12)\n(1) ((الشرح الممتع)) لابن عُثيمين (6/92)، وفي ((المعجم الوسيط)) (ن ق د): (النقد:… العُملةُ مِنَ الذَّهَب أو الفضَّة وغيرِهما ممَّا يُتعامَلُ به).\n(2) ((قضايا الزَّكاة المعاصرة – الندوة السادسة)) (ص211، 312)، ((فقه الزَّكاة)) للقرضاوي (1/238).\n(3) ((الشرح الممتع)) لابن عثمين (6/93).\n(4]) رواه مسلم (987).\n(5) رواه البخاري (1454).\n(6) رواه البخاري (1405)، ومسلم (979).\n(7) يُنظر: ((إحكام الأحكام)) لابن دقيق العيد (ص: 257).\n(8) އަބޫ ޢުބައިދު ވިދާޅުވެފައިވެއެވެ. “ދިރުހަމެކޭ އެއްފަދައިން ދީނާރުންވެސް ޒަކާތް ވާޖިބުވެގެންވާކަމަށް މުސްލިމުން އިޖްމާޢުވެފައިވެއެވެ.” ((الأموال)) (ص: 542). އަދިވެސް ވިދާޅުވެފައިވެއެވެ. “ފަހެ، މިކަމުގައި މުސްލިމުންގެ މެދުގައި ޚިލާފެއްނެތެވެ. އަހަރުގެ ކުރީކޮޅުގައި، ޒަކާތްވާޖިބުވާފަދަ މުދަލެއް މީހަކަށް މިލްކުވެއްޖެކަމުގައިވެއްޖެނަމައެވެ. އެފަދަ މުދަލަކީ؛ ދުއިސައްތަ ދިރުހަމް ނުވަތަ ވހި ދީނާރެވެ. ނުވަތަ ޖަމަލުގެ ތެރެއިން ފަސް ޖަމަލެވެ. ނުވަތަ ގެރީގެ ތެރެއިން ތިރީސް ގެރިއެވެ. ނުވަތަ ބަކަރީގެ ތެރެއިން ސާޅީސް ބަކަރިއެވެ. ފަހެ، މީގެ ތެރެއިން ކޮންމެވެސް އެއް ވައްތަރެއްގެ މުދަލެއް ޙައުލުގެ ކުރީކޮޅުން ފެށިގެން ޙައުލު ނިމެންދެން މިލްކުވެފައި އޮވެއްޖެނަމަ، ފަހެ، އެންމެހާ މީސްތަކުންގެ ބަހަކީ؛ އެ މުދަލަކަށް ޒަކާތް ވާޖިބުވާނެއެވެ.” ((الأموال)) (ص:501).\n(9) އިބްނު ޙަޒްމު ވިދާޅުވިއެވެ. “މައްކާގެ ވަޒަނުން ޚާލިޞް ރިހީގައި ދުއިސައްތަ ދިރުހަމް ހަމަވެ، މިނިވަން، ބާލިޣުވެފައިވާ، ބުއްދި ސަލާމަތުންހުރި، މުސްލިމަކަށް އެ މުދާ މިލްކުވެ، ހަނދު އަހަރުން ފުރިހަމަ އަހަރެއްހަމަވެއްޖެނަމަ، އެމީހަކީ ފިރިހެނަކަށްވިޔަސް ނުވަތަ އަންހެނަކަށްވިޔަސް، ބިކުރުވެރިމީހެއްކަމުގައިވިޔަސް، ނުވަތަ ކައިވެނިކޮށްގެންހުރި މީހެއްކަމުގައިވިޔަސް، ނުވަތަ ވަރިވެފައިވާމީހެއްކަމުގައިވިޔަސް، އެމީހެއްގެ މިލްކުން އެ ދިރުހަމުތައް ނުވަތަ އެއިގެ ބައެއް އެހެންމީހެއްގެ މިލްކަކަށް ބަދަލުނުކޮށް ހުރެއްޖެނަމަ، ބަޔާންވެދިޔަ ބަރުދަނުން ފަސް ދިރުހަމްގެ ޒަކާތް ވާޖިބުވާނެކަމަށް ޢިލްމުވެރިން އިއްތިފާޤުވެވަޑައިގަންނަވައެވެ. އެއީ އަންހެނަކު، އެކަނބުލޭގެ ގަހަނާއަށް އަޅާ އެއްޗެއް، ނުވަތަ ކަނޑީގެ ޒީނަތަކަށް، ނުވަތަ ހަލާކުވެފައިވާ ތަންތަން ބެއްދުމަށް، ނުވަތަ މުޞްހަފަކަށް، ނުވަތަ އަނގޮޓިއަކަށް ބޭނުންކުރާ ރިއްސެއް މެނުވީއެވެ.” ((مراتب الإجماع)) (ص: 34، 35).\n(10) އިބްނު ޤުދާމާ ވިދާޅުވެފައިވެއެވެ. “ރަނާއި ރިހީގެ ޒަކާތަކީ ވާޖިބެއްކަމަށް ޤުރްއާނުންނާއި، ސުންނަތުންނާއި، އިޖްމާޢުން އައިސްފައިވެއެވެ.” ((المغني)) (3/35).\n(11) އަންނަވަވީ ވިދާޅުވެފައިވެއެވެ. “ރަނާއި ރިހީގެ ޒަކާތް ވާޖިބުކަމަށް އިޖްމާޢުވެފައިވެއެވެ. މި މަސްއަލާގެ ދަލީލު އައިސްފައި ވަނީ ނައްޞުތަކުގައްޔާއި އިޖްމާޢުންނެވެ.” ((المجموع)) (6/6).\n(12) ((فقه الزَّكاة)) للقرضاوي (1/242).


Dhoshee umuruge meehunnah alhaalaa oagaatherivey: Gender Minister – Iru\nދޮށީ އުމުރުގެ މީހުންނަށް އަޅާލާ އޯގާތެރިވޭ: ޖެންޑަރ މިނިސްޓަރ\nދޮށީ އުމުރުގެ މީހުންނަށް އަޅާލާ އޯގާތެރި މުޖުތަމަޢެއް ބިނާކުރުމަށް، އެ ފަރާތްތަކުގެ ބައިވެރިވުމާއި، ދުޅަހެޔޮކަން އިތުރު ކުރުމަށް މިނިސްޓަރ އޮފް ޖެންޑަރ ފެމިލީ އެންޑް ސޯޝަލް ސަރވިސަސް އައިޝަތު މުހައްމަދު ދީދީ ގޮވާލައްވައިފިއެވެ.\nއެކަމަނާ މިކަމަށް ގޮވާލައްވާފައިވަނީ މިއަދު ފާހަގަކުރަމުންދާ އުމުރުން ދުވަސްވީ މީހުންނަށް ކުރާ އަނިޔާއަށް ހޭލުންތެރިކުރުމުގެ ދުވަހުގެ މުނާސަބަތުގައި ކުރެއްވި ޓުވީޓެއްގައެވެ.\nދޮށީ އުމުރުގެ މީހުންނަށް އަޅާައިލާ އޯގާތެރި މުޖުތަމަޢެއް ބިނާކުރުމަށް، އެ ފަރާތްތަކުގެ ބައިވެރިވުމާއި، ދުޅަހެޔޮކަން އިތުރު ކުރުމަށް މަސައްކަތް ކުރުމަކީ އަޅުގނޑުމެން އެންމެންގެ ޒިންމާއަކަށް ހަދަމާ! ދޮށީ އުމުރުގެ މީހުންނަށް އަނިޔާވިޔަ ނުދެމާ! #WEAAD pic.twitter.com/JIAnr6X3SQ\n— Ministry of Gender, Family and Social Services (@MoGFSSmv) June 15, 2020\nއުމުރުން ދުވަސްވީ މީހުންނަށް ކުރާ އަނިޔާއަށް ހޭލުންތެރިކުރުމުގެ ދުވަހުގެ މުނާސަބަތުގައި ޖެންޑަރ މިނިސްޓަރ ކުރެއްވި ޓުވީޓްގައި ވަނީ މުޖުތަމަޢުގައި ދޮށީ އުމުރުގެ މީހުންގެ މުހިންމުކަން ފާހަގަކުރައްވާފައެވެ.\nއެގޮތުން ދޮށީ އުމުރުގެ މީހުންނަށް އަޅާލާ އޯގާތެރި މުޖުތަމަޢެއް ބިނާކުރުމަށް، އެ ފަރާތްތަކުގެ ބައިވެރިވުމާއި، ދުޅަހެޔޮކަން އިތުރު ކުރުމަށް މަސައްކަތް ކުރުމަކީ އެންމެންގެ ޒިންމާއަކަށް ހެދުމަށްވެސް މިނިސްޓަރ ވަނީ ގޮވާލަށްވާފައެވެ. މީގެ އިތުރުން ދޮށީ އުމުރުގެ މީހުންނަށް އަނިޔާވިޔަ ނުދިނުމަށްވެސް ޖެންޑަރ މިނިސްޓަރ ވަނީ ގޮވާލައްވާފައެވެ.\nތަފާސްހިސާބުތަކަށް ބަލާއިރު މިއަހަރުގެ އޭޕްރީލް މަހުގެ ނިޔަލަށް އުމުރުން ދުވަސްވީ މީހުންނަށް ކުރާ އަނިޔާގެ 39 މައްސަލައެއް އެ މިނިސްޓްރީއަށް ރިޕޯޓްކޮށްފައިވެއެވެ. މިއަހަރު އެންމެ ގިނައިން މައްސަލަ ހުށަހަޅާފައިވަނީ ޖަނަވަރީ މަހުއެވެ. އެއީ 20 މައްސަލައެވެ.\nމިދިޔަ އަހަރު އުމުރުން ދުވަސްވީ މީހުންނަށް ކުރާ އަނިޔާގެ 83 މައްސަލަ ވަނީ ހުށަހަޅާފައެވެ. 2019 ވަނަ އަހަރު އެންމެ ގިނައިން މިފަދަ މައްސަލަ ހުށަހަޅާފައިވަނީ ފެބުރުއަރީ މަހުއެވެ. އެމަހުގައި 16 މައްސަލައެއް ހުށަހަޅާފައިވެއެވެ.\nމިއަހަރު ޖެންޑަރ މިނިސްޓްރީއަށް ހުށަހަޅާފައިވާ މައްސަލަތަކުގެ ތެރެއިން 59 އިންސައްތަ މައްސަލައަކީ އުމުރުން ދުވަސްވީ މީހުންގެ ތެރެއިން ފިރިހެނުންނަށް ކޮށްފައިވާ އަނިޔާގެ މައްސަލައެވެ. މިދިޔަ އަހަރު މިނިސްބަތް ހުރީ 62.7 އިންސައްތައިގައެވެ.


އަލްފާޟިލް ޢަބްދުﷲ އިބްރާހީމް - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nޑެޕިއުޓީ ޑިރެކްޓަރ، ޑިޕާޓްމަންޓް އޮފް ނޭޝަނަލް ރަޖިސްޓްރޭޝަން\nއަލްފާޟިލް ޢަބްދުﷲ އިބްރާހީމް\nފަންފެހި ހދ. ކުޅުދުއްފުށި\nޢަބްދުﷲ އިބްރާހީމް، ސަރުކާރަށް ޚިދުމަތް ކުރައްވަން ފަށްޓަވައިފައިވަނީ 1980 ވަނަ އަހަރުގެ ނޮވެންބަރު މަހުގެ 26 ވަނަ ދުވަހުއެވެ. ފުރަތަމަ އަދާކުރެއްވީ، އެދުވަސްވަރު އަތޮޅުތެރޭގެ ކަންތައްތައް ބަލަހައްޓަވާ ވުޒާރާ ކަމަށްވާ، މިނިސްޓްރީ އޮފް ޕްރޮވިންޝަލް އެފެއާޒްގެ2ނަންބަރު ކާތިބު ކަމުގެ ވަޒީފާއެވެ.\nޢަބްދުﷲ އިބްރާހީމް ކުރެއްވި މައިގަނޑު މަސައްކަތްތަކަކީ، ރާއްޖެތެރެ ތަރައްޤީ ކުރުމަށް ހިންގާ މަޝްރޫޢުތަކުގެ ބަޖެޓް ބެލެހެއްޓެވުމުގެ މަސައްކަތެވެ. އޭރުގެ ރައީސް އަލްއުސްތާޛު މައުމޫން ޢަބްދުލްޤައްޔޫމް ފެށްޓެވި ރާއްޖެތެރެ ތަރައްޤީ ކުރުމުގެ މަޝްރޫޢުތަކުގެ މަސައްކަތްތަކަށް ބަޖެޓް ކަނޑައަޅުއްވައިގެން ކުރިއަށް ގެންދަވަން ފެށްޓެވިތާ ދެ އަހަރެއްހާ ދުވަސް ފަހުން އެ މަޝްރޫޢުތަކުގެ ބަޖެޓް ބެލެހެއްޓެވުމާ ޢަބްދުﷲ އިބްރާހީމް ހަވާލުވެވަޑައިގެން، އެ މަޝްރޫޢުތައް ނިމެންދެން ބަޖެޓް ބެލެހެއްޓެވުމުގެ މަސައްކަތް ކުރެއްވިއެވެ. އަދި އަތޮޅުތެރޭގެ މީހުން ދިރިއުޅޭ ރަށްތަކުގެ ތެރެއިން 95 އިންސައްތަ ރަށަށް ދަތުރުކުރައްވައި، މަޝްރޫޢުތަކުގެ މަސައްކަތްތައް ހިނގާނުހިނގާގޮތް ބެއްލެވިއެވެ.\nރާއްޖޭގެ އަތޮޅުތަކާބެހޭ ވުޒާރާގެ ނަން، އެކިދުވަސްވަރު އެކި ނަމަށް ބަދަލުވެ، ވަޒީރުން ބަދަލުވަމުންދިޔަ ނަމަވެސް، ޢަބްދުﷲ އިބްރާހީމް ކުރައްވަމުން ގެންދެވި މަސައްކަތްތަކަށް އެއްވެސް ބަދަލެއް އައިސްފައެއް ނުވެއެވެ. އެޓޮލްސް މިނިސްޓްރީގައި ޢަބްދުﷲ އިބްރާހީމް ވަޒީފާ އަދާކުރެއްވިއިރު، އެ މިނިސްޓްރީގެ އެސިސްޓެންޓް ސެކްރެޓެރީ ކަމާއި، ސެކްރެޓެރީ ކަމާއި، ކޮންސްޓްރަކްޝަން ސުޕަވައިޒަރ ކަމާއި، ސީނިއަރ އެޑްމިނިސްޓްރޭޓިވް އޮފިސަރ ކަމާއި، ވަކީލު ކަމާއި، ޑެޕިޔުޓީ ޑިރެކްޓަރުކަން ކުރައްވައިފައިވެއެވެ.\nމިނިސްޓްރީ އޮފް އެޓޮލްސް އެޑްމިނިސްޓްރޭޝަން، 2008 ވަނަ އަހަރުގެ ނޮވެންބަރު މަހު އުވައިލެއްވުމާ ގުޅިގެން ޑިޕާޓްމަންޓް އޮފް ނޭޝަނަލް ރަޖިސްޓްރޭޝަންގެ ވަޒީފާ ހަމަޖެހެންދެން ޢަބްދުﷲ އިބްރާހީމް ހުންނެވީ، މިނިސްޓްރީ އޮފް ހޯމްއެފެއާޒްގެ މުވައްޒަފެއްގެ ގޮތުގައެވެ. އަދި މިހާރު ޚިދުމަތް ކުރައްވަމުން ގެންދަވަނީ، ޑިޕާޓްމަންޓް އޮފް ނޭޝަނަލް ރަޖިސްޓްރޭޝަންގައެވެ. އެ ޑިޕާޓްމަންޓްގެ އެޑްމިން، ބަޖެޓް އަދި އެޗް.އާރު. ގެ ވެރިއެއްގެ ގޮތުގައި މަސައްކަތް ކުރެއްވުމަށްފަހު، ބަޖެޓް ސެކްޝަން، ވަކި ސެކްޝަނެއްގެ ގޮތުގައި ހަމަޖެހުމާ ގުޅިގެން، މިހާރު މަސައްކަތް ކުރައްވަމުން ގެންދަވަނީ، އެ ސެކްޝަންގެ ވެރިއެއްގެ ގޮތުގައެވެ.


SunOnline: Bhutan ge Ronaldo, I League gai vidhaalanee!\nބޫޓާންގެ ރޮނާލްޑޯ، އައި ލީގުގައި ވިދާލަނީ!\nމުޙައްމަދު ޝަމްޢޫން 07 Feb 2018, 14:49\nޗެންޗޯ ޔެލްޓްޝެން ޕަންޖާބު އެފްސީ ޖާޒީގައި --- ފޮޓޯ/ އައިލީގު\nބޫޓާންގެ ރޮނާލްޑޯގެ ގޮތުގައި މަޝްހޫރު ވެފައިވާ ޗެންޗޯ ޔެލްޓްޝެން އިންޑިއާ ލީގުގައި ދައްކަމުން އަންނަ މޮޅު ކުޅުމާއެކު ގިނަ ބައެއްގެ ލޯތައް އަމާޒުވެއްޖެއެވެ.\nރާއްޖެއާއި ބޫޓާން ވާދަކުރި އެކުވެރިކަމުގެ މެޗެއްގައިވެސް ވަރަށް ބޮޑަށް ފާހަގަކުރެވުނެ އުމުރުން 21 އަހަރުގެ ޗެންޗޯއަކީ ޒުވާން ކުޅުންތެރިއެއް ނަމަވެސް އޭނާ ވެފައިވަނީ ބޫޓާން ފުޓުބޯޅައިގެ ކުރިއެރުމަށް މުހިންމު ކުޅުންތެރިއަކަށެވެ.\nމި ސީޒަންގައި އިންޑިއާ އައި ލީގުގެ މިނެރާވް ޕަންޖާބު އެފްސީއަށް ބަދަލުވި ޗެންޗޯ ވެފައިވަނީ އިންޑިއާގެ ލީގެއްގައި ކުޅުނު ބޫޓާންގެ ފުރަތަމަ ކުޅުންތެރިޔާއަށެވެ. އެކްލަބާއެކު ކުޅުނު 12 މެޗުން ހަ ގޯލް ޖަހައި ހަތަރުު އެސިސްޓް ހަދައިފައިވާ ޗެންޗޯ ވެފައިވަނީ މި ސީޒަންގެ އައި ލީގުގައި އެންމެ ރަނގަޅު ކުޅުމެއް ދައްކާ ކުޅުންތެރިޔާއަށެވެ.\nޕަންޖާބު އެފްސީގެ ކޯޗު ކޯގެން ސިންހް ބުނެފައިވަނީ އެޓީމުގެ އެޓޭކުގައި އެންމެ މުހިއްމު ކުޅުންތެރިޔަކީ ޗެންޗޯ ކަމަށެވެ. ޗެންޗޯގެ ހުނަރަކީ މަދުންނޫނީ ނުފެންނަ ފަދަ ގުދުރަތީ ހުނަރެއް ކަމަށާއި، އޭނާއަކީ ބޯޅަ ހިފެއްޓުމަށް މޮޅު ހަލުވި ކުޅުންތެރިއެއް ކަމަށްވެސް ކޯގެން ސިންހް ބުންޏެވެ.\nއިންޑިއާގެ ބޮޑެތި މީޑިއާތައް ކަމަށްވާ ޓައިމްސް އޮފް އިންޑިއާ އަދި ގޯލް އިންޑިއާ ފަދަ ބޮޑެތި ނޫސްތަކުގެ ފަލަ ސުރުހީތަކަށްވެސް އަރަމުންދާ ޗެންޗޯ ބުނެފައިވަނީ އޭނާގެ އަމާޒަކީ އަމިއްލަ ޓްރޮފީތަކެއް ހޯދުން ނޫން ކަމަށެވެ. ޗެންޗޯ ބުނީ އެންމެ އިސްކަމެއް ދޭނީ ކްލަބަށް ކާމިޔާބީ ހޯދައިދިނުމުގެ އިތުރުން ބޫޓާންގެ ފުޓުބޯޅައަށް އޭނާގެ ސަބަބުން ކުރިއެރުންތަކެއް ހޯދޭތޯ ކަމަށެވެ.\nއުމުރުން ހަގު ނަމަވެސް ބޫޓާން ގައުމީ ޓީމާއެކު ކުޅުނު 28 މެޗުން 10 ގޯލް ޖަހައި ޗެންޗޯ އަކީ ބޫޓާންގެ ގައުމީ ޓީމަށް އެންމެ ގިނަ ގޯލް ޖަހައިފައިވާ ކުޅުންތެރިޔާއެވެ. މިދިޔަ ސީޒަންގައި ބޫޓާން ލީގުގެ ތިންޕޫ އެފްސީއަށް ކުޅުނު ޗެންޗޯވަނީ ބޫޓާންގެ ސަރުކާރުން ފުޓުބޯޅައަށް ދޭ އަހަންމިއްޔަތުކަން ކުޑަކަންވެސް ފާހަގަކޮށްފައެވެ. އޭނާާ ބުނީ ބޫޓާންގައި ވަސީލަތްތައް މަދު ކަމަށާއި ފުޓުބޯޅައިގައި ކުރިއެރުމަށް އައިލީގު ފަދަ ލީގުތަކަށް އެގައުމުގެ ކުޅުންތެރިން ދިޔުން މުހިއްމު ކަމަށެވެ.\nޗެންޗޯގެ އެހީތެރިކަމާއެކު ބޫޓާންގެ ޒުވާން ދެ ކުޅުންތެރިޔަކު މިހާރުވެސްދަނީ ޕަންޖާބް އެފްސީގެ ޓްރަޔަލް ފަރިތަކުރުންތަކެއްގައި ބައިވެރިވަމުންނެވެ.\nއިންޑިއާގައި ކުރިއަށްދާ ސުޕަލީގުގެ ސަބަބުން އައި ލީގުގެ މަގުބޫލުކަން ފަނޑުވި ނަމަވެސް އައި ލީގުގައި ކުޅޭ ބިދޭސީ ކުޅުންތެރިންގެ ފެންވަރު ރަނގަޅެވެ. ރާއްޖޭގެ ނިއުރޭޑިއަންޓް ސްޕޯޓްސް ކްލަބަށް މިދިޔަ ސީޒަންގައި ކުޅުނު ހުސެއިން އެލްޑޯއާއި ޓީސީ ސްޕޯޓްސް ކްލަބަށް ކުޅުނު ނޭޕާލްގެ ގޯލް ކީޕަރު ކިރަން ކުމާރުވެސް މިހާރު ކުޅެމުންދަނީ އައިލީގުގެ ޓީމުތަކަށެވެ.


Haveeruge Kureege muvazzafun ivvi hukum: Hairaanvaa varuge kameh! | Mihaaru\nކުރިން "ހަވީރު"ގައި މަސައްކަތްކުރި ބައެއް މުވައްޒަފުން އަމިއްލަ އަށް އުފެއްދި "މިހާރު"ގެ ނިއުސްރޫމް: ހަވީރުން ވަކިވީ ގާނޫނުގައި ބުނެފައިވާ ގޮތަށް\nހަވީރުގެ ކުރީގެ މުވައްޒަފުންނަށް އިއްވި ހުކުމް، ހައިރާންވާ ވަރުގެ ކަމެއް!\n03 ޖުލައި 2016 - 18:26 62 comments\nމިހާރު ހުއްޓިފައިވާ "ހަވީރު"ގައި ކުރިން މަސައްކަތްކުރި މުވައްޒަފުންނަށް ކުރި އަށް އޮތް ދެ އަހަރު މީޑިއާގެ އެހެން ތަނެއްގައި މަސައްކަތް ނުކުރެވޭނެ ކަމަށް ކަނޑައަޅައި، ސިވިލް ކޯޓުން މިއަދު ކުރީ ދުނިޔޭގެ އިތުރުން ރާއްޖޭގެ ކޯޓަކުން ވެސް މީގެ ކުރިން ކޮށްފައިވާ ކަހަލަ ހުކުމެއް ނޫން ކަމަށް، ޝަރުއީ ދާއިރާގެ ބައެއް ފަރާތްތަކުން ބުނެފި އެވެ.\n"މިހާރު"އާ ވާހަކަ ދެއްކި ގާނޫނީ ބައެއް ވަކީލުން، މަސްލަހަތަށްޓަކައި ނަން ނުޖަހާ ގޮތަށް، ވިދާޅުވީ ސިވިލް ކޯޓުގެ ގާޒީ މުހައްމަދު ހަލީމް މިއަދު އިއްވެވި ހުކުމުގައި، ދައުވާގައި ނެތް އަދި ހަވީރުގެ ކުރީގެ މުވައްޒަފުންނާ އެކު ހަދާފައިވާ ކޮންޓްރެކްޓްގައި ވެސް ނެތް ބައިތަކެއް ގާޒީ އަމިއްލަ އަށް އިތުރު ކުރައްވާފައިވާ ކަމަށެވެ.\nރާއްޖޭގެ ގާނޫނުއަސާސީން ދިވެހިންނަށް ލިބިދީފައިވާ އެންމެ އަސާސީ ހައްގުތަކުގެ ތެރޭގައި ހިމެނޭ އެ މީހަކު އިޚުތިޔާރު ކުރާ ތަނެއްގައި އިޚްތިޔާރު ކުރާ މަސައްކަތެއް ކުރުމުގެ ހައްގާއި، އެއްވެސް މީހަކު ލައްވާ ގަދަކަމުން މަސައްކަތް ކޮށްގެން ނުވާނެ ކަމަށް ކަނޑައަޅާފައިވާ ކަނޑައެޅުމާ ވެސް، މިއަަދުގެ ހުކުމް ޚިލާފު ކަމަށް އެ ވަކީލުން ވިދާޅުވި އެވެ.\n"މިހާރު" ނޫހުގައި މަސައްކަތް ކުރަމުން އަންނަނީ ކުރިން ހަވީރު މީޑިއާ ގްރޫޕްގައި އުޅުނު މުވައްޒަފުންނެވެ. އެކަމަކު އެ އެންމެން ވަނީ ގާނޫނުގައި އޮންނަ ގޮތަށް އިސްތިއުފާ ދީ، އެ މީހުންގެ ދިރިއުޅުމަށް ކުރަމުން އައި މަސައްކަތަށް ނުކުމެފަ އެވެ.\nސިވިލް ކޯޓުގައި މިއަދު ނިންމީ ހަވީރުގެ މިލްކިއްޔާތަކީ ހަވީރު ނިއުސް އެޖެންސީ އުފައްދަން އެއްބަސްވުން ގާއިމްކުރި ޑރ. މުހައްމަދު ޒާހިރު ހުސައިން އާއި ފާރޫގާއި ރަޝީދުގެ އިތުރުން މުހައްމަދު ނައީމް (މޮނާޒާ ނައީމް)ގެ ހިއްސާ އެއް ވަރަށް އޮތް ނޫހެއް ކަމަށް ހައި ކޯޓުން ކަނޑައަޅާފައި ވާތީ އެ ގޮތަށް އެކަން ބަދަލު ކުރުމަށެވެ. އަދި ސިވިލް ކޯޓަށް މައްސަލަ ހުށަހެޅި އިރު ހަވީރަށް ނިސްބަތްވާ އެއްވެސް ވިޔަފާރިއެއްގައި އުޅުނު އެއްވެސް މުވައްޒަފަކަށް ފެބްރުއަރީ 3، 2016 އިން ފެށިގެން ދެ އަހަރު ވަންދެން، މީީޑިއާއާ ގުޅުން ހުރި އެހެން އެއްވެސް ތަނެއްގައި މަސައްކަތް ނުކުރެވޭނެ ކަމަށް ވެސް ހުކުމުގައިވެ އެވެ.\nބައެއް ވަކީލުން ވިދާޅުވާ ގޮތުގައި ހިއްސާދާރުންގެ މެދުގައި ޖެހޭ މައްސަލައެއްގައި އެއާ ބެހުމެއް ނެތް ބައެއްގެ މައްޗަށް މީގެ ކުރިން ހުކުމެއް ކޮށްފައެއް ނުވެ އެވެ. އަދި ހަވީރުން ވަކިވި މުވައްޒަަފުންގެ ތެރެއިން ހަވީރު މީޑިއާ ގްރޫޕާ އެކު ކޮންޓްރެކްޓް ހަދާފައިވާ މުވައްޒަފުންގެ އެއްބަސްވުމުގައި، ހަވީރުން ކެނޑިގެން ވަކި މުއްދަތެއްގައި މީޑިއާގެ އެހެން ތަނެއްގައި މަސައްކަތް ނުކުރެވޭނެ ކަމަށް ބުނާ އެއްވެސް މާއްދާއެއް ނޯންނަ އިރު، ހުކުމުގައި ގާޒީ އަށް އެބައި އިތުރު ކުރެއްވޭނެ އެއްވެސް ހަމައެއް ނެތް ކަމަށް ވެސް ވަކީލުން ވިދާޅުވި އެވެ.\nދައުވާގައި ނުހިމެނޭ ބައެއް\nހަވީރުގައި ފާރޫގާއި ރަޝީދު މޫސާ އާއި ނައީމްގެ އޮތް ހިއްސާ ހޯދަން ސިވިލް ކޯޓަށް ހުށަހެޅި މައްސަލާގައި މުވައްޒަފުންގެ ވާހަކަ ބަޔާންކޮށްފައެއް ވެސް ނުވެ އެވެ. މުވައްޒަފުން މަސައްކަތް ކުރުން ހުއްޓުވުމުގެ ވަގުތީ އަމުރަކަށް އެދި ސިވިލް ކޯޓަށް އެ ތިން މީހުންގެ ފަރާތުން ހުށަހެޅީ ހަވީރުގެ ކުރީގެ މުވައްޒަފުން އެހެން ނޫހެއް ހަދަން އުޅޭ ކަމުގެ އަޑުތައް އެރުމުންނެވެ. ނަމަވެސް އެ މައްސަލައިގައި ސިވިލް ކޯޓުން އެންގީ ޝަރީއަތުން ވަކި ގޮތެއް ނިމެންދެން، ހަވީރު މީޑިއާ ގްރޫޕްގެ އެއްވެސް ހިއްސާދާރަކު މީޑިއާގެ އެހެން ކަމެއްގައި ޝާމިލް ނުވުމަށާއި ހަވީރާއި ލޯމާފާނުގެ އެއްވެސް މުދަލެއް ބޭނުން ނުކުރުމަށެވެ.\nހަވީރުގައި ކުރިން މަސައްކަތްކުރި މުވައްޒަފުން އުފެއްދި "މިހާރު" ލޯންޗުކުރުމުގެ ހަފުލާގައި ޕީޕީއެމްގެ ޕާލިމެންޓަރީ ގްރޫޕްގެ ލީޑަރު އަހުމަދު ނިހާން\n"އެފަހަރު ނެތް މުވައްޒަފުންގެ މައްޗަށް އަމުރެއް ނެރެފައެއް، އެކަަމަކު ހުކުމުގައި މި އޮތީ އެބައި ވެސް ހިމަނާފައި. މިއީ ރާއްޖޭގެ ޝަރުއީ ނިޒާމުގައި ކުރިން ފެނުނު މަންޒަރެއް ނޫން،" އެއް ވަކީލަކު ވިދާޅުވި އެވެ.\nއޭނާ ވިދާޅުވި ގޮތުގައި ދެ ފަރާތެއްގެ ދެމެދުގައި ޖެހޭ މައްސަލައެއްގައި ހަސްމުންނަށް ނުވާ މީހަކަށް އަސަރު ކުރާ ފަދަ ހުކުމެއް ނަމަ އެ މީހަކު ނުވަތަ އެ ބަޔަކު ކޯޓަށް ހާޒިރުކޮށް، ކަންކަން ބަލާފައި ނޫނީ އެ ހުކުމް ނުކުރާނެ ކަމަށެވެ. އޭގެ ސަބަބަކީ ކަމާ ބެހުމެއް ނެތް ބައެއްގެ އެތައް ހައްގެއް ގެއްލުމުގެ އިތުރުން އެއީ އެއްވެސް ކޯޓެއްގައި އަމަލު ވެސް ކޮށްފައި ނުވާ ކަމަކަށް ވާތީ އެވެ.\n"ރާއްޖޭގައި ވެސް ހުންނާނެ ހަސްމުންނަށް ނުވާ މީހުންގެ ހައްގުތައް ޝަރީއަތްތަކުގައި ހިމާޔަތް ކޮށްދީފައި. ސުޕްރީމް ކޯޓުން ވެސް އެފަދަ މައްސަލަތައް ހުންނާނެ ނިންމާފައި،" ވަކީލަކު ވިދާޅުވި އެވެ.\nއޭނާ ވިދާޅުވި ގޮތުގައި ސިވިލް ކޯޓުގެ ހުކުމުގައި ބުނެފައިވާ ދެ އަހަރު ދުވަހުގެ މުއްދަތު އެ އައީ ކީއްވެގެން ކަމެއް ވެސް ނޭނގެ އެވެ. އެހެންކަމުން މިއީ ރާއްޖޭގެ ގާނޫނުއަސާސީގެ އަސާސީ ހައްގުތަކުން ދިވެހި ރައްޔިތުންގެ ބަޔަކު މަހުރޫމްކުރުން ކަމަށް ވެސް އެ ވަކީލު ވިދާޅުވި އެވެ.\n"މިހާރު"ގައި މަސައްކަތްކުރާ ބައެއް މުވައްޒަފުން ބުނީ ހަވީރުގެ ހިއްސާ ހޯދަން ބަޔަކު ކޯޓަށް ދިއުމަކީ އެ މީހުންނާ ބެހޭ ކަމެއް ނޫން ކަމަށެވެ.\n"އަހަރެމެންނަކީ މިނިވަން ބައެއް. އަހަރެމެން ހަވީރުން ކެނޑުނީ ގާނޫނުގައި އޮތް ގޮތަށް. ކޮންޓްރެކްޓް ހަދައިގެން ތިބި މުވައްޒަފުން ވެސް ވަކިވީ އޭގައި ބުނެފައި އޮތް ގޮތަށް،" ސީނިއަ މުވައްޒަފަކު ބުންޏެވެ.\n"ހަވީރު ހުއްޓާލީމާ އަަހަރެމެންގެ ހާލު ބަލަން، އަނެއް ތިން ހިއްސާދާރުން އެންމެ ފަހަރަކު ވެސް ނޫޅޭ. ދެން އަހަރެމެން ދިރިއުޅެން މަސައްކަތެއް ނުކޮށް، އާމްދަނީ ނުހޯދާ ކިހިނެއް އުޅޭނީ؟ ހަވީރު މީޑިއާ ގްރޫޕުން ބުނި މުސާރަ ދެވޭނެ ގޮތެއް ނެތޭ. އެ ހުރިހާ ކަމަކަށް ވިސްނާފައި އެ ތަނުން ކެނޑިގެން އަލުން ނޫސްވެރިކަމުގެ ތެރެއަށް ވަނީ."\nސިވިލް ކޯޓުގެ ހުކުމުގައި ހަވީރުގެ ކުރީގެ މުވައްޒަފުންގެ ވާހަކަ ހިމެނުމަކީ އެ ކޯޓުގެ އިހުތިސާސްގެ ތެރޭގައި ހިމެނޭ ކަމެއް ނޫން ކަމަށް ވެސް ބައެއް ވަކީލުން ބުނެ އެވެ. އެއީ ކޮންޓްރެކްޓާ ހިލާފުވުމާއި ވަޒީފާއާ ގުޅިގެން ޖެހޭ މައްސަލަތައް ބަލަން ވަޒީފާއާ ބެހޭ ޓްރަބިއުނަލް ގާއިމްކޮށްފައި ވާތީ އެވެ.\n"ހަވީރު ނަގާ ކޮޅަށް ޖެހުމަކީ ހަވީރު ހިއްސާދާރުންގެ ކަމެއް. އަޅުގަނޑުމެން ލައްވާ ގަދަކަމުން އެއްވެސް ބަޔަކަށް މަސައްކަތެއް ނުކުރެވޭނެ،" ކުރިން "ހަވީރު"ގައި މަސައްކަތްކުރި މުވައްޒަފަކު، ނަން ނުޖަހާ ގޮތަށް، ބުންޏެވެ.\n"މިހާރު މި ފެންނަނީ އަޅުގަނޑުމެންނާ ބެހުމެއް ވެސް ނުވާ ބައެއްގެ ހައްގު ހިމާޔަތް ކޮށްދޭން ޝަރުއީ ކޯޓުން އަޅުގަނޑުމެންގެ ހައްގު ނިގުޅައިގަންނަ ތަން. ނޫސް ހިންގާނެ މުވައްޒަފުން ހޯދުމަކީ ހަވީރު ހިއްސާދާރުންގެ ކަމެއް. އެއީ ރާއްޖޭގެ ކޯޓުތަކުން އެ މީހުންނަށް ކޮށްދޭން ޖެހޭ ކަމެއް ނޫން."\nއިތުރު ލިޔުންތައް ހަވީރު ހަވީރު މީޑިއާ ގްރޫޕް މިހާރު


Masthuvaa thaketheege bodun dhookuree Yamin ge sarukaarun: Mayor\nމާލޭގެ މޭޔަރު ޝިފާ މުހައްމަދު -- ފޮޓޯ: އަވަސް\n21 ޑިސެންބަރ 20193ކޮމެންޓް\nމަސްތުވާތަކެތީގެ ބޮޑުން ދޫކުރީ ޔާމީންގެ ސަރުކާރުން: މޭޔަރު\nޑްރަގް ވިޔަފާރީގެ ބޮޑުން ހައްޔަރުކޮށްފައި ވަނިކޮށް އެމީހުން ދޫކޮށްލީ ކުރީގެ ރައީސް އަބްދުﷲ ޔާމީންގެ ވެރިކަމުގައި ކަމަށް މާލޭގެ މޭޔަރު ޝިފާ މުހައްމަދު ވިދާޅުވެއްޖެ އެވެ.\nމޭޔަރު ޝިފާ މިހެން ވިދާޅުވީ މާލޭގައި މަސްތުވާތަކެތީގެ ވިޔަފާރި ފުޅާދާއިރާއެއްގައި ހިންގަމުން ގެންދާތީ އާންމުންގެ މީހަކު ކަންބޮޑުވުން ފާޅުކޮށް ކުރެއްވި ޓްވީޓަކަށް ޖަވާބު ދެއްވަމުންނެވެ.\nއާންމު މީހާ ކުރި ޓްވީޓްގައި ބުނެފައިވަނީ މާލޭގައި ޑްރަގުގެ ވިޔަފާރި އޮތް ހާލަތު އެނގުމުން ހައިރާންވާ ކަމަށާއި، އަތޮޅުތަކުގައިވެސް މިވިޔަފާރިތައް ހިންގާތޯ ބަލައި މިކަން ކުރާ މީހުން ހުއްޓުވަން ޖެހޭ ކަމަށެވެ.\nމިޓްވީޓަށް ޖަވާބުދެއްވަމުން ޝިފާ ވިދާޅުވީ ޑްރަގް ވިޔަފާރީގެ ބޮޑުންގެ ގޮތުގައި ބަންދުކުރެވުނު ގިނަ 2013 ވަނަ އަހަރު ވެރިކަމަށް އައި ބަޔަކު ދޫކޮށްލާފައިވާ ކަމަށެވެ. އެކަން އަދި ހަނދާން ނެތޭހާ ދުވަސް ނުވާ ކަމަށްވެސް ޝިފާ ވަނީ ވިދާޅުވެފަ އެވެ.\nމަސްތުވާތަކެތި ބޭނުންކޮށްގެން މާލޭގެ މަގުމަތީގައި ބިއްޖެހިފައި ތިބޭ މީހުންގެ އަދަދު މިހާރު ވަނީ ވަރަށް ބޮޑަށް އިތުރުވެފަ އެވެ. މިކަމާ ގުޅިގެން ކަމާ ގުޅޭ އިދާރާތަކަށް އާންމުންގެ ފާޑު ކިޔުން ވަނީ ވަރަށް ބޮޑަށް އަމާޒުވެފަ އެވެ.\nމަސްތުވާތަކެތީގެ މައްސަލަތައް ބޮޑުވެ ފުލުހުން މިހާރު ވަނީ މިމަހުގެ ތެރޭގައި މާލޭގެ ފަސް ގެއެއް ބަލައި 37 މީހަކު ހައްޔަރުކޮށްފަ އެވެ. އެގޮތުން ބަލައި ފާސްކޮށްފައިވަނީ މ. ލޮނުމިދިލިގެ، މ. ފެޝަންމީޑް، މ. ނަދީއިރުމަތީބައި، ހ. ވެލިރަންގެ އަދި ގ. މެމޮރީވިލާ އެވެ. މި ތަންތަނަކީ މަސްތުވާތަކެތީގެ މައްސަލަތަކުގައި ތަކުރާރުކޮށް ބަލައި ފާސްކުރެވިފައިވާ ތަންތަން ކަމަށްވެސް ފުލުހުން ވަނީ ބުނެފަ އެވެ.\nފެންނުވަރާ ށިފާ މިހާރު ރައީސް ޔާމީން ހުންނެވީ ޖަލުގަ ވެރިކަން ހިންގަންނިކުމެ އުޅެނީ ނާގާބިލް އިބޫ ދެން ކަލޭމެން ބޭނުން ކަމެއް ކުރެވޭނޭ ޔާމީނޭ ބަނޑު ހަންހަންގަނޑޭ ނުކިޔާހުރޭ\nދެން މިސަރުކާރުން 1 އަހަރުވީއިރު ހައްޔަރު ނުކުރީކީއްވެޔޯ ؟؟؟\nމާރުކޭޓު ވެސް ޔާމިނާ ހެދި ދޯ ލަސް ވަނީ


SunOnline: Raiy Kandugai dhathurukuri Iran ge cargo boatah dhin hamalaage rahdhu dheyne kamuge inzaaru Iranun dheefi\nރަތްކަނޑުގައި ދަތުުރުކުރި އީރާނުގެ ކާގޯބޯޓަށް ދިން ހަމަލާގެ ރައްދު ދޭނެކަމުގެ އިންޒާރު އީރާނުން ދީފި\nމުހައްމަދު ޖަވާދު ޔޫސުފު 07 Apr 2021, 10:43\nއީރާނުގެ އާގު ބޯޓެއް\nޓެލްއަވީވް (އެޕްރީލް 7): ރަތްކަނޑުގައި ދަތުރުކުރަމުން ދިޔަ އީރާނުގެ އާގު ބޯޓެއް ކަމަށްވާ "ސާވައިޒް" އަށް ދިން މަލާގެ ފަހަތުގައިވަނީ އިސްރާއީލު ކަމަށް އެމެރިކާގެ މަސްއޫލުވެރިއަކު ވިދާޅުވެއްޖެއެވެ.\nނަންހާމަކުރަން ނޭދޭ އެމެރިކާގެ މަސްއޫލުވެރިއަކާ ހަވާލާދީ "ނިޔުޔޯކް ޓައިމްސް" ބުނިގޮތުގައި ރަތްކަނޑުގައި ދަތުރު ކުރަމުންދިޔަ އީރާނުގެ "ސާވައިޒް" ބޯޓުގައި ޖެހިފައިވާ މައިންއަކީ އިސްރާއީލުން އެ ބޯޓަށް އަމާޒުކޮށް ފޮނުވާފައިވާ ކަނޑުގެ މައިނެއްކަން އިސްރާއީލުން އެމެރިކާއަށް އަންގާފައިވާ ކަމުގައެވެ.\nއެމައިނުގެ ސަބަބުން އީރާނުގެ އާގުބޯޓަށް ގެއްލުންތަކެއް ލިބުނު ނަމަވެސް އެ ބޯޓު ސުވޭސް ކެނެލް ހުރަސްކޮށް ސޫރިއާގައި ބަނދަރު ކުރުމަށް ދަތުރުކުރަމުން ގެންދާކަމަށް އީރާނުގެ މީޑިއާއިން ބުނެއެވެ. އީރާނުގެ މަސްއޫލުވެރިއަކާ ހަވާލާދީ އެގައުމުގެ "ތަސްނީމް" ނޫސްއެޖެންސީ ބުނާގޮތުން ރަތްކަނޑުން ދަތުރުކުރި އީރާނުގެ އާގުބޯޓުގައި ޖެހިފައިވަނީ ބޯޓުތަކުގައި ތަތްވާގޮތަށް ތައްޔާރުކޮށްފައިވާ ކަނޑުގެ މައިނެކެވެ.\nއީރާނުންވަނީ "ސާވައިޒް" ބޯޓުގައި ޖެހުނު މައިނަކީ އެމެރިކާގެ އަމަލެއްކަމަށް ތުހުމަތުކޮށް އެކަމުގެ ބަދަލުހިފާނެކަމުގެ އިންޒާރު އެމެރިކާއަށް ދީފައެވެ. ނަމަވެސް އެމެރިކާގެ ދިފާއީ ވުޒާރާއިންވަނީ އެމެރިކާއިން އީރާނުގެ އެއްވެސް ބޯޓަކަށް ހަމަލާނުދޭ ކަމަށާ އަދި އީރާނުގެ ބޯޓުތަކަށް އަމާޒުކޮށް ކަނޑަށްވެސް މައިން އަޅާފައިނުވާނެކަމަށް ބުނެއެވެ. އީރާނުގެ އާގު ބޯޓަށް ހަމަލާދިނީ އިސްރާއީލުކަނ އެމެރިކާއިން ހާމަކުރީވެސް އެކަން އީރާނަށް އެންގުމުގެ ބޭނުމުގައި ކަމަށް ވަނީ ބެލެވިފައެވެ.\nކަނޑުގެ ދަތުރުފަތުރުތަކާބެހޭ މައުލޫމާތު ގެނަސްދޭ ވެބްސައިޓެއް ކަމަށްވާ "މެރިން ޓްރެފިކް" އިންވަނީ ރަތްކަނޑުގެ މެދުން ދަތުކުރަމުންދިޔަ އީރާނުގެ ބިޔަ ކާގޯ ބޯޓު "ސާވައިޒް" މައިނެއްގައި ޖެހި އެބޯޓަށް ގެއްލުންތަކެއް ލިބިފައިވާކަން ކަށަވަރުކޮށްދީފައެވެ. އީރާނުގެ އެބޯޓަކީ ދިގުމުއްދަތެއް ވަންދެން ރަތްކަނޑުގެ އެކި ސަރަހައްދު ތަކުގައި ހަރަކާތްތެރިވަމުންދާ ބޯޓެއްކަމަށާ އެއީ ޖާސޫސީ ބޭނުމުގައާއި އެމެރިކާގެ ދަތިކުރުމުގެ ފިޔަވަޅުތަކާ ޚިލާފަށް ސީރިއާއަށް މުދަލާއި ތެލާ އަދި ތެލުގެ ބާވަތްތައް ސަޕްލައި ކޮށްދިނުމުގައިވެސް މުހިއްމު ދައުރެއް އަދާކުރާ ބޯޓެއްކަމަށް ބެލެވޭ ކަމަށް އެމެރިކާ ކަނޑުގެ ސިފައިންގެ ނޭވަލް އިންސްޓިޓިއުޓުން ބުނެއެވެ.\nގަލްފު އޮފް އޮމާނުން ގަލްފަށް ދަތުުރުކުރި އިސްރާއީލުގެ ތެޔޮ ޓޭންކަރަށް ދިން ޙަމަލާއާއެކު އެ ޓޭންކަރުގައި ރޯވެފައި\nމީގެ ދެހަފްތާކުރިން އަރަބި ކަނޑުގެ ގަލްފު އޮފް އޮމާން ސަރަހައްދުން ގަލްފަށް ދަތުރުކުރި އިސްރާއީލުގެ ތެޔޮ ޓޭކްކަރަކަށް ވަނީ ގޮތްނޭން ހަމަލާއެއް އަރައި އެބޯޓުގައި އަލިފާން ރޯވެ ބޮޑެތި ގެއްލުންތަކެއް ލިބިފައެވެ. އިސްރާއީލުގެ ތެޔޮ ޓޭންކަރަށް އެރީ އީރާނުގެ ހަމަލާއެއްކަމަށް އިސްރާއީލުންވަނީ ތުހުމަތުކޮށްފައެވެ. އިސްރާއީލުގެ އާގު ބޯޓަށް ލިބުނު ގެއްލުންތަކާއެކު އެބޯޓުގެ މިސްރާބު ބަދަލުކޮށް މިހާރުވަނީ މަރާމާތު ކުރުމަށްޓަކައި ޔޫއޭއީގެ ބަނދަރަކަށް ވައްދާފައެވެ.\nއިސްރާއީލުގެ އެ ޓޭންކަރަށް ޙަމަލާދިނީ އީރާނުންކަމަށާ އެއީ މެޑިޓަރޭނިއަން ކަނޑުގެ އިރުމަތިން ސީރިއާއަށް ދަތުރުކުރާ އީރާނުގެ އާގު ބޯޓުތަކަށް އިސްރާއީލުން ތަކުރާރުކޮށް މައިން ހަމަލާތައް ދެމުން ގެންދާތީ އެކަމަށް ބަދަލުހިފުމުގެ ގޮތުން އީރާނުން ދިން ޙަމަލާއެއްކަމަށް ބެލެވޭކަމަށް އިސްރާއީލުގެ މަސްއޫލުވެރިއަކާ ހަވަލާދީ އެގައުމުގެ ނޫހެއްކަމަށްވާ "ޔަދިއޯތު އަހްރަނޯތު" ބުނެއެވެ.\nއީރާނުންވަނީ އެގައުމުގެ އާގުބޯޓުތަކަށް ސީދާގޮތެއްގައިވެސް އަދި ނުސީދާ ގޮތެއްގައިވެސް ހަމަލާދޭ ކޮންމެ ގައުމެއްގެ އާގުބޯޓުތަކަށްވެސް ސަލަމާތާއެކު ކަނޑުތަކުގައި ދަތުރު ނުކުރެވޭނެކަމުގެ އިންޒާރު ދީފައެވެ. މިއާއެކު އީރާނުގެ "ސާވައިޒް" ބޯޓަށް އިއްޔެ އެރިކަމަށް ބެލެވޭ އިސްރާއީލުގެ މައިން ޙަމަލާގެ ރައްދު އީރާނުންވެސް އިސްރާއީލުގެ އާގުބޯޓުތަކަށް ދޭނެކަމުގެ ބިރު ވަނީ ހީވެފައެވެ. އެއީ އަރަބި ކަނޑުން ގަލްފަށް ދަތުރުކުރި އިސްރާއީލުގެ އާގު ބޯޓަށް މިދިޔަ ހަފްތާގައި އެރީ އީރާނުގެ ހަމަލާއެއްކަމަށް އިސްރާއީލުން ބުނެފައިވާތީއެވެ.\nއާގު ބޯޓުތަކަކީ ހަތިޔާރުނެތް އަދި އަމިއްލައަށް ދިފާއުވުމުގެ ގާބިލްކަންނެތް ބޯޓުތަކަކަށްވާތީ އެބޯޓުތަކަށް އަމާޒުކޮށް ކަނޑަށް މައިން އަޅައިގެން ހަމަލާދިނުމަކީ އިސްރާއީލަށްވެސް އަދި އީރާނަށްވެސް ފަސޭހަ ކަމެކެވެ. އީރާނާއި އިރާގު ހަނގުރާމައިގެ ދުވަސްވަރު ގަލްފަށް މައިން އަޅައިގެން އާގު ބޯޓުތަކަށް ހަމަލާދިނުމުގެ ބޮޑު ތަޖްރިބާއެއް އީރާނަށް ވަނީ ލިބިފައެވެ. އިރާނަކީ ގިނަ އަދަދަކަށް މައިން އުފައްދާ ގައުމެއްވެސް މެއެވެ. ނަމަވެސް އިސްރާއީލުން އީރާނުގެ ކޯގޯ ބޯޓުތަކަށް ދޭ ހަމަލާތަކަށް އީރާނުން ރައްދު ދޭން ފަށައިފިނަމަ ލީބޭ މާއްދީ ގެއްލުންތައް އިސްރާއީލަށްވެސް ބޮޑުވާނެތީ މިފަދަ ހަމަލާތައް ހުއްޓާލަން އެދެގައުމަށް މަޖްބޫރުވާނެކަމަށް ރިޕޯޓްތައް ބުނެއެވެ.\nއީރާނުގެ އާގު ބޯޓުތަކަށް ނުސީދާކޮށް (މައިން ބޭނުންކޮށްގެން) ހަމަލާ ދިނުމުގެ ކުޅިވަރު ފުރަތަމަ ފެށީ ފަލަސްތީނުގެ ބިމަށް ވެރިވެގަނެ އަދި އެމެރިކާގެ މަދަދާއެކު މެދުއިރުމަތީގެ ގައުމުތަކަށް ބިރު ދައްކައި މުލައްދަނޑީގެ ބާރު ދައްކަމުން ގެންދާ ސައިޒް ގެ ގޮތުން ކުޑަ އެހެނަސް އަސްކަރީ ގޮތުން ބާރުގަދަ އިސްރާއީލުންނެވެ. (އަލްޖަޒީރާ+ ނޫސްއެޖެންސީތައް)


Karant bill nudhahkaa thanthanun karant kandhaalanee | Ungoofaaru\nބަނޑޭރިގަނޑު/ޙަބަރު/ކަރަންޓް ބިލްތައް ނުދައްކާ ތަންތަނުން ކަރަންޓް ކަނޑާލަނީ\n0 620 މިނެޓެއް ނުވަނިސް ކިޔާލެވޭ\nއުނގޫފާރު ކައުންސިލުން ހިންގަމުން ގެންދާ އުނގޫފާރު ރައްޔިތުންގެ އިންޖީނުގެއިން ހޯދާފައިވާ ކަރަންޓްގެ ހިދުމަތަށް ކޮށްފައިވާ ބިލްތަކަށް ފައިސާ ނުދައްކާ ފަރާތްތަކުން މިމަސް ނިމުމުގެ ކުރިން ފައިސާ ދައްކާ ހަލާސް ކުރުމަށް އުނގޫފާރު ކައުންސިލުން މިއަދު އަންގައިފިއެވެ.\nކައުންސިލުން މިކަން އަންގާފައިވަނީ އާންމުކޮށް އެންގި އެންގުމެއްގެ ގޮތުގައި ރަށުތެރޭގައި އަޑުގަދަ ކުރާއިން އިއުލާނުކޮށްގެންނެވެ. އަދި މީގެ އިތުރުން ކައުންސިލުން މިހާރުދަނީ ކަރަންޓް ބިލްތައް ބަރާބަރަށް ނުދައްކާ ފަރާތްތަކަށް އެކަން އަންގައި އެމައުލޫމާތު ސާފުކޮށް ހިއްސާކޮށް ބިލްތަކަށް ފައިސާ ދެއްކުމަށް އަންގަމުންނެވެ.\nކައުންސިލުން އަންގާފައިވާ ގޮތުން 28 ފެބްރުއަރީ 2018 ގެ ނިޔަލަށް ނުދައްކާހުރި ކަރަންޓް ބިލްތަކަށް ފައިސާދައްކާ ނުނިންމާ ތަންތަނުން ކަރަންޓް ކަނޑާލެވޭނެ ކަމަށެވެ.\nއުނގޫފާރު އުނގޫފާރު ރައްޔިތުންގެ އިންޖީނުގެ އުނގޫފާރު ކައުންސިލް


Photo ge dhuniye ah Rizkhaan ge vidhun!\nގަލޮޅު ދަނޑުގައި ކުރިއަށްދިޔަ މެޗެއް ފޮޓޯ ނެގުމުގައި ރިޒްޙާން ހަރަކާތްތެރިވަނީ--\nފުރަތަމަ މި މޫނު އާންމުވީ ފޭސްބުކްގައި އާންމު ވި ވީޑިއޯ ތަކަކުންނެވެ. ގިނަ ބައެއްގެ ހިތްތައް އަތުލި "އެމިއުޒާސް" ގެ މަޖާ ވީޑިއޯތަކުންނެވެ. އެހެންނަމަވެސް މިހާރު "އެކްޓިން" ދޫކޮށް ފޮޓޯ ނެގުމުގެ ދާއިރާގައި ކުޅުދުއްފުށިން ފެންނަ އެންމެ ޒުވާން މޫނަކީ މިއީ އެެވެ.\nރިޒްހާން (19އ) އޭ ބުނުމުން ނޭނގޭނެ މީހަކު މި ކުޅުދުއްފުއްޓަކު ނޫޅޭނެއެވެ. މިއީ ރަށުގައި އެންމެ ހަރަކާތްތެރި އެއް ސްޓޫޑިއޯ އައިވެލް ޕޯޓްރޭޓްގެ ފޮޓޯ ގްރާފަރެކެވެ. ރަށުގައި ބާއްވާ އެކިކަހަލަ އިވެންޓުތަކުން އެންމެ އާންމުގޮތެއްގައި ފޮޓޯ ނެގުމަށް ހަރަކާތްތެރިވާ އެއްފަރާތަކީ ރިޒްހާންނެވެ.\nއިންސްޓަރގްރާމް، ފޭސްބުކަށް ރިޒްހާން ދޫކޮށްލާ ފޮޓޯތަކަކީ ޔަގީނުންވެސް ގިނަ ބައެއްގެ ލޮލުގައި އަޅައިގަންނާނެ ފޮޓޯތަކެވެ. އެޑިޓިންގނާއެކު ފޮޓޯތައް އެެހާވެސް ސަޅިއެވެ.\nޑީއެސްއާރުއެލް ކެމެރާއަކުން ފެށި މި ދަތުރުގައި މޮޅު ފޮޓޯގްރާފަރަކަށް ވާން ރިޒްހާން ފެށި މަސައްކަތުގައި ފުރަތަމަ އެނާގެ އަތުގައި ހިފީ ދެބެއިންގެ ދެދަރި ބޭބެ އެކެވެ. ބޭބެގެ އެހީގައި ފޮޓޯ ނަގަން ދަސްކޮށް ފޮޓޯޝޮޕްގެ ބޭސިކްގެ މަސައްކަތް ވެސް ދަސްކުރިއެވެ.\nރިޒްޙާން ފޮޓޯ ނެގުމުގައި ހަރަކާތްތެރިވަނީ--\nމަދު ދުވަސް ކޮޅެއްގެ ތެރޭގައި ރިޒްހާން ވަނީ އެކި ކަހަލަ އިވެންޓުތަކުގައި ފޮޓޯ ނަގާފަ އެެވެ. އެގޮތުން ކުޅިވަރުގެ ހަރަކާތްތަކާއި، ޖަލްސާތައް އަދި ކައިވެނި ހަފްލާތައް ރަށާއި ރަށުން ބޭރުގައިވެސް ވަނީ ހަރަކާތްތެރި ވެފައެވެ.\nއެއްވެސް އިވެންޓަކީ ފޮޓޯ ނަގަން އުނދަގު އިވެންޓެއް ނޫންކަން ފާހަގަ ކުރަމުން ރިޒްހާން ބުނީ ކުޅިވަރު ހަރަކާތްތަކަށް ގޮސް ފޮޓޯ ނަގާއިރު ޓައިމިންއަށް ވަރަށް ވިސްނާކަމަށެވެ. ރިޒްހާންގެ ކުޅިވަރު ފޮޓޯ ތަަކަކީވެސް ފާހަގަކޮށްލެވޭ ހާ ރީތި ތަފާތު ފޮޓޯތަކެކެވެ. ޒުވާން އުމުރުގައި ރަށުގައި އުޅޭ ސީނިއަރ ޕޮޓޯގްރާފަރުންނާއެއް ހަމައެއްގައި ރިޒްހާން ފައިހަމަކޮށްފައިވާއިރު މިހާ ހިސާބަށް އާދެވިފައި މިވަނީ އޭނާގެ ބުރަ މަސައްކަތާއި އަދި އެތައް ބައެއްގެ އެހީ ތެރިކަމާއިއެކުކަން ރިޒްހާން ފާހަގަ ކުރިއެވެ.\nއެގޮތުން ރިޒްހާންގެ އެންމެ ހާއްސަ ޝުކުރެއް ރައްދުވަނީ ފޮޓޯ ނެގުމުގެ ދާއިރާއަށް އެނާ ނެރެދިން އައިވެލް ޕޯޓްރޭޓަށެވެ. އައިވެލްގެ ވެރިޔާ ސަމީރު އަދި ފޮޓޯގްރާޕަރު ނަވާޒްގެ ނަން ހާއްސަކޮށް ރިޒްހާން ފާހަގަކުރިއެވެ. މީގެ އިތުރުން އާއިލާގެ މެންބަރުންގެ ނަންވެސް ރިޒްހާން ފާހަގަ ކުރީ ޝުކުރުވެރިކަމާއެކުއެވެ.\nމިހާރު އަލަށް ކުދިން މިދާއިރާއިން ފެންނަ ކަން ފާހަގަ ކުރަމުން ރިޒްހާން ބުނީ މިއީ ހޮބީއެއްގެ އިތުރުން ވަޒީފާއެއް ގޮތަށް ވެސް ރަށުގައިވެސް ކުރަން ހަމަ ވަރަށް ރަނގަޅު މަަސައްކަތެއްކަމަށެވެ. މިއީ ބުރަ މަސައްކަތަކަށް ވިއަސް އެކަށީގެންވާ ފައިދާއެއް ލިބޭ މަސައްކަތެއްކަމަށް ރިޒްހާން ބުންޏެވެ. އަދި އަޒުމަކާއެކު ކުރަން ކެރިއްޖެނަމަ މިއީ ކުރިއަރައިގެން ދެވޭނެ މަގުފަހިވެފައި އޮތް ދާއިރާއެއްކަން ވެސް ފާހަގަ ކުރިއެވެ.\nކައިވެނި ހަފްލާއެއް ފޮޓޯ ނެގުމުގައި ރިޒްޙާން ހަރަކާތްތެރިވަނީ--\nއެކްޓަރެއްގެ ގޮތުން ރިޒްހާން އަހަރެމެން އެންމެން ހެއްވާލީ އެވެ. ފޮޓޯ ގްރާފަރެއްގެ ހައިސިއްޔަތުން މިއީ އެންމެންގެ ލޯބި ހޯދާފައިވާ ޒުވާނެކެވެ. ފޮރުވިފައިވާ ހުނަރުތަކުން އަދި މިއީ މޮޅަށް ލަވަވެސް ކިޔާ ޒުވާނެކެވެ. އެހެންނަމަވެސް އެކްޓިންނާ ލަވަކިޔުން ހޮބީއެއްގެ ގޮތުގައި ބާއްވާފައި ރިޒްހާން ފެންނާނީ ފޮޓޯ ނެގުމުގެ ދާއިރާއިންނެވެ.


Ungoofaaru Regional Hospitalun dhemugendhaa ANC clinic ge hidhumai atholhuthereah fulhaakuranee | Ungoofaaru\nބަނޑޭރިގަނޑު/ޙަބަރު/އުނގޫފާރު ރީޖަނަލް ހޮސްޕިޓަލުން ދެމުންގެންދާ އޭއެންސީ ކުލިނިކްގެ ހިދުމަތް އަތޮޅު ތެރެއަށް ފުޅާކުރަނީ\nއުނގޫފާރު ރީޖަނަލް ހޮސްޕިޓަލުން ދެމުންގެންދާ އޭއެންސީ ކުލިނިކްގެ ހިދުމަތް އަތޮޅު ތެރެއަށް ފުޅާކުރަނީ\nއިބްރާހީމް ޒަޔާން 22 ނޮވެމްބަރ 2016\n1 135 މިނެޓެއް ނުވަނިސް ކިޔާލެވޭ\nއުނގޫފާރު ރީޖަނަލް ހޮސްޕިޓަލް އިން ދެމުންގެންދަވާ އޭ އެން ސީ ( މާބަނޑު މީހުންގެ) ކުލިނިކްގެ ހިދުމަތް ފުޅާކޮށް އަތޮޅު ތެރެއަށް ހުޅުވާލުމަށް ހަމަ ޖެހިއްޖެއެވެ. މިހިދުމަތަކީ މާބަނޑު މީހުންނަށް ހާއްސަކޮއްގެން މާބަނޑުދުވަސްވަރު ދިމާވާ ސިއްހީ މައްސަލަތަކާއި ބެހޭ ފުރިހަމަ މައުލޫމާތު ފޯރުކޮށްދިނުމާއި ޑޮކްޓަރަށް ދެއްކުމުގެ އަވަސް ހިދުމަތް ފޯރުކޮށްދިނުމުގެ ގޮތުން ހޮސްޕިޓަލްގެ ޕަބްލިކް ހެލްތު ޔުނިޓުން އިސްނަގައިގެން ކުރިޔަށް ގެންދާ ހިދުމަތެކެވެ.\nމިހިދުމަތް ދިނުމަށްޓަކައި ކޮންމެ ހަފްތާއެއްގެ އަންގާރަ ދުވަހަކީ ހޮސްޕިޓަލްގައި މާބަނޑު އަންހެނުންނަށް ޚާއްސަކޮށްގެން ކްލިނިކް ހިންގޭ ދުވަހެވެ. މި ޚިދުމަތް މުޅިއަތޮޅުގެ މާބަނޑު އަންހެނުންނަށް އަމާޒުކޮށްގެން ކުރިއަށް ގެންދާގޮތަށް ވަނީ ހަމަޖެހިފައެވެ. އަދި މި ކްލިނިކްގައި މާބަނޑު އަންހެނުންނަށް މަޢުލޫމާތުދިނުމުގެ ސެޝަންތައް ކޮންމެ ދުވަހެއްގެ ޑރ ބައްލަވަން ފެއްޓުމުގެ ކުރިން ކުރިއަށް ގެންދެވޭނެއެވެ. ކޮންމެ އަންގާރަ ދުވަހެއްގެ ހެނދުނު 10 ކުން4އަށް މާބަނޑު މީހުންބެއްލެވުމަށް އަންހެނުންގެ ހާއްސަ ޑޮކްޓަރެއް ހޮސްޕިޓަލްގެ އޯޕީޑީ ގައި އިންނަވާނެއެވެ.\nhealth Ungoofaaru Regional Hospital ރ.އުނގޫފާރު\nއިންސްޓޯގުރާމަށް ލައިވް ވީޑިއޯ، ފެނުމާއެކު ގެއްލޭ ފޮޓޯ އަދި ވީޑިއޯ\nMaa anga gadha nukoh kan kureveytho balaa


Raajje tv ge joorimanaa dhekkumuge muhdhathu ithuru koh nudheveyne: Broadcasting commission | Mihaaru\nރާއްޖެ ޓީވީގެ ބައެއް މުވައްޒިފުން ރާއްޖެ ޓީވީ ކުރިމަތީގައި ހުއްޓިލައިގެން: އެ ސްޓޭޝަން ދެ މިލިއަން ރުފިޔާއިން ވަނީ ޖޫރިމަނާ ކޮށްފައި -- މިހާރު ފޮޓޯ/އަހުމަދު ނިޝާތު\nރާއްޖެ ޓީވީގެ ދެ މިލިއަން ރުފިޔާގެ ޖޫރިމަނާ ދެއްކުމުގެ މުއްދަތު އިތުރުކޮށްދެވޭކަށް ނެތް: ބްރޯޑްކާސްޓިން ކޮމިޝަން\n29 އޯގަސްޓް 2018 - 17:25 21 comments\nރާއްޖެ ޓީވީ ދެ މިލިއަން ރުފިޔާއިން މި މަހު ޖޫރިމަނާ ކުރީ މިދިޔަ މާޗް މަހު އިދިކޮޅު ކޯލިޝަނުން ބޭއްވި މުޒާހަރާއެއްގައި ރައީސް އަބްދުﷲ ޔާމީންގެ އަބުރުފުޅު ގެއްލޭ ގޮތަށް ދެެއްކި ވާހަކަތަކެއް އެ ސްޓޭޝަނުން ބްރޯޑްކާސްޓްކުރި ކަމަށް ބުނެ އެވެ. ޖޫރިމަނާ ދައްކަން އެ ސްޓޭޝަނަށް ދީފައިވާ 30 ދުވަހުގެ މުއްދަތު އަންނަ މަހުގެ އަށް ވަނަ ދުވަހު ހަމަވާނެ އެވެ.\nޖޫރިމަނާ ދެއްކުމުގެ މުއްދަތު އިތުރުކޮށްދޭން ރާއްޖެ ޓީވީން އެދުމުން ބްރޯޑްކާސްޓިން ކޮމިޝަނުން އެ ސްޓޭޝަނަށް މިއަދު ފޮނުވި ސިޓީގައި ވަނީ ޖޫރިމަނާ ދެއްކުމުގެ މުއްދަތު އިތުރުކޮށް ދެވެން ނެތް ކަމަށެވެ.\nޖޫރިމަނާ ދެއްކުމުގެ މުއްދަތު އިތުރުކޮށްދެވެން ނެތް ކަމަށް އެ ކޮމިޝަނުން ނިންމިއިރު، ރާއްޖެ ޓީވީން ވަނީ ޖޫރިމަނާ ދެއްކުމަށް ފައިސާ ހޯދުމަށް ފަންޑު ފޮށިތައް ހުޅުވައިފަ އެވެ.\nމީގެކުރިން ވެސް ތިން ފަހަރެއްގެ މަތިން ރާއްޖެ ޓީވީ ޖޫރިމަނާ ކޮށްފައިވެ އެވެ. އަބުރުގެ ގާނޫނުގެ ދަށުން އެންމެ ފުރަތަމަ އެ ސްޓޭޝަން ޖޫރިމަނާ ކުރީ ފުރަތަމަ މިދިޔަ އަހަރު 250،000ރ. އިންނެވެ. އޭގެ ފަހުން އެއް މިލިއަން ރުފިޔާއިން ވެސް ޖޫރިމަނާ ކުރި އެވެ. އަދި ފަހުން ފަސް ލައްކަ ރުފިޔާއިން ވެސް އެ ސްޓޭޝަން ޖޫރިމަނާކުރި އެވެ.\nޖޫރިމަނާ ކުރި މައްސަލަތައް ރާއްޖެ ޓީވީން ކޯޓަށް ހުށަހަޅާފައިވާއިރު، އެ މައްސަލަތައް މިހާރު ދަނީ ހިނގަމުންނެވެ.\nއިތުރު ލިޔުންތައް މީޑިއާ ނޫސްވެރިކަން މޯލްޑިވްސް ބްރޯޑްކާސްޓިން ކޮމިޝަން ރާއްޖެ ޓީވީ ބްރޯޑްކާސްޓަރުން


Gahdhoo ''Gang'' In Anehkkaaves Thafaathu Kameh ގައްދޫ ގޭންގުން އަނެއްކާވެސް ތަފާތު ކަމެއް – Huvadhoo News Gahdhoo ''Gang'' In Anehkkaaves Thafaathu Kameh Huvadhoo News\nގައްދޫ ގޭންގުން އަނެއްކާވެސް ތަފާތު ކަމެއް\nގޭންގް އިން ގައްދޫގެ މަގުބައްތިތައް ހަރުކުރުމުގެ މަސައްކަތުގެ ތެރެއިން - ހުވަދޫ ފޮޓޯ: ފައިޝް މުހައްމަދު\nގދ ގައްދޫގައި ހިންގާ ޖަމްޢިއްޔާއެއް ކަމަށްވާ ގައްދޫ އެސޯސިއޭޝަން ފޯރ ނިއު ޖެނަރޭޝަން (ގޭންގް) އިން އަނެއްކާވެސް ތަފާތު މަސައްކަތެއް ކޮށްފިއެވެ. މިފަހަރު އެޖަމްޢިއްޔާއިން ކުރީ އަންނަ ރަމަޟާން މަހަށް ޚާއްޞަކޮށް އެރަށުގައި ހުރި ހަލާކުވެފައިވާ މަގު ބައްތިތައް މަރާމާތުކުރުމެވެ.\nއިއްޔެ އާއި ރޭކުރި މަސައްކަތްތަކަށްފަހު ހުވަދޫ ނިއުސް އަށް މައުލޫމާތު ދެއްވަމުން ގޭންގްގެ ރައީސް މުޢާވިއަތު ޖަމީލް ވިދާޅުވީ ޖަމިއްޔާގެ އިސްނެގުމަށް ރަށުގައި ކުރި މަސައްކަތަކީ އެޖަމްޢިއްޔާގެ އަމިއްލަ ޚަރަދުގައިކުރި މަސައްކަތެއް ކަމަށާއި އެގޮތުން ރަށުގެ މަގުތަކުގައި ހުރި ބައްތިތަކުގެ ތެރެއިން ހަލާކުވެފައިވާ 30 ބައްތި މަރާމާތުކޮށް އަލުން ބޮކި ހަރުކޮށް ނިންމާފައި ވާކަމަށެވެ. އަދި އެ މަސައްކަތް ކުރުމުގައި ޢަމަލީ ގޮތުން ބައިވެރިވެފައިވަނީ މުޅިންވެސް ޖަމިއްޔާގެ މެންބަރުން ކަމަށްވެސް އޭނާ ވިދާޅުވިއެވެ.\nމިކުރެވުނީ ވަރަށް އެއްބައިވަންތަކަމާއެކު މެމްބަރުން ގުޅިގެން ކުރި މަސައްކަތެއް. އެގޮތުން ކައުންސިލްގެ އިޒްނައާއިއެކު މިހާރު އެވަނީ ރަށުގެ ދެބައިކުޅަ އެއްބައި ބައްތި މަރާމާތުކޮށް އަލުން ދިއްލާފަ. ބާކީ ހުރި ބައްތިތަކުގެ މަސައްކަތް ފަހުން ކުރެވޭތޯ މި ބަލަނީ – ގޭންގްގެ ރައީސް ވިދާޅުވިއެވެ.\nގައްދޫ ގައި ހުރި ގިނަ މަގު ބައްތިތައް ނުދިއްލޭތާ2މަހަށްވުރެ ގިނަ ދުވަސް ވެފައިވާކަމަށް އެ ޖަމްޢިއްޔާއިން ބުނެއެވެ.\nގައްދޫ އެސޯސިއޭޝަން ފޯރ ނިއު ޖަނަރޭޝަން އިން މީގެ ކުރިންވެސް ވަނީ ވަރަށް ތަފާތު މަސައްކަތްތަކެއް ކޮށްފައެވެ. ގޭންގުންވަނީ ގައްދޫ ކައިރީގައި އޮންނަ ގަމުގައިވަ އާސާރީ ތަންތަން ސާފުކޮށް އެތަނަކީ މީހުންނަށް ފަސޭހައިން ގޮސް ބަލާލެވޭ ތަނަކަށް ހަދާފައެވެ. މީގެ އިތުރުން ވަރަށް ގިނަ އިޖްތިމާޢީ މަސައްކަތްތަކުގައި ހަރަކާތްތެރިވާ ގޭންގް އަކީ ރަށުގެ ޒުވާނުން ހިނގާ ވަރަށް ހިންގުންތެރި ޖަމްޢިއްޔާއެއްކަން ފާހަގަ ކުރެވެއެވެ.\nގދ.ގައްދޫ ގޭންގް ޖަމްއިއްޔާ


SunOnline: 19 dhuvas therey mask naalhaa ulhunu 1937 meehaku joorimanaa koffi\n19 ދުވަސް ތެރޭ މާސްކް ނާޅާ އުޅުނު 1937 މީހަކު ޖޫރިމަނާކޮށްފި\nއަހްމަދު އިޒްމީމް 27 Jan 2022, 22:44\nކާފިއު ވަގުތު ސިފައިންނާއި ފުލުހުން ގުޅިގެން މަގުމަތަށް ބެލެހެއްޓުމުގެ ތެރެއިން -- ސަން ފޮޓޯ/ ފަޔާޒު މޫސާ\nމިދިޔަ 19 ދުވަސްތެރޭގައި މާސްކުނާޅާ އުޅުނު 1937 މީހަކު ޖޫރިމަނާ ކޮށްފައިވާކަމަށް ފުލުހުން ބުނެފިއެވެ.\nމާސްކު ނާޅާ މީހުންނާ މެދު ފިޔަވަޅު އަޅާނެ ކަމުގެ އިންޒާރު މި މަހުގެ ތިން ވަނަ ދުވަހު ރައީސް އޮފީހުން ވަނީ ދީފައެވެ.\nފުލުހުންގެ މީޑިއާ އޮފިޝަލް "ސަން"އަށް ވިދާޅުވީ މި މަހުގެ ހަ ވަނަ ދުވަހުން ފެށިގެން މާސްކު ނާޅާ އުޅުނު 1937 މީހަކު ޖޫރިމަނާ ކޮށްފައިވާކަމަށެވެ.\nއޭނާ ވިދާޅުވީ އެ މުއްދަތުގައި ކަރަންޓީނުގެ އުސޫލުތަކާ ޚިލާފުވި މީހަކުވެސް ޖޫރިމަނާ ކޮށްފައިވާކަމަށެވެ.\nއާންމު ތަންތަނަށް ނިކުންނަ އިރު މާސްކު އެޅުމަކީ ރާއްޖޭގައި މަޖުބޫރު ކަމެކެވެ. މާސްކުނާޅާ އުޅޭ މީހުން 1000 ރުފިޔާއިން ޖޫރިމަނާ ކުރުމުގެ ބާރު ފުލުހުންނަށް ވަނީ ދީފައެވެ. ނަމަވެސް ކޮވިޑްގެ ހާލަތާ ގުޅިގެން އަޅާފައިވާ ފިޔަވަޅުތަކަށް ލުއި ދިނުމާ އެކު މާސްނާޅާ އުޅޭމީހުން ވަރަށް ބޮޑަށް ވަނީ އިތުރުވެފައެވެ.\nނަމަވެސް އަނެއްކާ ރާއްޖޭގައި ކޮވިޑްގެ ހާލަތު ގޯސްވުމާ ގުޅިގެން ފުލުހުން ވަނީ އެޗްޕީއޭގެ އެންގުންތައް ތަންފިޒުކުރާނެކަމަށް ބުނެފައެވެ.\nރާއްޖޭގައި ކޮވިޑް ހާލަތު މިހާރު ގޯސްވަމުން ދާއިރު، މިހާރު ދުވާލެއްގެ މައްޗަށް ޕޮޒިޓިވްވާ މީހުންގެ އަދަދު އުޅެނީ 2،500 އިން މަތީގައެވެ.\nފާއިތުވި 24 ގަޑިއިރު ތެރޭގައި މުޅި ރާއްޖެއިން ނެގި 7،019 ސާމްޕަލްގެ ތެރެއިން 2،499 މީހުން ކޮވިޑަށް ވަނީ ޕޮޒިޓިވް ވެފައެވެ. އޭގެ އިތުރުން އަތޮޅުތެރޭގެ ރަށްރަށުން 697 މީހުން އަލަށް ޕޮޒިޓިވް ވެފައިވާއިރު ރިސޯޓުތަކުން 56 މީހަކު ޕޮޒިޓިވްއެވެ.\nމިއަދާ ހަމައަށް ރާއްޖެ އިން ކޮވިޑް ޖެހުނު މީހުންގެ ޖުމްލަ އަދަދު މިވަނީ 128،089އަށް އަރާފައެވެ. އަދި ރާއްޖެއިން މި ބަލިން ރަނގަޅުވި މީހުންގެ އަދަދަކީ 110،852 މީހުންނެވެ.\nއެޗްޕީއޭގެ އެޕިޑެމިއޮލޮޖިސްޓް ޑރ. އިބްރާހިމް އަފްޒަލް ވިދާޅުވީ ބަލީގެ ހާލަތު މިހާރު ގޯސްވެފައިވާ މިންވަރުން އަރައިގަތުމަށް ކުރެވޭނެ އެންމެ މުހިންމު ކަމަކީ އެ މީހެއްގެ ކޮނޑުގައި އެޅިފައި އޮތް ފަރުދީ ޒިންމާ އަދާ ކުރުމުގެ އިތުރަށް އަނގައާއި ނޭފަތް ރަނގަޅަށް ނިވާވާ ގޮތަށް މާސްކު އެޅުން ކަމަށެވެ.


England ge mi jeelu thafaathu dhakkaane: Southgate | Mihaaru\nއިންގްލެންޑުގެ މި ޖީލު ތަފާތު ދައްކާނެ: ސައުތުގޭޓް\n11 ޖުލައި 2018 - 10:055comments\nމޮސްކޯ (ޖުލައި 11) - ވޯލްޑް ކަޕް ފުޓްބޯޅަ މުބާރާތުގައި މިހާތަނަށް އިންގްލެންޑުގެ ކުޅުންތެރިންގެ ފަރާތުން ފެނުނު ކުޅުމަށް ބަލާއިރު މި ޓީމުން މުސްތަގުބަލުގައި ތަފާތު ދައްކާނެ ކަމަށް ކޯޗު ގަރެތު ސައުތުގޭޓް ބުނެފި އެވެ.\nއަށާވީސް އަހަރަށް ފަހު ފުރަަތަމަ ފަހަރަށް ވޯލްޑް ކަޕް ސެމީ ފައިނަލަށް އިންގްލެންޑް މިރޭ ނުކުންނައިރު ސައުތުގޭޓަށް ހަމައެކަނި އޮތް ބިރަކީ މިހާރު އެ ޓީމާ މެދު މީހުން ދެކޭ ގޮތް ބަދަލުވެފައިވުމެވެ.\n"މުބާރާތަށް އައިއިރު އެންމެ ފުރަތަމަ ކަޓާނީ އަހަރެމެން ކަމަށް ވެސް ބުނަމުންދިޔަ އެކަމަކު އެކަން އެހެނެއް ނުވި. ދެން ފިޔަވަޅަކަށް ފަހު ފިޔަވަޅެއް ކުރިއަށް އައިސް މިހާރު ގިނަ ބަޔެއްގެ ނަޒަރުގައި އަހަރެމެން ތަށި ނަގަން ޖެހޭ. މިއީ ކޮންމެވެސް ސިފައެއްގައި އޮތް ޕްރެޝަރެއް،" ކްރޮއޭޝިއާއާ ދެކޮޅަށް ކުޅޭ މެޗުގެ ކުރިން ސައުތުގޭޓް ބުންޏެވެ.\nއިންގްލެންޑްގެ ރަން ޖީލު 2002 އާއި 2006 ވަނަ އަހަރުގެ ވޯލްޑް ކަޕް ނިންމާލީ ސެމީ ފައިނަލުގައި ވެސް ނުކުޅެ އެވެ. އެކަމަކު މިހާރު އޮތް ޒުވާން ސްކޮޑުން މިހާރު ވެސް ވަނީ އިންގްލެންޑްގެ ރަން ޖީލަށް ވުރެން ދުރަށް ވޯލްޑް ކަޕްގައި ގޮސްފަ އެވެ.\n"އަހަރެން އެންމެ ފުރަތަމަ މި ޓީމާ ހަވާލުވިއިރު ވެސް ވިސްނީ ޒުވާން ކުޅުންތެރިން ލައިގެން ކުރިއަށްދާން. އެ އިތުބާރު އަދިވެސް އެބައޮތް. އިންގްލެންޑުގައި މިހާރު މި އޮތް ޖީލު ތަފާތު ދައްކާނެ،" ސައުތުގޭޓް ބުންޏެވެ.\nއިންގްލެންޑްގެ ކޯޗު ސައުތުގޭޓް. -- ފޮޓޯ: އޭއެފްޕީ\nއިންގްލެންޑުން މިހާތަނަށް ވޯލްޑް ކަޕް ކާމިޔާބުކުރީ އެއް ފަހަރު އެވެ. އެއީ 1966 ވަނަ އަހަރުގަ އެވެ. އޭގެ ފަހުން މިއީ އެ ޓީމު ސެމީ ފައިނަލުގައި ކުޅޭ ދެ ވަނަ ފަަހަރެވެ.\nއިންގްލެންޑުގެ މިޑްފީލްޑަރު ޖޯޑަން ހެންޑަސަން ދެކޭގޮތުގައި މިރޭގެ މެޗުގައި އެންމެ މުހިއްމުކަމަކީ ކްރޮއޭޝިއާގެ މެދުތެރެއަށް ކުޅޭ އިވާން ރަކިޓިޗާއި ލޫކަ މޮޑްރިޗް މެޗުގެ ކޮންޓްރޯލް ނެގިޔަ ނުދިނުމެވެ. އަދި އެ ދެ ކުޅުންތެރިންނަކީ މި ފަހަރުގެ މުބާރާތުގައި ތަފާތު މޮޅު ކުޅުމެއް ދައްކަމުން އަންނަ ދެ ކުޅުންތެރިން ކަމަށް ހެންޑަސަން ވަނީ ބުނެފަ އެވެ.\nބޮޑު މުބާރާތެއްގައި ކްރޮއޭޝިއާ އާއި އިންގްލެންޑް މިހާތަނަށް ބައްދަލުކޮށްފައިވަނީ އެންމެ ފަހަރަކު އެވެ. އެއީ 2004 ވަނަ އަހަރުގެ ޔޫރޯ ފުޓްބޯޅަ މުބާރާތުގަ އެވެ. އެ ފަހަރު އިންގްލެންޑް މޮޅުވީ 4-2 އިންނެވެ. ކްރޮއޭޝިއާ އިން އެންމެ ފަހުން އިންގްލެންޑް ބަލިކުރީ 2007 ވަނަ އަހަރުގެ ޔޫރޯ ކޮލިފައިންގައި އިންގްލެންޑުގެ ވެމްބްލީ ސްޓޭޑިއަމްގައި ކުޅުނު މެޗުން 3-2 އިންނެވެ. އެ މެޗުން އިންގްލެންޑް ބަލިވުމާ އެކު 2008 ގެ ޔޫރޯ އިން އިންގްލެންޑަށް ޖާގަ ގެއްލުނެވެ.\nމިރޭ ވޯލްޑް ކަޕް ސެމީ ފައިނަލުގައި ކްރޮއޭޝިއާ އާއި އިންގްލެންޑް ކުޅޭ މެޗު ފަށާނީ ރާއްޖެ ގަޑިން 11 ޖަހާއިރު އެވެ.


Mexico ge Raees kamah Lopez Obrador\nމެކްސިކޯގެ ރައީސްކަމަށް ލޯޕޭޒް އޯބްރަޑޯ\nމެކްސިކޯގެ އައު ރައީސް ލޯޕޭޒް އޯބްރަޑޯ. -- ފޮޓޯ: އޭއެފްޕީ\nމެކްސިކޯގައި މިހާރު ކުރިއަށްދާ ރިޔާސީ އިންތިހާބު ކުރީގެ މޭޔަރު އޮންޑްރޭސް މެނުއެލް ލޯޕޭޒް އޯބްރަޑޯ ބޮޑު އަގުލަބިއްޔަތަކުން ކާމިޔާބު ކުރައްވައިފި އެވެ.\nބޮޑެތި ހަމަނުޖެހުންތަކެއްގެ ތެރެއިން ކުރިއަށްދިޔަ ތާރީހީ އިންތިހާބުގެ ވަގުތީ ނަތީޖާތައް ދައްކާ ގޮތުން، ރިޔާސީ އިންތިހާބުގައި ތިން ވަނަ ފަހަރަށް ވާދަ ކުރައްވާ އޯބްރަޑޯ އަށް 53 ޕަސަންޓް ވޯޓު ވަނީ ލިބިފަ އެވެ. އޭނާ އާއި އެންމެ ގާތުން ވާދަ ކުރެއްވި ދެ ކެންޑިޑޭޓުން މިހާރު ވަނީ ރަސްމީކޮށް ބަލި ގަބޫލުކުރައްވާފަ އެވެ.\nމިހާރު ވެރިކަންކުރާ އިންސްޓިޓިއުޝަނަލް ރިވަލިއުޝަނަރީ ޕާޓީ (ޕީއާރުއައި) އަށް މެކްސިކޯގައި މިހާތަނަށް ބޮޑު ތާއީދެއް އޮތްނަމަވެސް، އެ ޕާޓީގެ ކެންޑިޑޭޓު ހޯޒޭ އެންޓޯނިއޯ މިއާދޭ އަށް ލިބިވަޑައިގަތީ ތިން ވަނަ އެވެ. މިހާރުގެ ރައީސް އެންރީކޭ ޕެންޏާ ނިއޭޓޯގެ ސަރުކާރުގައި ކޮރަޕްޝަން އިންތިހާއަށް ބޮޑުވެ، އިގްތިސޯދު ހީނަރުވަމުން ދިޔުމާއި ގުޅިގެން ވެރިކަން ކުރާ ޕާޓީގެ ތާއީދު ވަނީ ވަރަށް ބޮޑަށް ދަށަށް ގޮސްފަ އެވެ. މެކްސިކޯގެ ރައީސަކަށް ކަނޑައެޅިފައިވަނީ ހަ އަހަރުގެ އެންމެ ދައުރެއް ކަމުން، ޕީއާރުއައިގެ ކެންޑިޓޭޓުކަން ލިބިވަޑައިގަތީ ކުރީގެ ޓްރޭޑް މިނިސްޓަރު މިއާދޭ އަށެވެ.\nދެވަނަ އަށް އެންމެ ގިނަ ވޯޓު ލިބިވަޑައިގެންނެވި ރިކާޑޯ އަނާޔާ ވަނީ އޯބްރަޑޯ އަށް ހޫނު މަރުހަބާއެއް ވިދާޅުވެފަ އެވެ.\nއިންތިހާބު ކާމިޔާބު ކުރެއްވުމަށްފަހު އޯބްރަޑޯ ވަނީ ކޮރަޕްޝަން ނައްތާލުމާއި، މުސާރަ އާއި ޕެންޝަން ބޮޑު ކުރުމަށް އިސްކަމެއް ދެއްވާނެ ކަމަށް ވިދާޅުވެފަ އެވެ. އަދި މީގެ ކުރިން އަވަށްޓެރި އެމެރިކާއަށް ވަރަށް ބޮޑަށް ފާޑުވިދާޅުވި ނަމަވެސް، އޯބްރަޑޯ ވަނީ އެމެރިކާ އާއި އޮންނަ ގުޅުން ރަހުމަތްތެރި، ގާތް ގުޅުމަކަށް ހައްދަވާނެކަމަށް ވެސް ވައުދުވެ ވަޑައިގެންފަ އެވެ.\nއެމެރިކާގެ ރައީސްކަމަށް ޑްނަލްޑް ޓްރަމްޕް ވަޑައިގެންނެވި ފަހުން، މައިގްރޭޝަނާއި ވިޔަފާރީގެ މައްސަލާގައި ދެ ގައުމުގެ ގުޅުން ވަނީ ވަރަށް ބޮޑުތަން ހީނަރުވެފަ އެވެ.\nމި އިންތިހާބާއި ދިމާކޮށް ހިނގި ހަމަނުޖެހުންތަކުގައި 130 އަށް ވުރެ ގިނަ ސިޔާސީ ކެންޑިޑޭޓުންނާއި ޕާޓީތަކުގެ މުވައްޒަފުން ވަނީ މަރާލާފަ އެވެ. ރައީސެއްގެ އިތުރުން، 128 ސެނެޓަރުންނާއި، 500 މީހުން ކޮންގްރެސް އަށް އިންތިހާބު ކުރުމަށް މެކްސިކޯގައި ވަނީ ވޯޓުލާފަ އެވެ. ވޯޓުލުމުގެ ހައްގު 88 މިލިއަން މީހުންނަށް ލިބިފައިވާއިރު، ވޯޓުލާން ނުކުތީ 60 ޕަސަންޓުގައި ކަމަށް އިލެކްޝަން އޮފިޝަލުން ވަނީ އަންދާޒާކޮށްފަ އެވެ.


Shara Aai Aashaa Ah Ishfan Ahvure Muhinmmee Jumaa Aai Mike - Vaguthu\nޝަރާ އާއި އާޝާއަށް އިޝްފާނަށް ވުރެ މުހިންމީ ޖުމާ އާއި މައިކް\nރާއްޖޭގެ ޓިކްޓޮކް ތަރިން ބޮޑު މަޝްހޫރުކަމެއް ހޯދައިފިއެވެ. އެ ތަރިންގެ މަސައްކަތް ދިވެހިން ބަލައިގެންފިއެވެ. އެ މީހުންގެ ހުނަރުވެރިކަމުގެ ވާހަކަދައްކަމުން ދެއެވެ.\nރާއްޖޭގެ ޓިކްޓޮކް ތަރިންގެ ތެރެއިން މިހާރު ބޮޑު މަޝްހޫރު ކަމެއް ހޯދާފައިވާ އައިމިނަތު ރަޝްފާ(އާޝާ) އާއި ފާތިމަތު ޝަރާ އަކީ އެންމެ ގާތް ދެ އެކުވެރިންނެވެ. މި ދެ އެކުވެރިންގެ ގުޅުން ވަރުގަދަވީ ޓިކްޓޮކްއަށް ވަދެ އެކުގައި ވަގުތު ހޭދަކުރި ފަހުންނެވެ.\nމި ދެތަރިން ބުނާގޮތުގައި، އެމީހުންގެ ގުޅުން ވަރަށް ރަނގަޅެވެ. ދުވަހަކު ބޮޑު މައްސަލައެއް ދިމާނުވެއެވެ.\nޝަރާ އާއި އާޝާގެ ޓިކްޓޮކް އެކައުންޓް ބަލާއިރު، އެ މީހުންނާއި އެންމެ ގާތް މީހުންގެ ގޮތުގައި ފެނިގެންދާ އެކަކީ އިޝްފާނެވެ. ދެ މީހުންވެސް އިޝްފާން އާއެކު ޓިކްޓޮކް ވީޑިއޯތައް ނަގާ ހަދައެވެ. އަދި އެ ވީޑިއޯތައް އަޕްލޯޑް ކުރެއެވެ.\nއެހެން ނަމަވެސް ބައިސްކޯފްގެ ތުންތުން މަތިން ޕްރޮގްރާމްގެ ފޮޓޯ ވީދާ ގޭމްގައި މި ދެތަރިންވެސް ވީދާލީ އިޝްފާން އާއެކު ނަގާފައިވާ ފޮޓޯއެވެ. މި ދެތަރިންނަށްވެސް އިޝްފާނަށްވުރެ މުހިންމީ ޖުމާ އާއި މައިކް އެވެ.\nއާޝާ ބުނަނީ އިޝްފާންއާއެކު މިއަށްވުރެ ރީތި މެމޯރީސް ހުންނާނެ ކަމަށެވެ. އަދި ޖުމާއާއި އެކީ އިން ފޮޓޯއަކީ އޭނާގެ ފުރަތަމަ ވީޑިއޯ ލަވަ "ގުނަމުން މިދާ"ގެ ތެރެއިން ނަގާފައިވާ ފޮޓޯއެއް ކަމުން އެ މާ މުހިންމު ކަމަށެެވެ.\nފާހަގެވެން ދިޔަ ކަމަކީ އިޝްފާން އާއި އާޝާގެ މި ފޮޓޯ ވީދާލުމަށް ޝަރާ އައި ހާއްސަ ގެސްޓް ރޯމްގެ ފަރާތުން އާޝާއަށް ހިތްވަރު ދިނެވެ. އެހެންކަމުން މިކަމުގައި ބެލުންތެރިންނަށް ނޭނގޭ ސިއްރުތަކެއް ވަނީ ކަމަށް ވެދާނެ އެވެ.\nޝަރާގެ މެމޮރީ ބުކްގައިވެސް އިޝްފާން އާއި މައިކްގެ ފޮޓޯގެ ފޮޓޯއަކުން ޗޫޒް ކުރުމަަށް ލިބުމުން ފޮތް ވީދާލެވޭނެތޯ ސުވާލު ކުރެއެވެ. އަދި އިޝްފާންގެ ފޮޓޯ ނެގުމަށްފަހު "ދިޒް އިސް ނޮޓް ގުޑް"އޭ ބުނުމަށްފަހު ކުދިކުދިވަންދެން އެ ފޮޓޯ ވީލާލައެވެ. މީގައިވެސް ބެލުންތެރިންނަށް ނޭނގޭ ސިއްރެއް ވެދާނެ ބާއެވެ؟\nއެހެން ނަމަވެސް ދެ ތަރިންގެވެސް ވާހަަކަތަކުން އެ މީހުންނާއި އިޝްފާން އާއި މައްސަލައެއް ޖެހިފައި ހުރިހެން ހީނުވެއެވެ.\nފިލްމީ ތަރި ހައްޖައަށް މަންމަ ފެނުނީ އުމުރުން7އަހަރުގައި!\nރިޝްމީ އާއި ރަވީ ދަރިއަކު ހޯދަން އަދި ހިޔާލެއް ނުކުރޭ!\nއޭޕްރީލް 26, 2021 17:55\nދެއްކުން ތެރިކަން ، ތިކަމުގެ އަޑީގައި ވަރަށް ބޮޑު ސިއްރެއް ފޮރުވިފައިވޭ.\nއޭޕްރީލް 26, 2021 22:20\nދެން އަހަރެމެނަށް ކޮން ކަމެއް!!\nމެއި 29, 2021 21:17\nހުރިހާކުދިންވެސް ކަށްވަޅުގައި އޮންނައިރު ޓިކްޓޮކުގައި ތިޔަ ޖައްސާ ވައްތަރުތަކުން ކުރާނީ ގެއްލުންތޯ ފައިދާތޯ ވިސްނުން ވަރައް މުހިންމު. ޓިކްޓޮކަކުން މާތްރަސްކަލާނގެ ހަޒްރަތައް ރުޖޫއަކުރުން ނުހުއްޓޭނެވެ. އަދި ތިމާކުރާ ކޮންމެ ޢަމަލަކީ އެޔައް ޖަޒާއެއް ނުލިބިދޫކުރެވޭނެ ކަމެއް ނޫންކަން ތިޔަ ޓިކްޓޮކް ކުޅޭއިރު ހަނދާނުގައި ބަހައްޓާށެވެ. އެމީހަކު ކުރާނެ ކަމެއް އިނގޭނީ އެމީހަކަށެވެ. ޖަހަންނަމައަކީ ނެތްތަނެއްކަން ކަށަވަރުކޮއްގެން ހުއްޓަސް ތިމާގެ އާޚިރަތައް ރައްކާތެރިނުވެވުނު މީހާ ޖަހަންނަމުގެ ރަހަދެންކެން ޖެހިދާނެއެވެ، އެއީ މާތް ރަސްކަލާނގެ އެމީހަކުގެ ފާފަނުފުއްސަވައިފި ކަމުގައިވާނަމައެވެ. ޓިކްޓޮކުގައި ތިޔަ ޖައްސާ ވައްތަރުތައް ޖައްސަމުން ގޮސް ދުނިޔޭގައި ހެޔޮ ޢަމަލުކޮއް އިޚްލާސްތެރި ތަގުވާގެ މަތީގައި ތިބެ ދުނިޔޭގެ މި ކުރު ހަޔާތުގެ ދުވަސްތައްވޭތު ކުރި މީހުންގެ މަގާމުލިބޭނެކަމުގެ އުންމީދުކުރުމަކީ އެއީ ހަމަނުޖެހެ ވިސްނުމެކެވެ. އުޅޭނެ ގޮތަަކައް އުޅެ ދުނިޔޭގެ ވަގުތު ދުއްވާލާށެވެ. މިއީ ހަމައެކަނި ނަސޭހަތެކެވެ. ބޭނުމިއްޔާ ނަސޭހަތުގައި ނުހިފާ ހަވާ ނަފްސައް އުޅެ ދުނިޔޭގެ ހަޔާތްވެތުކޮއް ނިންމާލާށެވެ. އެކަމަކު ތިމާގެ ހިސާބު މާތްރަސްކަލާނގެ ބައްލަވާ އެކަމުގެ ޖަޒާއިން ނުރެކެވޭނެއެވެ.\nމެއި 29, 2021 23:18\nޓިކްޓޮކް މޮޔައިން.. ބޮލައް ބޭސް ކުރައްވާ.


vnews - Ronaldo ah aniyaavikamah fethuremundhaa aduthah Zidane dhogukohffi\nރޮނާލްޑޯ އަށް އަނިޔާވިކަމަށް ފެތުރެމުންދާ އަޑުތައް ޒިދާން ދޮގުކޮށްފި\nރޮނާލްޑޯ (ކ) އަދި ޒިދާން (ވ) - ފޯޓޯ: ގެޓީ\nރެއާލް މެޑްރިޑަށް ކުޅެމުން އަންނަ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ އަށް އަނިޔާވިކަމަށް ފެތުރެމުންދާ އަޑުތައް ރެއާލްގެ ކޯޗު ޒައިނުއްދީން ޒިދާން ދޮގުކޮށްފިއެވެ.\nރޮނާލްޑޯ އަށް އަނިޔާވިކަމަށް އަޑުތައް ފެތުރެން ފަށާފައިވަނީ އާދީއްތަ ދުވަހުގެ ރޭ އެޓްލެޓިކޯ މެޑްރިޑް އަތުން 1-1 ގެ ނަތީޖާއިން ރެއާލް އެއްވަރުވި މެޗުގެ ދެވަނަ ހާފްގެ ކުރީކޮޅު ރޮނާލްޑޯ ބަދަލުކުރުމުންނެވެ. ރޮނާލްޑޯ މެޗުގެ 53 ވަނަ މިނެޓުގައި ބާލާފައިވާއިރު، އެނާގެ ބަދަލުގައި އަރުވާފައިވަނީ ކަރިމް ބެންޒެމާއެވެ.\nއެހެންނަމަވެސް އެކަން ދޮގުކޮށް ނޫސްވެރިންނަށް މައުލޫމާތު ދެމުން ޒިދާން ބުނީ ރޮނާލްޑޯ އަށް އަނިޔާގެ އެއްވެސް މައްސަލައެއް ދިމާވެފައިނުވާ ކަމަށާއި، އެޓްލެޓިކޯ މެޗުގައި އޭނާ ބަދަލުކުރަން ނިންމީ އަރާމުކުރަން ފުރުސަތު ދިނުމުގެ ގޮތުން ކަމަށެވެ.\nޒިދާން ބުނީ ކުރިޔަށް ވަރަށް ގިނަ މެޗުތައް އެބަހުރި ކަމަށާއި، ބައެއްފަހަރު ރޮނާލްޑޯ އަށް ވެސް އަރާމުކުރަން ފުރުސަތު ދޭން ޖެހޭ ކަމަށެވެ.\nމި ސީޒަނުގެ ކުރީކޮޅު ފިޓްނަސް މައްސަލަތަކެއް ކުރިމަތިވި ރޮނާލްޑޯ އަންނަނީ ސީޒަނުގެ ވަކި ހިސާބަކުން ފެށިގެން މޮޅު ކުޅުމެއް ދައްކަމުންނެވެ. އެގޮތުން އޭނާ ވަނީ އެޓްލެޓިކޯއާ ދެކޮޅަށް ކުޅުނު މެޗުގައި ލަނޑު ޖަހާފައެވެ. އެ ލަނޑާއެކު ރޮނާލްޑޯ މި ސީޒަނުގައި ޖެހި ލަނޑުގެ އަދަދު ވަނީ 40 އަށް އަރާފައެވެ.


SunOnline: Accident gai maruvee Mafaz maraali massalaigai thuhumathu kurevunu Midhuhathu!\nއެކްސިޑެންޓުގައި މަރުވީ މަފާޒް މަރާލި މައްސަލައިގައި ތުހުމަތު ކުރެވުނު މިދުހަތު!\nމުހައްމަދު މިދުހަތު ހައްޔަރުކޮށްގެން ގެންދަނީ --- ސަން ފައިލް ފޮޓޯ\nރޭ ގަސްދުގައި ކުރި އެކްސިޑެންޓުގައި މަރުވެފައި ވަނީ ސ. މަރަދޫ ހުދުހިރި އަހްމަދު މަފާޒު މަރާލުމުގެ ކުރިން ހިންގި ހަމަނުޖެހުންތަކާ ގުޅިގެން ޓެރަރިޒަމްގެ ދައުވާ އުފުލި ހ. ބްލޫބާޑް މުހައްމަދު މިދުހަތު ކަން "ސަން" އަށް އެނގިއްޖެއެވެ.\nމަފާޒު މަރާލުމުގެ ކުރިން ހިނގި ހަމަނުޖެހުންތަކާ ގުޅިގެން މިދުހަތާއެކު ތިން މީހަކަށް ޓެރަރިޒަމްގެ ދައުވާ އުފުލި އެވެ. އެމީހުންގެ މައްޗަށް ޓެރަރިޒަމްގެ ދައުވާ އުފުލީ އެ ތިން މީހުން މަފާޒް މަރާލުމުގައި ބައިވެރިވި ކަމުގެ ހެކި ލިބިފައިނުވާތީ އެވެ.\nނަމަވެސް ދައުވާ ސާބިތުކުރުމަށް ދައުލަތުގެ ފަރާތުން އެކަށީގެންވާ މިންވަރަށް ކާފީ ހެކި ހުށަހަޅާފައި ނުވާތީ ކްރިމިނަލް ކޯޓުން 2017 ވަނަ އަހަރު ހުކުމްކޮށްފައި ވަނީ އެ ތިން މީހުންގެ މައްޗަށް ވެސް ދައުވާ ސާބިތުނުވާތީ އެވެ.\nރޭ މިދުހަތު މަރުވެފައި ވަނީ އޭނާ ދުއްވި ސައިކަލުން، އެހެން ސައިކަލެއްގައި ޖައްސައި އެކްސިޑެންޓުކޮށްލުމުގެ ސަބަބުން އޭނާއަށް ލިބުނު ސީރިއަސް އަނިޔާތަކަށް އައިޖީއެމްއެޗްގައި ފަރުވާދެމުން ދަނިކޮށެވެ.\nއެކްސިޑެންޓުގައި އަނެއް ސައިކަލުގައި ތިބި 31 އަހަރުގެ ފިރިހެން މީހާއަށާއި 22 އަހަރުގެ އަންހެން މީހާއަށް ވަނީ އެކިވަރުގެ އަނިޔާ ލިބިފައެވެ.\nއަޑު ފެތުރިފައިވާ ގޮތުގައި ސައިކަލުން ޖައްސައި އެކްސިޑެންޓު ކޮށްލާފައި ވަނީ ލޯބީގެ މައްސަލައެއްގަ އެވެ. އަނެއް ސައިކަލު ފަހަތުގައި އިނީ މިދުހަތުގެ ކުރީގެ ލޯބިވެރިޔާ ކަމަށް މައުލޫމާތު ލިބެއެވެ.


Quorum hama nuvegen majileehuge jalsaa nufeshifa | Mihaaru\nމަޖިލީހުގެ ރިޔާސަތު، މަސީހް ބަލަހައްޓަވަނީ. - ފޮޓޯ: މަޖިލިސް\n09 ޖުލައި 2018 - 09:56 17 comments\nގާނޫނުއަސާސީގެ 86 ވަނަ މާއްދާގައިވާ ގޮތުން މަޖިލީހުގެ ޖަލްސާއެއްގެ ގާނޫނީ އަދަދަކީ މަޖިލީހުގެ މެންބަރުންގެ ފަންސަވީސް ޕަސެންޓެވެ. މިހާރުގެ މަޖިލިހުގައި 85 މެމްބަރުން ތިއްބަވާ އިރު ގާނޫނުއަސާސީގައި އެ ބުނާ އަދަދަކީ 21 މެމްބަރުންނެވެ. ޖަލްސާ ނުފެށި ލަސްވީ އެ އަދަދަށް މެމްބަރުން ތަޅުމުގައި ނެތުމުންނެވެ.\nމަޖިލީހުގެ ރައީސް އަބްދުﷲ މަސީހް ވަނީ ބައިގަޑިއެއްހާއިރު، ވަންދެން މަޖިލީހުގެ ރިޔާސަތުގައި އިންނަވައި، މަޖިލިސް ފެށޭތޯ މަސައްކަތް ކުރައްވައިފަ އެވެ. މަޖިލީހަށް ހާޒިރުވެ ވަޑައިގެން ތިއްބެވީ ވެރިކަންކުރާ ޕީޕީއެމް/އެމްޑީއޭގެ ބައެއް މެންބަރުންނެވެ. މަޖިލީހުގެ ރައީސްކަމުން މަސީހު ވަކިކުރުމަށް ހުށަހެޅި މައްސަލަތައް ހުއްޓުވައި ބޭރުކޮށްލި ފަހުން އިދިކޮޅު މެންބަރުން މަޖިލީހުގެ ޖަލްސާތަކުގައި ބައިވެރިއެއް ނުވެ އެވެ.\nކޯރަމް ހަމަނުވުމާ ގުޅިގެން، މަޖިލީހުގެ ރައީސް ވަނީ ޖަލްސާ ފެށުން ފަސްކުރައްވައި، ތަޅުމުން ނިކުމެވަޑައިގެންފަ އެވެ.\nމިއަދުގެ ޖަލްސާ އަށް އެޖެންޑާކޮށްފައި އޮތީ މަޖިލީހުގެ އަމީން އާންމުގެ މަގާމަށް ބޭފުޅަކު އައްޔަން ކުރުމާއި ސަރުކާރުގެ ފަރާތުން ޖަލުތަކާއި ޕެރޯލްގެ ގާނޫނަށް ހުށަހެޅި އިސްލާހުގެ އިބްތިދާއީ ބަހުސް އެކަންޏެވެ.\nމަޖިލީހުގެ ގަވާއިދު ބުނާ ގޮތުން އަމީން އާންމު ކަމަށް ބޭފުޅުން އައްޔަންކުރާނީ އެ މަގާމަށް ކުރިމަތިލާ ބޭފުޅުންގެ ނަންތައް މަޖިލީހުގެ ޖަލްސާ އަށް ހުށަހަޅައި، ވޯޓުގައި ބައިވެރިވާ މެމްބަރުންގެ އަޣުލަބިއްޔަތުންނެވެ. ގަވާއިދު އޮންނަ ގޮތުން އެ މަގާމަށް ކުރިމަތިލާ ބޭފުޅުންގެ ތެރެއިން މަޖިލީހުގެ ރައީސަށް ފެނިވަޑައިގަންނަވާ ތިން ބޭފުޅެއްގެ ނަން މަޖިލީހުގެ ޖަލްސާ އަށް ހުށަހަޅަން ޖެހެ އެވެ.\nމަޖިލީހުގެ އަމީން އާންމުގެ މަގާމު ހުސްވީ އެ މަގާމުގައި އެންމެ ފަހުން ހުންނެވި އަހުމަދު މުހައްމަދު މިދިޔަ ފެބްރުއަރީ މަހު އިސްތިއުފާ ދެއްވުމުންނެވެ. އެ މަގާމުގެ މަސްއޫލިއްޔަތު މިހާރު ވަގުތީ ގޮތުން އަދާ ކުރައްވަނީ އަމީން އާންމުގެ ނައިބެވެ.\nމިދިއަ އަހަރުގެ ޖުލައި މަހުން ފެށިގެން އިދިކޮޅު މެމްބަރުން އެއްވެސް ޖަލްސާއަކަށް ވަޑައެއް ނުގަންނަވަ އެވެ. އެ ބޭފުޅުން ވިދާޅުވަނީ މަސީހުގެ އިތުބާރު ނެތްކަމުގެ މައްސަލަ، މަޖިލިހުގެ އަގުލަބިއްޔަތުން ހުށަހައަޅާފައި އޮއްވާ އެއަށް ވޯޓަށް ނާއްސަވާ، ރިޔާސަތުގައި މަސީހު އިންނަވައިގެން ޖަލްސާތައް ކުރިއަށް ނުގެންދެވޭނެ ކަމަށެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް އަބްދުﷲ މަސީހް މުހައްމަދު އެމްޑީއޭ


Sanjay Dutt jalun minivan vejje - vNews.mv\nސަންޖޭދަތު ޖަލުން މިނިވަންވެއްޖެ\n25 February 2016, 09:51\nއިންޑިއާގެ ފިލްމީ ތަރި އުމުރުން 56 އަހަރުގެ ސަންޖޭދަތު ޖަލުން މިނިވަންވެއްޖެ އެވެ.\nސަންޖޭއަށް ލިބުނު މައާފަކާއި ގުޅިގެން އިންޑިއާގެ ޕޫނާގެ ޔަރްވާދާ ޖަލުގައި ހުކުމް ތަންފީޒު ކުރަމުންދިޔަ ސަންޖޭ ޖަލުން މިނިވަންކޮށްފައި މިވަނީ ހުކުމްގެ ބާކީ އަށް މަސް ދުވަސް އޮއްވަ އެވެ. ސަންޖޭ 42 މަސް ދުވަހު ޖަލުގައި ހޭދަކުރި ފަހުން މައާފް ދިނީ އޭނާގެ އަހްލާގު ރަނގަޅު ކަމުންނެވެ.\nސަންޖޭ މާޗް 2013 ގައި ޖަލަށް ލުމަށް ހުކުމްކުރީ މުމްބައިގައި 1993 ވަނަ އަހަރު ހިނގާދިޔަ ބޮން ގޮއްވުމުގެ ހާދިސާތަކަކަށް ފަހު ސަންޖޭ ދަތު މަނާ ހަތިޔާރެއް ގެންގުޅުމުގެ ކުށް ސާބިތުވުމުން ހަ އަހަރު ދުވަހުގެ މުއްދަތަކަށެވެ.\nސަންޖޭ ޖަލުން ނެރުމަށް ހަމަޖެހިފައި އޮތީ މިއަދު ހެނދުނު 7:00 ޖަހާއިރު ނަމަވެސް ސަންޖޭ މިނިވަންކުރުމާ ދެކޮޅަށް ޖަލުގެ ގައިދީން ތަކެއްް މުޒާހަރާ ކުރުމުން ސަންޖޭއަށް ޖަލުން ނިކުމެވުނީ ހެނދުނު 9:00 ޖެހިއިރު އެވެ.\nސަންޖޭ މިއަދު ޖަލުން މިނިވަންކޮށްފައި މިވަނީ އިންޑިއާގައި ފާހަގަކޮށްލެވޭ ސޯޝަލް މީޑިއާ އެކްޓިވިސްޓަކު އެގައުމުގެ މުމްބާއީގެ ހައިކޯޓަށް އެކަމާ ދެކޮޅަށް މައްސަލައެެއް ހުށަހަޅާފައިވަނިކޮށެވެ. މިމައްސަލާގައި ބުނެފައިވަނީ އެހެން ގައިދީންނަށް ނުލިބޭ ފުރުސަތުތަކެއް ޖަލު ބަންދުގައި ހުރި އިރު ސަންޖޭއަށް ލިބުނު ކަމަށާ އެހެންކަމުން އޭނާއަށް މާއަވަހަށް މައާފްދެވިގެން ނުވާނެ ކަމަށެވެ.\nސަންޖޭ ވަނީ ޖަލުގެ ހުކުމްގައި ހުރި އިރު ބައެއް ފަހަރަށް ގެއަށް ބަދަލުވެ ގޭގައި ވެސް ދުވަސްތަކަކު މަޑުކޮށްފަ އެވެ.\nސަންޖޭ ޕޫނާގެ އެއާޕޯޓުން މުމްބާއީ އަށް ދިއުމަށް ހަމަޖެހިފައިވަނީ ޗާޓަރު ފްލައިޓެއްގަ އެވެ. މުމްބާއީގައި ހުންނަ ސަންޖޭގެ ގެއަށް އޭނާ ދަނީ އޭނާގެ މަންމަ ވަޅުލާފައި އޮތް ތަނަށް ޒިޔާރަތްކުރުމަށް ފަހު މަންމައަށް ހެޔޯ ދުއާ ކުރުމަށްފަހު ކަމަށް އިންޑިއާގެ މީޑިއާ ރިޕޯޓްތައް ބުނެ އެވެ.


ރާއްޖޭގެ ކުޅިވަރު ކުރިއަރުވަން ގަތަރާއެކު އެއްބަސްވުންތަކެއް ހަދަނީ\nގަތަރާއެކު އެއްބަސްވުންތަކެއް ހެދުން\nގަތަރުގެ ކުޅިވަރު ފަސް އެސޯސިއޭޝަނަކާއެކު އެއްބަސްވުން ހަދާނެ\nގަތަރުގެ އެސްޕެޓާ ހޮސްޕިޓަލާއެކުވެސް އެއްބަސްވުން ހަދާނެ\n22 ފެބްރުއަރީ 2021 | ހޯމަ 15:38\nގަތަރަށް އަޙްމަދު މަރުޒޫގް (މަރޭ) ކުރެއްވި ދަތުރުފުޅުގެ ތެރެއިން\nރާއްޖޭގެ ކުޅިވަރު ކުރިއެރުވުމަށް ގަތަރުގެ ކުޅިވަރު އެސޯސިއޭޝަންތަކާއެކު އެއްބަސްވުންތަކެއް ހަދަން މޯލްޑިވްސް އޮލިމްޕިކް ކޮމިޓީ (އެމްއޯސީ) އިން ތައްޔާރުވެއްޖެއެވެ.\nރާއްޖޭގެ ކުޅިވަރު ކުރިއަރުވަން ގަތަރާއެކު އެއްބަސްވުންތަކެއް ހަދަން ތައްޔާރުވަމުން އަންނަކަން އެމްއެސީން ހާމަކުރެއްވީ އެ އިދާރާގެ ޖެނެރަލް ސެކްރެޓަރީ އަޙްމަދު މަރުޒޫގް (މަރޭ) ދާދި ފަހުން ގަތަރަށް ކުރެއްވި ދަތުރުފުޅުގައި، އެ ގައުމުގެ ކުޅިވަރު އެސޯސިއޭޝަންތަކާއެކު ބޭއްވި މަޝްވަރާ ބައްދަލުވުންތަކަށްފަހުއެވެ.\nއެގޮތުން މަރޭ ވަނީ މި ދަތުރުފުޅުގައި ގަތަރުގެ ފުޓްބޯޅަ އެސޯސިއޭޝަން، ހޭންޑްބޯޅަ އެސޯސިއޭޝަން، އެތުލެޓިކްސް ފެޑެރޭޝަން، ޓޭބަލް ޓެނިސް އެސޯސިއޭޝަން އަދި އެ ގައުމުގެ ސްވިމިން އެސޯސިއޭޝަނާއެކު މަޝްވަރާ ބައްދަލުވުންތައް ބާއްވާފައެވެ. މީގެ އިތުރުން ގަތަރުގެ އެސްޕެޓާ ހޮސްޕިޓަލާއެކުވެސް އެއްބަސްވަން ހެދުމަށް މަރޭ ވަނީ މަޝްވަރާ ކުރައްވާފައެވެ.\nމި ބައްދަލުވުންތަކުގެ ފޮޓޯތައް ފޭސްބުކްގައި ހިއްސާކުރުމަށްފަހު އެމްއޯސީން ބުނީ ރާއްޖޭގެ ކުޅިވަރު ކުރިއެރުވުމަށް އަވަސް މުސްތަގުބަލެއްގައި ގަތަރުގެ ކުޅިވަރު އެސޯސިއޭޝަންތަކާއެކު އެއްބަސްވެވޭނެ ކަމަށާއި، މި އެއްބަސްވުންތަކުގެ ސަބަބުން ރާއްޖޭގެ ކުޅިވަރު އެސޯސިއޭޝަންތަކުގެ އިތުރުން ކުޅުންތެރިންނާއި އޮފިޝަލުންނަށް ގިނަ ގޮތްގޮތުން ފައިދާކުރާނެ ކަމަށް ގަބޫލުކުރާ ކަމަށެވެ.\nމީގެ އިތުރުން ގަތަރުގެ މަޝްހޫރު ސްޕޯޓްސް މެޑިސިން ހޮސްޕިޓަލް ކަމަށްވާ އެސްޕެޓާއާއެކު އެއްބަސްވުމުގައި ސޮއިކުރަން މަސައްކަތް ކުރަމުން އަންނައިރު، އެ އެއްބަސްވުމުގެ ދަށުން ރާއްޖޭގެ ކުޅުންތެރިންނަށް ލިބޭ އަނިޔާތަކަށް ވީ އެންމެ ރަނގަޅަށް ފަރުވާ ހޯދަން ފަސޭހަތަކެއް ލިބިގެންދާނެ ކަމަށްވެސް އެމްއޯސީން ވަނީ ބުނެފައެވެ.\nއެމްއޯސީން ގަތަރުގެ ކުޅިވަރު އެސޯސިއޭޝަންތަކާއެކު އެއްބަސްވުންތައް ހަދާއިރު، މީގެ ކުރިން ގަތަރާއެކު އެއްބަސްވުން ހެދި ހަމައެކަނި ކުޅިވަރު އެސޯސިއޭޝަނަކީ ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އެވެ. އެގޮތުން 2017 ވަނަ އަހަރު އެފްއޭއެމުން ގަތަރުގެ ފުޓްބޯޅަ އެސޯސިއޭޝަނާއެކު އެއްބަސްވުން ހެދިއިރު، އެ އެއްބަސްވުމުގެ ދަށުން ގައުމީ ފުޓްބޯޅަ ޓީމުތައް ވަނީ ގަތަރުގައި ޓްރެއިނިންގ ކޭމްޕުތައް ބާއްވާފައެވެ.\nމޯލްޑިވްސް އޮލިމްޕިކް ކޮމިޓީ އަޙްމަދު މަރުޒޫގް


Corona Virus aai gulhigen Wuhan gai aa hospital eh dhiha dhuvahuge thereygai gaaim kuranee\nކޮރޯނާ ވައިރަހާއި ގުޅިގެން ވޫހާންގައި އާ ހޮސްޕިޓަލެއް ދިހަ ދުވަހުގެ ތެރޭގައި ގާއިމްކުރަނީ\nޗައިނާގެ ވޫހާންގައި ފެެތުރެމުންދާ ނުރައްކާތެރި ކޮރޯނާ ވައިރަހަށް ފަރުވާދިނުމަށް ދިހަ ދުވަހުގެ ތެރޭގައި އެ ޝަހަރުގައި އާ ހޮސްޕިޓަލެއް ގާއިމްކުރުމުގެ މަސައްކަތް ފަށައިފިއެވެ.\nފެބްރުއަރީ ތިންވަނަ ދުވަހުގައި ހުޅުވުމަށް މަސައްކަތް ކުރަމުންދާ މި ހޮސްޕިޓަލަކީ 1000އެނދުގެ ޖާގައިގެ ތަނެކެވެ. މިތަން އިމާރާތްކުރުމަށް ބައިވަރު އެކްސްކަވޭޓަރުތަކުން ބިންގަނޑު ސާފުކުރާ ވީޑިޔޯއެއް ޗައިނާގެ ދައުލަތުގެ މީޑިޔާއިން ވަނީ އާންމުކޮށްފައެވެ.\nޒިންހުއާ ނިއުސް އޭޖެންސީން ރިޕޯޓްކުރާ ގޮތުގައި މި ހޮސްޕިޓަލް ބިނާކުރުމުގެ މަގްސަދަކީ ކޮރޯނާ ވައިރަހަށް ދެވޭ ފަރުވާ ރަނގަޅުކުރުމާއި، އެ ޝަހަރުގެ އެހެން ހޮސްޕިޓަލަށް ބާރު ކުޑަކުރުމެވެ. ވޫހާން މިވަގުތު އޮތީ ކަރަންޓީނެއްގައިކަން ފާހަގަކޮށްލެވެއެވެ.\nމީގެ ކުރިންވެސް ޗައިނާއިން ވަނީ ސާސް ރޯގާ ފެތުރެމުންދިޔަ ދުވަަސްވަރުގައި، ބެއިޖިންގގެ ރަށްބޭރުގައި ހަފްތާއެއްެގެ ތެރޭގައި ހޮސްޕިޓަލެއް ގާއިމްކޮށްފައެވެ. މި ހޮސްޕިޓަލްވެސް ގާއިމްކުރަނީ އެފަަދައިން ރާވާލެވޭނެފަދަ ގޮތަކަށެވެ.\nކޮރޯނާ ވައިރަސް ޖެހިގެން މަރުވި މީހުންގެ އަދަދު ވަނީ ސާޅީހަށް އަރާފައެވެ.\nޗައިނާއިން އަނެއްކާވެސް ރާއްޖެއަށް އެހީ ފޯރުކޮށްދީފި03 weeks ago


SunOnline: Taxi Meter dhathuru tahkuge aguthah kanda'alhaifi, iulan kurun fahun\nޓެކްސީ މީޓަރު ދަތުރުތަކުގެ އަގުތައް ކަނޑައަޅައިފި، އިއުލާނު ކުރުން ފަހުން\nމުހައްމަދު މުޒައްޔިން ނާޒިމް 12 May 2019, 16:55\nސިންމާޅެ ބުރިޖު ހައިވޭގައި ޓެކްސީ ދުއްވަނީ: ޓެކްސީ މީޓަރު އަގުތަށް މިހާރު ވަނީ ކަނޑައަލާފައި\nޓެކްސީ މީޓަރުގެ އަގުތައް މިދިޔަ ސަރުކާރުން ބުރިޖު ހުރަސްކޮށް ނަގަން ކަނޑައެޅި ފީ އަށް ވުރެ އަގު ބޮޑު ވާނެ ކަމަށާއި ނަމަވެސް މިހާރު ބުރިޖު ހުރަސްކޮށް ޓެކްސީތަކުން ނަގާ ފީއަށް ވުރެ ކުޑަ ވާނެ ކަމަށް ޓްރާންސްޕޯޓް މިނިސްޓްރީން ބުނެފި އެވެ.\nނިމިދިޔަ ސަރުކާރުގެ ޓްރާންސްޕޯޓް މިނިސްޓްރީން އޭރު ކަނޑައެޅި އަގުތަކަކީ މާލެއިން ހުޅުމާލެއަށް އަދި ހުޅުމާލެ އިން މާލެއަށް ކޮޅަކަށް 40 ރުފިޔާ އެވެ. އަދި މާލެ އިން ހުޅުލެއަށް އަދި ހުޅުލެއިން ހުޅުމާލެ އަށް، ހުޅުމާލެ އިން ހުޅުލެ އަށް އަދި ހުޅުލެއިން ހުޅުމާލެއަށް 35 ރުފިޔާ އެވެ. ނަމަވެސް އެ އަގުތަކާ ހިލާފަށް ޓެކްސީ ޑްރައިވަރުން ބުރިޖު ހުރަސްކޮށް ކުރާ ކޮންމެ ދަތުރަކަށް މިހާރު ނަގަމުން އަންނަނީ 100 ރުފިޔާ އެވެ.\nޓްރާންސްޕޯޓް މިނިސްޓަރީގެ ސްޓޭޓް މިނިސްޓަރު އަހުމަދު އާދިލް މިއަދު "ސަން" އަށް ވިދާޅުވީ، އަގުތައް ކަނޑައެޅުމުގައި ހުރިހާ މަޝްވަރާތައް މިހާރު ނިމި އަގުތައް ނިންމާފައިވާ ކަމަށާއި ބެލެވޭ ގޮތުގައި އަގުތައް އިއުލާން ކުރާނީ ރޯދަ މަހުގެ ފަހުކޮޅު ކަމަށެވެ. އަގުތައް ކަނޑައެޅިފައިވީ ނަމަވެސް އަދި ވެސް އިއުލާން ކުރުމުގެ ކުރިން ބަދަލުތަކެއް އަތުވެދާނެ ކަމަށް ވެސް އާދިލް ވިދާޅުވި އެވެ.\nއާދިލް ވިދާޅުވީ، އަގުތައް ކަނޑައެޅުމުގައި ތަފާތު ތިން މަރުހާލާއެއްގައި މަސައްކަތްކޮށްފައިވާ ކަމަށެވެ.\n"ޓެކްސީ ޑްރައިވަރުންނާ ބައްދަލުކޮށް، ރައްޔިތުންނާ ބައްދަލުކޮށް އަދި ދަތުރު ކުރުމަށްދާ ހަރަދުތަކާ ހުރިހާ އެއްޗަކަށް ރިއާޔަތްކޮށް އަގުތައް ކަނޑައަޅާފައި ވަނީ." އާދިލް ވިދާޅުވި އެވެ.\nއާދިލް ވިދާޅުވީ، ކުރީގެ ސަރުކާރުން ކަނޑައެލީ އަގުތައް ކުޑަ ކަމުން ޓެކްސީ ޑްރައިވަރުން ޝަކުވާ ކުރި ކަމަށެވެ. އެގޮތުން ޓެކްސީ މީޓަރު އަގުތައް އިއުލާން ކުރާ އިރު އޭރު ސަރުކާރުން ކަނޑައެޅި އަގުތަކަށް ވުރެ އަގު ބޮޑު ވާނެ ކަމަށާއި ނަމަވެސް ޓެކްސީ ޑްރައިވަރުން މިހާރު ނަގާ 100 ރުފިޔާ އަށް ވުރެ އަގުހެޔޮ ވާނެ ކަމަށެވެ.\n"އަގުތައް މިދިޔަ ސަރުކާރުގައި ކަނޑައެޅި އަގަށް ވުރެ ބޮޑު ވާނެ ޔަގީނުން ވެސް އަދި މިހާރު ޓެކްސީތައް އަމިއްލަ އަށް ނަގާ ފީ އަށް ވުރެ ހެޔޮ ވާނެ،" އާދިމް ވިދާޅުވި އެވެ.\nއާދިލް ވިދާޅުވީ، ޓެކްސީ މީޓަރުގައި ފެށޭ ރޭޓަކީ 25 ރުފިޔާ ކަމަށާއި ދެން އަގުތައް ހިނގާނީ ދަތުރުގެ ދިގުމިނަށެވެ.\n"ބޭސްރޭޓެއް އިނދެފައި، ފަށާ އިރު އިންނާނެ ރޭޓެއް، ދެން ކޮންމެ ކިލޯ މީޓަރަކަށް އަޅުގަނޑުމެން ކަނޑައަޅާ ވަކި ރޭޓެއް،" އާދިލް ވިދާޅުވި އެވެ.\n"ފަށާ އިރު އިންނާނީ މެލޭގެ އެއްތަނުން އަނެއްތަނަށް ނަގާ ވަރު، 25 ރުފިޔާ."\nއޭނާ ވިދާޅުވީ މީޓަރުގެ ގޮތުގައި ބޭނުން ކުރަން ހަމަޖައްސާފައި ވަނީ މޮބައިލް އެޕްލިކޭޝަނެއް ކަމަށާއި އެ އެޕްލިކޭޝަން ވާން ޖެހޭނީ މިނިސްޓްރީން ގަބޫލު ކުރާ މިންގަނޑަށް ފެތޭ އެއްޗެއް ކަމަށެވެ.\n"އެޕްލިކޭޝަންގައި ހުންނަން ޖެހޭނީ ސަރުކާރުން ގާބޫލު ކުރާ ފީޗާތައް. އެޕްލިކޭޝަންތަކުގައި ހަތަރު ފަސް އެޕްލިކޭޝަންތައް ވެސް ހުރެދާނެ،" އާދިލް ވިދާޅުވި އެވެ.\nއެޕްލިކޭޝަނާ ބެހޭ މައުލޫމަތު މިހަފްތާގެ ބުރާސްފަތި ދުވަހު އިއުލާން ކުރައްވާނެ ކަމަށް އާދިލް ވިދާޅުވި އެވެ. އަދި އެޕްލިކޭޝަން ކަސްޓަމަރުގެ ފޯނަށް ވެސް އަޅައިގެން ބޭނުން ކުރެއްވޭނެ ކަމަށް އޭނާ ވިދާޅުވި އެވެ.\nޓެކްސީ މީޓަރުތައް ބޭނުން ކުރުމަށް ހަމަޖެހިފައި ވަނީ، ބުރިޖު ހުރަސްކޮށް ކުރާ ދަތުރުތަކަށް އެކަނި ކަމަށް އާދިލް ވިދާޅުވި އެވެ.


އާތިފް ހުސެއިންގެ ލިޔުންތައް\nމުޅި ވެލިދޫ ކަނު އަނދިރީގައި\nއާތިފް ހުސެއިން 22 މާރޗް 2016 1 ކޮމެންޓް ރިޕޯޓް، އަތޮޅު ހަބަރު، މީހުން، ތިމާވެށި، ސިއްހަތު،\nވެލިދޫ އިން ދާދި ދެންމެއަކު ކަރަންޓު ކެނޑިއްޖެއެވެ. ވެލިދޫ އިން އެންޑީއަށް މައުލޫމާތު ދިން ފަރާތަކުން ވިދާޅުވީ 09:45 ހާއިރު ވެލިދޫގެ ހުރިހާ ހިސާބަކުން ވަނީކަރަންޓު ކެނޑިފައިކަމަށްށެވެ. "ރަށުގެ އެއްވެސް ހިސާބަކު ކަރަންޓެއް ނެތް. މި ފަހުން ކަރަންޓުގެ މަސައްސަލަ ހައްލުވެފަ ހުރި ކަމަށް މި ހީކުރީ. އެކަމަކު އެހެނެއްނޫން މިވީކީ. ކުދަކުދިން އެތިބީ ހޭލާ" ނަން ހާމަ ނުކުރުމަށް އެދި ވެލިދޫއިން ވާހަކަދެއްކި...\nލަންދޫ ކައުންސިލުން އެރަށު މިސްކިތް ތަކުގައި ކުލަލަނީ\nއާތިފް ހުސެއިން 11 ޖޫން 20150ކޮމެންޓް ހަބަރު، އަތޮޅު ހަބަރު، ވިޔަފާރި، މީހުން،\nނ.ލަންދޫގެ މިސްކިތް ތަކުގައި ކުލަ ލުމާއި އާބާތުރަ ފިލުވުމުގެ މަސައްކަތް އެރަށު ކައުންސިލް އިން އިސްނަގައިގެން ކުރިޔައް އެބަ ގެންދެއެވެ. އެންޑީ އަށް މައުލޫމާތު ދެއްވަމުން ލަންދޫ ކައުންސިލްގެ ރައީސް އާރިފް ވިދާޅުވީ އެހެން އަހަރުތަކެކޭވެސް އެއްފަދައިން މިސްކިތް ތަކުގެ އާބާތުރަ ފިލުވުމުގެ މަސައްކަތް ކުރިޔަށް ދާކަމުގައެވެ. އަދި މިއަހަރު ހަމަ އެކަނި ކުލަލުމައްފަހު ނިންމާލީ ނޫން ކަމުގައިވެސް އާރިފް ވިދާޅުވިއެވެ. "މި...\nނ.ދޮނައެރި ކަނޑޫދޫ5އަހަރު ދުވަހައް ބަލަހައްޓައިދޭނެ ފަރާތެއްގެ ބިޑު ހުށަހަޅައިފި\nއާތިފް ހުސެއިން 04 ޖޫން 20150ކޮމެންޓް ހަބަރު، އަތޮޅު ހަބަރު،\nނ. ދޮނައެރި ކަނޑޫދޫ ފަސް އަހަރުގެ މުއްދަތަކަށް ބަލަހައްޓައިދޭނެ ފަރާތެއް ހޯދުމަށް މިއަދު ވެލިދޫ ކައުންސިލަށް ބިޑު ހުށަހަޅައިފިއެވެ. ޖުމްލަ ބިޑު ހުށަހަޅާފައިވަނީ ބާރަ ފަރާތަކުންނެވެ. މީގެ ތެރޭގައި ކުރިން ކަނޑުދޫ ބަލަހައްޓަމުން ގެންދިޔަ ސޯލްޓެޑް ފައިބަރ ވޯކްސް އިން ވަނީ ބިޑު ކޮށްފައެވެ. އަދި ވެލިދޫ ދާއިރާގެ އެމްޕީ އަބްދުﷲ ޔާމިން ރަޝީދުގެ ހިއްސާވާ ބްލެކް ވުޑް އިންވެސް ވަނީ ބިޑު ކޮށްފައެވެ.\nމުސާރަޔާއި އިނާޔަތްތަށް ކަނޑާލި ކައުންސިލަރަށް އަތޮޅުގެ ކައުންސިލް މެމްބަރުން އިނާޔަތާއި މުސާރަ ދެނީ\nއާތިފް ހުސެއިން 23 މެއި 20150ކޮމެންޓް ހަބަރު، އަތޮޅު ހަބަރު، ވިޔަފާރި،\nމުސާރަޔާއި އިނާޔަތްތައް ނުލިބޭ ގޮތަށް ދެ މަސް ދުވަހަށް ސަސްޕެންޑު ކޮށްފައިވާ ނ. ހޮޅުދޫ ކައުންސިލް މެންބަރު ހުސައިން ހަސީބަށް މުސާރައާއި އިނާޔަތްތައް ދިނުމަށް އެއަތޮޅުގައި ތިއްބެވި އެމްޑީޕީ ކައުންސިލަރުން ނިންމައިފިއެވެ. އިދިކޮޅު ފަރާތްތަކުން މޭޑޭގައި ބޭއްވި މުޒާހަރާގެ ތެރެއިން ފުލުހުން ހައްޔަރުކުރި ހަތް ކައުންސިލަރުން ސަސްޕެންޑު ކުރުމަށް ލޯކަލް ގަވަރމަންޓް އޮތޯރިޓީ (އެލްޖީއޭ) ވަނީ ނިންމާފައެވެ. އެންޑީ އަށް މައުލޫމާތު ލިބިފައިވާ...\nމަސްވެރިންގެ ހިޔާ ރެސްޓޯރެންޓް މުއްދަތު ހަމަވެގެން ކައުންސިލާ ހަވާލު ކޮށްފި\nއާތިފް ހުސެއިން 30 އޮކްޓޯބަރ 20140ކޮމެންޓް ހަބަރު، އަތޮޅު ހަބަރު، ސިޔާސީ،\nނ. ވެލިދޫ ކައުންސިލްގެ މަސްވެރިންގެ ހިިޔާ ރެސްޓޯރެންޓް ގެ މުއްދަތު ހަމަވެގެން ވެލިދޫ ކައުންސިލް އިދާރާއާ އިއްޔެ ހަވާލުކޮށްފަ އެވެ. ފަސް އަހަރަށް ކުޔަށްދޭ މި ރެސްޓޯރެންޓް މިރިހިމާގެ ނަމުގައި އެންމެ ފަހުން ހިންގާފައި ވަނީ ނ.ވެލިދޫ މަންޒިލް މުހައްމަދު ހަސަންފުޅެވެ. އެފަރާތާ ހިންގުން ހަވާލުކުރީ 15 ޖޫން 2009 ގައެވެ. މަސްވެރިންގެ ހިޔާ ރެސްޓޯރެންޓްގައި ހުރި މަމަރާމާތް ކުރުމަށް ޖޫން މަހު...\nކުލަބް އެމުނީގެ ފުރަތަމަ ހިންގާ ކޮމިޓީ އެކުލަވާލައިފި\nއާތިފް ހުސެއިން 17 ސެޕްޓެމްބަރ 20142ކޮމެންޓް ހަބަރު، އަތޮޅު ހަބަރު، ވިޔަފާރި،\nވެލިދޫގައި އަލަށް އެކުލަވާލި "ކުލަބް އެމުނި" ގެ ހިންގާ ކޮމިޓީ އިންތިހާބުކޮށްފި އެވެ. އެ ކުލަބުގެ ހިންގާ ކޮމިޓީ އިންތިހާބު ކުރުމަށް ހޯމަ ދުވަހުގެ ރޭ "އެމުނި ބެރުހަރުގެ" ގޭގައި ބޭއްވި ބައްދަލުވުމެއްގައި ކުލަބު ހިންގާ ކޮމިޓީގެ ރައީސަކަށް ހޮވުނީ އަބްދުލްމަޖީދު އަބްދުއްރައްޒާގު ނ. ވެލިދޫ އުރަހަ އެވެ. ވައިސްޗެއަރާ ޕާސަނަކަށް ހޮވުނީ ވިޔަފާރިވެރިޔާ ޙާލިދު އިބްރާހިމް ނ. ވެލިދޫ ރެސްޓްޕޮއިންޓް އެވެ. ސެކްރެޓަރީ...


Quarantine gai huri kujjaku janaza genai genaun sarukaarun dhifaaukoffi | Mihaaru\nރޭގެ މީޑިއާ ބްރީފިންގައި މަބްރޫކް ވާހަކަ ދައްކަވަނީ.---ފޮޓޯ: އަހުމަދު އަވްޝަން/މިހާރު\nކަރަންޓީނުގައި ހުރި ކުއްޖަކު ޖަނާޒާއަށް ގެނައި ގެނައުން ސަރުކާރުން ދިފާއުކޮށްފި\n09 އެޕްރީލް 2020 - 11:45 29 comments\nކަރަންޓީން ފެސިލިޓީއެެއް ކަމަށް ވާ އެެނބޫދޫ ވިލެޖްގައި ހުރި ކުއްޖެއްގެ ކާފަގެ ޖަނާޒާއަށް އޭނާ މާލެ ގެނައި ގެނައުން، ސަރުކާރުން ރޭ ދިފާއުކޮށްފި އެވެ.\nކޮރޯނާވައިރަސްގެ ކަންކަމާ ގުޅޭ ގޮތުން ސަރުކާރުން ކަނޑައަޅާފައި ހުންނަވާ ތަރުޖަމާން މުހައްމަދު މަބްރޫކް އަޒީޒު ވިދާޅުވީ އެ ކުއްޖާ މާލެ ގެނައީ "ރައްކާތެރިވުމުގެ ގޮތުން އަޅަން ޖެހޭ ފިޔަވަޅުތައް އަަޅައިގެން" ކަމަށެވެ.\nކަރަންޓީންގައި ތިބޭ އެއްވެސް މީހަކު އާންމުންގެ ތެރެއަށް ނުކުމެ އުޅުމަކީ، ނުވަތަ ނެރެހެދުމަކީ، ނުރައްކާ އޮތް މައްސަލައެކެވެ. މާލޭގައި އޮތް ޖަނާޒާއަކަށް އޭގެ ތެރެއިން އެކަކު ގެނައި މައްސަލައާ ބެހޭ ގޮތުން މަބްރޫކަށް ނޫސްވެރިޔަކު ސުވާލުކުރީ އިއްޔެ ރެ އެވެ. އަދި ކަންވީ ގޮތް އޮޅުންފިލުއްވުމަށް ފަހު ރޭ އޭނާ ވިދާޅުވީ "ޖަނާޒާއަށް ގެނައި ކުއްޖާ އަމަލުކުރާނެ ވަކި ގޮތްތަކެއްގެ އިރުޝާދު ހެލްތު ޕްރޮޓެކްޝަން އެެޖެންސީން ދިން" ކަމަށެވެ. އަދި އޭނާ "އަމަލުކުރީ އެ އިރުޝާދުތަކާ އެއްގޮތަށް" ކަަމަށް ވެސް މަބްރޫކް ވިދާޅުވި އެވެ.\n"ސޯޝަލް ޑިސްޓެންސިން، ގައިދުރުކުރުމަށާއި އަދި ކަށުނަމާދު ކުރުމުގައި ވަކިން އެކުއްޖާ ހުރުމަށް، އެހެން މީހުންނާ ވަކިން ހުރެ ކަށުނަމާދުކުރާ ގޮތަށް އެކުއްޖާއަށް އިރުޝާދު ދެވިފައި ވަނީ. އަދި އެކަން ކުރެވިފައި ވަނީ ވެސް ހަމަ އެގޮތަށް،" ތަފުސީލު ދެއްވަމުން މަބްރޫކް ވިދާޅުވި އެވެ.\nއޭނާ ވިދާޅުވި ގޮތުގައި ގާތް މީހަކު މަރުވުން ފަދަ ބޮޑެތި ކަންތައްތަކުގައި ކަރަންޓީނު ފެސިލިޓީތަކުންނާއި ބަންދުކޮށްފައިވާ ރިސޯޓްތަކުން މީހުން މާލެ އާދެވޭނެ ގޮތް ހަދައިދިނުމަކީ ކުރިއްސުރެ އޮތް އިންތިޒާމެކެވެ.\nއެކަމަކު ކަރަންޓީންގައި ބައިތިއްބަން ޖެހެނީ ކޮންމެ ވަގުތަކު ވެސް ކޮރޯނާވައިރަސްގެ ނުރައްކާ އަތުވެދާނެތީ، ވަކި މުއްދަތަކަށް އާންމުންނާ ދުރުކުރުވުމަށެވެ. ކޮރޯނާވައިރަސް އެންމެ ބޮޑަށް ފެތުރި އަދި އެންމެ ގިނަ އަދަދަކަށް މީހުން މަރުވަމުން އަންނަ ގައުމުތަކުގައި ޖަނާޒާ ބާއްވަނީ އާންމުން ބައިވެރިވުމެއް ނެތި އެވެ.\nކޮރޯނާވައިރަސް އަށް ރާއްޖޭގައި މިހާތަނަށް ޕޮޒިޓިވް ވީ އިނގިރޭސި ވިލާތުން އައިސް ކަރަންޓީންގައި ތިބި ހަތަރު މީހެކެވެ.\nޖަނާޒާއަށް މާލެ ގެނައި ކުއްޖާ އަނބުރާ ގެންދިޔަ އިރު، އެމްއެންޑީއެފްގެ ޓީމަށް އޮޅުމެއް އަރައިގެން އޭނާ ފުރަތަމަ ބޭލުނީ އެނބޫދޫ ފިނޮޅު ރިޒޯޓަށެވެ.\nއެކަމަކު މަބްރޫކް ވިދާޅުވީ އެ ރިސޯޓުގެ އެއްވެސް މީހަކާ އޭނާ ކޮންޓެކްޓް ވެފައި ނުވާ ކަަމަށެވެ. އަދި ބަނދަރު މަތީގައި 15 ވަރަަކަށް މިނެޓް ވަންދެން މަޑުކުރި ފަހުން އޭނާ އެނބޫދޫ ވިލެޖަށް ގެންދިޔައީ އެވެ.\n"(އޭނާ) ވާހަކަ ދެއްކި ސެކިއުރިޓީ މީހަކާ ވާހަކަ ދައްކާފައި ވަނީ ހަމަ ދުރުގައި ހުރެގެން،" މަބްރޫކް ވިދާޅުވި އެވެ.\nއެކި ގައުމުތަކުން ރާއްޖެ އައި ގިނަ އަދަދެއްގެ ދިވެހިން މިހާރު ވަނީ އެކި ތަންތަނުގައި ކަރަންޓީންކޮށްފަ އެވެ.\nމަބްރޫކް ވިދާޅުވީ ކަރަންޓީންގެ މުއްދަތު ހަމަވެގެން މިހާތަނަށް 325 މީހުން ދޫކޮށްލާފައިވާ ކަމަށެވެ. އަދި އިތުރު 200 މީހަކު ދޫކޮށްލަން މިހާރު އަންނަނީ ތައްޔާރުވަމުން ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ސިއްހަތު ޕަބްލިކް ހެލްތު ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) ސިއްހީ ކުއްލި ނުރައްކަލުގެ ހާލަތު


Resort Dhinee Agakaa Nulaa, Alhugandu Bodu Ehcheh Ves Beynumeh Noon: Gasim - Vaguthu\nއަދިވެސް ކޮވިޑްގެ ނުރައްކަލުން ސަލާމަތްވުން ގުޅިފައި އޮތީ ވެކްސިނާއި - 1 ދުވަސް ކުރިން\n1 އަހަރު ކުރިން ( މާޗް 22, 2020 )\nރާއްޖޭގައި ކޮވިޑް-19 ފެތުރުން ހުއްޓުވަން ކަރަންޓީން ކުރަން ޖެހޭ މީހުންނަށް ހާއްސަކޮށް، ސަރުކާރަށް ތިން ރިސޯޓު ދެއްވުމަށް ނިންމެވީ އެއްވެސް އަގަކާ ނުލައި ކަމަށް ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލިހުގެ މާމިގިލީ ދާއިރާގެ މެމްބަރު ގާސިމް އިބްރާހިމް މިރޭ ވިދާޅުވެއްޖެއެވެ.\nރާއްޖޭގައި ގާއިމްކޮށްފައިވާ 10 ކަރަންޓީނު ފެސިލިޓީއަކުން 1،158 ކޮޓަރި (2،288 އެނދު) ހަމަޖެއްސި އިރު، އޭގެ ތެރޭގައި ގާސިމްގެ ރިސޯޓުތައް ހިމެނެއެވެ. އެއްވެސް އަގަކާ ނުލައި ސަރުކާރަށް ދޫކޮށްލި ތިން ރިސޯޓަކީ ފަން އައިލެންޑް ރިސޯޓާއި ހޮލިޑޭ އައިލޭންޑް ރިސޯޓާއި ރޯޔަލް އައިލެންޑް ރިސޯޓެވެ. ގާސިމްގެ އަނެއް ދެ ރިސޯޓު ކަމަށްވާ ޕެރަޑައިސް އައިލެންޑް ރިސޯޓާއި ސަން އައިލެންޑް ރިސޯޓު އަދި ދޫކޮށްލާފައި ނުވާ އިރު، އެ ދެ ރިސޯޓުގައި މިހާރު ވެސް ފަތުރުވެރިން އެބަތިއްބެވެ.\nސޯޝަލް މީޑިއާގައި މިވަގުތު އެންމެ ގަދަ އަށް ފެތުރެމުން އަންނަ އެއް ވާހަކައަކީ ކަރަންޓީނު ކުރަން ޖެހޭ މީހުންނަށް ހާއްސަކޮށް ގާސިމް ތިން ރިސޯޓު ދެއްވީ ފައިދާ އާއި މަންފާ ލިބޭ ގޮތަށް ކަމަށެވެ. އެކަމަކު، ސޯޝަލް މީޑިއާގައި ދެކެވޭ އެ ހުރިހާ ވާހަކަތަކެއް ގާސިމް ވަނީ ދޮގު ކުރައްވައިފައެވެ.\nގާސިމްގެ ފަން އައިލެންޑް ރިސޯޓު.\nވީޓީވީ އަށް ދެއްވި ހާއްސަ އިންޓަވިއުއެއްގައި ގާސިމް ވިދާޅުވީ ސިޔާސީ ބޮޑު ކުޅިގަނޑަކަށް މިކަން ހަދައިގެން އުޅުމަކީ ވަރަށް ދެރަވަރުކޮށް ހިނގާ ކަމެއް ކަމަށެވެ. އަދި ހިތާމައަކީ މިދަނޑިވަޅުގައި ވެސް އެކި ބާވަތުގެ ވިސްނުން ހުރި މީހުން ދިވެހިންގެ ތެރޭގައި އުޅޭތީ ކަމަށް ގާސިމް ވިދާޅުވިއެވެ.\nގާސިމް ވިދާޅުވި ގޮތުގައި، ކަރަންޓީނު ފެސިލިޓީގެ ގޮތުގެ ރިސޯޓުތައް ދޫކޮށްލުމަށް ފުރަތަމަ އެދިވަޑައިގެންނެވީ ޓޫރިޒަމް މިނިސްޓަރު އަލީ ވަހީދެވެ. އޭގެކުރިން، ރައީސް އިބްރާހިމް މުހައްމަދު ސޯލިހްގެ ފޯން ކޯލެއް މިސްވެފައި އޮތް ކަން ގާސިމް ފާހަގަކުރެއްވިއެވެ.\nއެހެންވެ، ކަރަންޓީން ކުރާ މީހުން ބޭތިއްބުމަށްޓަކައި ރިސޯޓުތައް ސަރުކާރަށް ދޫކޮށްލަން ތައްޔާރަށް ހުންނެވި ކަން ދެ ބޭފުޅުންނަށް ވެސް އެންގެވި ކަމަށް ގާސިމް ވިދާޅުވިއެވެ. ގާސިމް ވިދާޅުވި ގޮތުގައި ރައްޔިތުންގެ ސަލާމަތާއި ރައްކާތެރިކަމަށްޓަކައި ކުރަން ޖެހުނު ކޮންމެ ކަމެއް ކުރައްވަން އަދިވެސް ހުންނެވީ ތައްޔާރަށެވެ.\nގާސިމް ވިދާޅުވީ އަލީ ވަހީދާ އެކު ކުރެއްވި މަޝްވަރާތަކުގައި ފަން އައިލެންޑްގައި ހުރި ކޮންމެ ކޮޓަރިއަކަށް 750ރ. ދޭން ސަރުކާރުން ބޭނުންވި ކަމަށެވެ. އެކަމަކު، މިއީ އިންސާނިއްޔަތަށްޓަކައި ކޮށްދެއްވާ ކަމެއްގެ ގޮތުގައި ނިންމަވާފައި "އެއްވެސް އިތުރު ޗާޖެއް" ނުކުރާ ގޮތަށް ނިންމެވި ކަމަށް ގާސިމް ވިދާޅުވިއެވެ.\nގާސިމްގެ ހޮލިޑޭ އައިލެންޑް ރިސޯޓު\nގާސިމް ވިދާޅުވި ގޮތުގައި ކަރަންޓީން ކުރާ މީހުން ބޭތިއްބުމަށް ސަރުކާރަށް ދިން ތިން ރިސޯޓުގައި ހުރި ކޮޓަރިތަކުގެ އަދަދު 400 އާ ގާތް ކުރާނެއެވެ.\n"އެކަމަކު، ދެންނެވިން އަޅުގަނޑުމެން އަތުގައި ހުރި ކާބޯތަކެތި ހުސްވީމަ، ކުރެވޭނެ ކަމެއް ނެތޭ. މިއަދު މިއުޅެނީ އެއްވެސް ލާރިއެއް، އެއްވެސް ދިމާލަކުން، ބޭންކަކުން ވެސް ނުލިބިގެންނޭ. އަޅުގަނޑުމެން މީހުންނަށް ދޭން ޖެހޭ ޕޭމަންޓުތައް ނުދެވި މިތިބީ ލާރި ނެތިގެން،" ގާސިމް ވިދާޅުވިއެވެ.\nގާސިމް ވިދާޅުވީ ރިސޯޓުތަކުގައި ހުރި ކާބޯތަކެތި ހުސްވަންދެން، ކަރަންޓީން ކުރާ މީހުންނަށް ދޭނެ ކަމަށެވެ. ކާބޯތަކެތި ހުސްވީމަ، ސަރުކާރުން އެހީތެރިވެގެން ކަރަންޓީނުގެ މުއްދަތުގައި ތިބޭ ބަޔަކަށް އެ ތަކެތި ދޭނެ ކަމަށް އުންމީދު ކުރައްވާ ކަމަށް ވެސް ގާސިމް ވިދާޅުވިއެވެ.\n"އަޅުގަނޑު ބޭނުމެއް ނޫން، ސަރުކާރުން ކިތަންމެ ކުޑަ އެއްޗެއް ވެސް، ބޮޑު އެއްޗެއް ދެއްވިޔަސް، މީގެ ބަދަލުގައި،" ވިލާ ގްރޫޕްގެ ޗެއާމަންކަން ކުރައްވާ ގާސިމް ވިދާޅުވިއެވެ.\nވިޔަފާރީގެ ދާއިރާގައި ސާޅީހަކަށް އަހަރު ހޭދަކުރައްވާފައިވާ މަޝްހޫރު ވިޔަފާރިވެރިޔާ ގާސިމް ވިދާޅުވީ ކަރަންޓީނު ކުރަން ޖެހޭ މީހުން ބައިތިއްބަން ރިސޯޓުތައް ދެއްވީމަ، މިކަން ސިޔާސީކޮށްގެން އުޅޭތީ އެކަމާ ހިތާމަ ކުރައްވާ ކަމަށެވެ. ރަށްތައް ދިނުމުގައި ސަރުކާރާ އެކީގައި ހެދި އެއްވެސް ޑީލެއް ނޯންނާނެ ކަމަށް ވެސް އޭނާ ވިދާޅުވިއެވެ.\nގާސިމް އިބްރާހިމް ނޫސްވެރިންނާ ވާހަކަ ދައްކަވަނީ. – ވަގުތު އިމޭޖްސް: އަމީން ފަހްމީ\n"އަޅުގަނޑު ދަންނަވާނީ މިވަގުތަކީ ސިޔާސީ ގޮތުން މަންފާއެއް ހޯދުމަށް ދިވެހި އެއްވެސް ރައްޔިތަކު މަަސައްކަތް ކުރަންވީ ވަގުތެއް ނޫން. ހެޔޮ ނުވާނެ އެކަން ހުއްޓާލާ،" މި މުސީބާތުން ސަލާމަތް ކުރަން މާތް ﷲ އަށް ދުއާ ދަންނަވަން ނަސޭހަތްތެރިވެވަޑައިގަންނަވަމުން ގާސިމް ވިދާޅުވިއެވެ.\nގާސިމް ވިދާޅުވި ގޮތުގައި މިވަގުތަކީ ސަރުކާރުގެ އެންގުންތަކަށް ފުރިހަމަ އަށް އެއްބާރުލުން ދޭންވީ ވަގުތެވެ. އަދި އެމީހަކަށް ވެވެން އޮތް އެހީތެރިކަމެއް ވުމަކީ ކޮންމެ ފަރުދެއްގެ މައްޗަށް މިވަގުތު ލާޒިމް ކަމެއް ކަމަށް ވެސް ގާސިމް ވިދާޅުވިއެވެ.\n"އަޅުގަނޑަށް ﷲ ދެއްވާފައި އޮތް ތަނަވަސްކަމުގެ ތެރެއިން އަޅުގަނޑަށް ދެވެން އޮތް މިންވަރެއް އަޅުގަނޑު މިދެނީ،" ގާސިމް ވިދާޅުވިއެވެ.\nގާސިމް ވިދާޅުވި ގޮތުގައި ސަން އައިލެންޑާއި ޕެރަޑައިސް ދެވެން ނެތީ، މިވަގުތު އެ ރަށުގައި ފަތުރުވެރިން ތިބީމަ އެވެ. އަދި އެ ދެ ރަށް ދޭން ޖެހޭ ހިސާބަށް ރާއްޖޭގެ ކަންކަން ނުދާނެ ކަމަށް އުންމީދު ކުރައްވާ ކަމަށް ވެސް ގާސިމް ވިދާޅުވިއެވެ.\nރާއްޖޭން އިތުރު 102 މީހަކު ކޮވިޑަށް ފައްސިވެއްޖެ\nކޮވިޑް ޖެހިގެން ރަޝިއާއިން އިތުރު 1215 މީހަކު މަރުވެއްޖެ\nޒެމްބިއާއިން ކޮވިޑް އިން އާ ވައްތަރު ފެނިއްޖެ\nމާޗް 23, 2020 00:01\nސޭޓާ ސޭޓު މޮޅުވާހަކަ ނުދައްކަ،،މާ ހިތްހެޔޮ މީހަކަށް ނުހެދި އަމިއްލަ މުވައްޒަފުންނަށް ހާލުގަ ޖެހުނު ދުވަހު ކަނޑާލާ ގެއަށް ފޮނުވާނުލާ އެމީހުންނަށް މުސާރަދީ ވަޒީފާ އިއާދަކޮށްބަލަ. ކޮންކަހަލަ ވިޔާނުދާ ކަމެއްތިހިރީ! އަދު ވެރިކަން ކުރަން ފޫގަޅައޭއެބަ ހަޔާތްކުޑަވެގެން އަމިއްލަ މުވައްޒަފުންނަށް ހެޔޮނޭދޭމީހަކަު ކޮންތައްޔިތަކަށް ހެޔޮވާނީ. ސޭޓް ބަލާ ބަދަލުގެ ގޮތުގަޔާ ރަށްތަށް ސަރުކާރަށް ކުއްޔަށްދީގެން ހަބޭހަށް މިލިޔަނުން ރުފިޔާ ނެގޭތޯ. އަދިވެސް ޤައުމަށްޓަކާ ދީނަށްޓަކާ އޭކިއާފަ އަނގަހުޅުވާތި އިންސާނިއްޔަތުކަމެއްނެތި ތިމާ ތިހިސާބަށް ގެނެސްދިން މުއަށްޒަފުން ބިކަކޮށްއެއްލާލި ބޮޑުސޭޓާ.\nމާޗް 23, 2020 00:02\nއަޅުގަނޑު ބޮޑު އެއްޗެއްވެސް ބޭނުމެއްނޫން!4ފަޅުރަށާއި6ފަޅު ބޭނުމީ އެއްވެސް ބަދަލަކާނުލާ! ހިލޭ ދިން އެއްޗެތީގެ ބަދަލުގައި ހަމަ ހިލޭ ދޭ އެއްޗެއްގެ ގޮތުގައި!\nމާޗް 23, 2020 00:12\nހިލޭ؟ ޢެއްވެސް އެއްޗެއްހެޔޮ! މިކަން ނިމުނީމަ ބާރަ ފަޅާ ތޭރަ ފަޅުރަށް ފެންފޮދަކާ ނުލާ ދިރުވާލާފަ ރައްޔިތުންނަށް ބަނޑު ދައްކާލާނަން. ބޮޑު ސޭޓު.\nޤާސިމް އިބްރާހީމް ގެ އަގުވައްޓާލަން ބަޔަކު ކޮންމެ ވާހަކައެއް ދެއްކި ނަމަވެސް ޤާސިމް އިބްރާހީމަކީ ހިންހެޔޮ އޯގާތެރި ދީލަތި ރައްޔތުން ދެކެ ލޯބިވާ އަގު ނުކުރެވޭފަދަ ޚިދްމަތް ތަކެއް ރައްޔިތުންނައް ކޮށްދެއްވަވާ ބޭފުޅެއް\nމާޗް 23, 2020 01:49\nމާޗް 23, 2020 00:20\nޤާސިމް ގެ މަސައްކަތުގަ ބަ ރަކާތް ލައްވާށި އާމީން\nމާޗް 23, 2020 00:25\nގާސިމްގެ ރިސޯޓްތައް ސަރުކާރައް ދިނީ ޓެކްސް ކަޑާލަން އެއްބަސް ވެގެން\nގާސިމްގެ ރިސޯޓްތައް ސަރުކާރައް ދިނީ ޓެކްސް ކަޑާލަން އެއްބަސް ވެގެން.\nމާޗް 23, 2020 00:30\nއަމިއްލަ އެދުމެއްނެތި ޤާސިމް އެއްވެސް ކަމެއް ކޮށްދީފާނެކަމަށް މިހާރު މިރާއްޖޭގެ ރައްޔިތުންނަށް ޤަބޫލުކުރަންދަތި ހިސާބަށް ޤާސިމްގެ ފަރާތުން ރައްޔިތުންވަނީ ކަންކަން ތަޖްރިބާކޮށްފަ. ވިޔަފާރި ރިކަވަރީ އަށްދޫކުރުމަށް ހަމަޖެހިފައިވާ 2.5 ބިލިއަން ރުފިޔާއިން2ބިލިއަން ރުފިޔާ ޤާސިމްގެ ވިޔަފާރިތަކަށްދިނުން އެއީވެސް ލައްކަ ބޮޑުވަރެއްނުން. ފައިސާނެތިގެން މުސާރަނުދެވިގެން އުޅޭވާހަކަ އެއޮތީ އޭގެ އިޝާރާތަކަށް ވެދާނެއެވެ\nމާޗް 23, 2020 00:34\nއޭ ގާއްޓޭ މިފަދަ ހައްސާސް ދަނޑި ވަޅެއްގައި ވިލާ ކޮލެޖްގައި ކިޔަވާ ދަރިވަރުންނަށް ލުޔެއް ދެއްވުން ކީއްތޯ މިހާރު 5000 ވަރަކަށް ރުފިޔާ ދައްކަން ޖިހޭ ކުދިންނަށް2މަހެއްގެ ފީ ކަނޑާލަ ދިނަސް ނުވަތަ ކުޑަ ކޮށްލަ ދެއްވިޔަސް ވަރަށް ބޮޑު ދަރުމަ ވެރި ކަމަކަށް ވާނީ ﷲ ވޮޑިގެންވަނީ އިހްސާންތެރިވާ މީހުންނާ އެކުގައެވެ އަދި ހަމަ އެގޮތަށް ތިބޭފުޅާ ގެ މުވައްޒަފުންގެ ގޮތުގައި މަސައްކަތް ކުރާ ކުދިން ނަށްވެސް މުސާރަޔާ އިނާޔަތް ތައް ދެއްވާ އެއީ ރަށްފުށުގެ ނިކަމެތިންގެ ދަރިން ދިވެހި ރާއްޖޭގެ ގާރޫނަށް ވެވަޑައި ނުގަންނަވާ ރައްޔިތުންނަށް އެހީވެ ދެއްވާ\nމާޗް 23, 2020 00:36\nސޭޓާ ސިޔާސީކުރަނީކީނޫން ސޭޓުގެނިންމުންއައިގޮތުން ރައްޔިތުންނައްލިބުނު ސޮކެއްގެސަބަބުން އެވާހަކަދެއްކެނީ ސޭޓުފުރަތަމަވެސްނިންމީ ހުރިހާމުއައްޒިފުން ނޯޕޭލީވްއެއްގަދޫކޮށްލަން ސޭޓަކަށްއޭރުނުވިސްނުނު އެމީހުންއެގޮތައްދޫކޮށްލީމަ މިވަގުތު އިތުރުދިމާއަކުން ވަޒީފާއެއްނުލިބޭނެކަމާ ކުރިއައްމިއޮތް ރަމްލޯންމަހުގަ އެމީހުންތަހައްމަލްކުރަންޖެހޭނެ ނިކަމެތިދުވަސްތަކެއް އެކަމުންރައްޔިތުންނައް ސޭޓުގެއިންސާފުފެނިއްޖެ\nމާޗް 23, 2020 00:39\nއައްޑޫ ގަމުގައި ހުރި ތެޔޮތާގީއާއި ތެލަށް ވީގޮތް އެގޭމީހަކު އެބަހުރިތަ\nމާޗް 23, 2020 00:44\nކޮންމެވެސް ގޮތަކަށް ބޮޑު ފައިދާއެއްނެތި ތިކަމެއް ގާސިމެއް ނުކު ރާނެ. ހިލޭ ލިބޭ އެހީތައް ވައްދާނެ ދޮ ރުތަކެއް އަލީ ވަހީދާއި އިބޫ ތައްޔާ ރުތިކު ރީ. ނޫނީ ކުލި ނުދައްކާގޮތްވުން ނޫނީ ބޮޑުލޯނެއް ހޯދުން. އަލީ ވަހީދަކީ މިހާ ރު ގާސިމްގެ އާއިލީ މީހެއް ވަ ރަށް ހިތްހެޔޮވާނެ ގާސިމަށް ނުކު ރެވޭ ކަންކަންވެސްކޮށްލަދޭނެ.\nމާޗް 23, 2020 00:45\nސިޔާސީ ކުރާނެ މިހާގެ ނިޔަތް ޚަރާބު ކަން މީހުނަށް އެގެންޏާ! އެއް ހިރަ ކުން އެތައް ކަށްޓެއް ހެރޭ މީހެއް ކަން އަމިއްލައަށް ނޭގުނަސް އެހެން މީހުނަށް އެނގޭ!\nތި ކަން އެބައެނގޭ މި ހާދިސާ ދިމާވުމާއެ ކު މުވައްޒަފުންނާމެދު ޢަމަލު ކުރިގޮތުންވެސް! މިހާރު ތިވާނީ ޔަޤީންވީ ކަމަށް ދެން އިތުރަށް އެއްޗެއް ލިބެންއޮތީ މި ބަލިން ސަލާމަތްވެ ދުނިޔޭގަ ހުރެވިގެން ކަން. އެދުމެއްނެތި ވެދުމެއް ނު ކުރާނެ އަޅެއް. ލަނޑަޔާ.\nއަޅާއާއި މިބައިމީހުންނަށް ހެޔޮ ވިސްނުން ދެއްވައި ސީދާ މަގަށް މަގު ދައް ކަވާށި!\nމާޗް 23, 2020 00:49\n1158 އެނދުހަދަނީ މީހުން ގިނަވެގެންތަ. 13 ވެސް ނެގެޓިވް. ތީހަމަ އަލީ ވަހީދު ގާސިމުގެ ހިތްހަލާލު ހޯދަން ކު ރާކަމެއް. މިފަހަ ރު ބޮޑު އެއްޗެއް ލިބޭނެ.\nމާޗް 23, 2020 00:50\nތިހެން ކިތަންމެ އެއްޗެއް ކިޔަސް ތިކަމުން ކަލެއަށް ކޮންމެވެސް މޮޅުތަކެއް ނުވާނަމަކަ ތިކަމެއް ނުކުރާނެ. އަހަރެމެންނަށް އާބައެއް ނޫން ތިއީކީ\nމާޗް 23, 2020 00:52\nހެޔޮނުވާނެ މިދަޑިވަޅުގައިވެސް ފިތުނަވެރި، ދޮގު ވާހަކަ ފަތުރަނީ އެއްވެސް ޖެހިލުމެއްނެތި. ﷲ ތައާލާ ބައްލަވާ ވޮޑިގަންނަވާކަން ހަދާންނައްތާ ލަނީތޯ؟ ހަސަދަވެރިވިޔަސް ބޮޑުވަރު ކޮމެންޓް ކުރެވިދާނެ ދޮގުވާހަކަ ފެތުރިދާނެ އެކަމަކު ޤާސިމަށް އުނިވާނެ އެއްޗެއްނެތް. މާދަމާ އެފަދަމީހުން ދޭނީ ކޮންޖަވާބެއްބާ؟\nހެޔޮނުވާނެ މިދަޑިވަޅުގައިވެސް ފިތުނަވެރި، ދޮގު ވާހަކަ ފަތުރަނީ އެއްވެސް ޖެހިލުމެއްނެތި. ﷲ ތައާލާ ބައްލަވާ ވޮޑިގަންނަވާކަން ހަދާންނައްތާ ލަނީތޯ؟ ހަސަދަވެރިވިޔަސް ބޮޑުވަރު\nމާޗް 23, 2020 01:09\nހެޔޮނިޔަތުގަ ކޮށްދެއްވި ކަމަކަށްވާނަމަ ނިހާޔަތަށް ޝުކުރުވެރިވަން، ނަމަވެސް މާދަމާ ތިކަމަށް ކަލަ ގޮވައިނަމަ .....\nމާޗް 23, 2020 01:25\nމާމިގިލީ ދާއިރާ ހިސޯރުކޮއްގެން އުޅޭނެ ވަރަށް ފަގީރު ކުއްޖެއް. މާމިގިލީ ރައްޔިތުން މި ކުއްޖާޔަށް، އެހީވާން ފަންޑުފޮއްޓެއް މާމިގިލީގަ ބެހެއްޓުން ރަނގަޅު. މިކަލޭގެ5ރިސޯޓާ އެޔާޕޯޓެއް އޮވެޔޯ، އެކަމު މުވައްޒިފުނަނައް ދެނެ އެއްޗެއް ނެތް. ކަލޭ އަގަކާ ނުލައި، ރިސޯޓްތައް ސަރުކާރަށް ދޭނެތަ. ކަލޭޔާ ކަރަޔާ ރާވައިގެން ސަރުކާރުން ބޮޑު ލާރިގަނޑެއް ކައިލާން ތިޔަ އުޅެނީ. މިހާރު ކަލޭގެ ރިސޯޓްތަކަށް ގެސްޓުން ނާންނާތީ..\nމާޗް 23, 2020 01:27\nމާމިގިލީ ދާއިރާ ހިސޯރުކޮއްގެން އުޅޭނެ ވަރަށް ފަގީރު ކުއްޖެއް. މާމިގިލީ ރައްޔިތުން މި ކުއްޖާޔަށް، އެހީވާން ފަންޑުފޮއްޓެއް މާމިގިލީގަ ބެހެއްޓުން ރަނގަޅު. މިކަލޭގެ5ރިސޯޓާ އެޔާޕޯޓެއް އޮވެޔޯ، އެކަމު މުވައްޒިފުނަނައް ދެނެ އެއްޗެއް ނެތް. ކަލޭ އަގަކާ ނުލައި، ރިސޯޓްތައް ސަރުކާރަށް ދޭނެތަ. ކަލޭޔާ ކަރަޔާ ރާވައިގެން ސަރުކާރުން ބޮޑު ލާރިގަނޑެއް ކައިލާން ތިޔަ އުޅެނީ. މިހާރު ކަލޭގެ ރިސޯޓްތަކަށް ގެސްޓުން ނާންނާތީ...\nމާޗް 23, 2020 01:28\nކަލަ ގޮވުމުގެ އައްޕަ ،،، ސާބަސް ކަލެޔަށް..\nމާޗް 23, 2020 01:33\nގަބޫލުކުރަންޖެހޭ ހަގީގަތަކީ، މިއަދު ގާސިމް އޭނާގެ ރިސޯޓުތައް ގުރުބާން ކުރީތީ އެތައް އެތައް މީހެއްގެ ފުރާނަ ފަހަރުގައި މި ސަލާމަތްވާން މަގު ފަހިވަނީ، ކަރަންޓީނު ކުރާނެ ތަންތަން ލިބިގެން. ކޮންމެ ސަބަބަކާއި ނޫނީ މަގުސަދަކާއި ހެދި ކަމުގައި ވިޔަސް، އަހަރެމެން އެއްމެން ގާސިމް އަށް މި ފުރުސަތު ފަހި ކޮއްދިން ކަމައްޓަކާ ދުއާ އާއި ޝުކުރު ރައދުކުރުން ހައްގުވޭ! މި ދެއްވި ޚިދުމަތަށް އޅުގަނޑުގެ ނަމުގަޔާއި އާއިލާގެ ނަމުގައި ޝުކުރު އަދާ ކުރަން. އަދި މާތް ރަސްކަލާންގެ ގާސިމް އަށް ހެޔޮ ޖަޒާ އާއި އިތުރު ތަނަވަސްކަން ދެއްވާށި. ހުރިހާކަމެއް މޮޅަށް ދެނެވޮޑިގެންވާނީ މާތް ރަސްކަލާނގެ! ހުރިހާ ދިވެހިންވެސް ރާއްޖެ ސަލާމަތް ކުރުމަށް ދުއާ ދަންނަވާ! އަދި ދުނިޔޭގެ އެތައް މުސްލިމުންނަކާއި ގައިރު މުސްލިމުން މި ބަލިމަޑުކަމުން ސަލާމަތް ކޮއްދެއްވާތޯ ދަންނަވާދީ. ވ ސަލާމް ހުރިހާ ކިޔުންތެރިންނަށް.\nމާޗް 23, 2020 01:54\nމަބުނީ5ރިސޯޓް އޯކޭ، އެވަރުން ނުވީމަ ވަނީ ސިޔާސި ކުޅިގަނޑުގެ ތެރެއަށް ވަދެ ނެއްފެން ވަރުން އުޅެންދިމާ ކުރީ ދެންތިއްބެވި ސިޔާސި ވެރިންވެގެ ބައެއް ބޭފުޅުން ތިބޭފުޅާގެ ނާތަހުޒީބު ކަމުގެ ފައިދާ ތައް ދަމައި ގަތީ ނާޖާއިޒު ކަމުގަ... ބަޣާވާތް ވެސް ކުރައްވަން ކަލޯ ފެލައިލީ ދެންއާސް އިނދެ ޖެހެން ފެށީމަ ފެލަންފެށީ އަމިއްލަ މުއައްޒަފުންގެ ހައްގުތައް އެންމެ ފަހުން ބިކަވާން ފެށީމަ ވެސް ބިރުން ތެޅިގަންފަ މި ކިޔަނީ އަޅުގަނޑު އަތަކު ލާރިއެއް ނެތޭ، އަދިވެސް މިސްރާބު ހުރީ އަމިއްލަ އެދުން އިސްކުރުމުގަ. ގައްދާރު ކަމުގަ މުދާހޭދަ ކުރާ މީހަކަށް މުއައްޒަފުންނަކަށް ވެސް ރައްޔިތުންނަށް ވެސް ދެވޭނެ ހެވެއް ނޯންނާނެ. ބަހާ އަމަލުން އިހްލާސްތެރި ވެއްޖެ ނަމަ އަދިވެސް ކުރިޔަށް ދެވިދާނެ.\nމާޗް 23, 2020 01:59\nﷲ ގަންދީ ހުވާ ކޮށްފަ ނުބުނީމަ އެގިއްޖެ ތީދޮގެއްކަން\nމާޗް 23, 2020 02:03\nމިފަހަރު ކީއްވެތަ ﷲގަންދީ ހުވާކޮށްފަ ނުބުނީ ތީގެތެދު ދޮގު އެނގެނީ ކިހިނެއް އިތުބާރު ގެއްލިފަ ތިބޭބަޔަކު ދައްކާއެއް ވެސްވާހަކައެއް ޤަބޫލެއް ނުކުރެވޭނެ!\nމާޗް 23, 2020 02:04\nގަާސިމަކިީ މަކަރުވެރިއެއް ރިސޯޓުގަޓިބި މުއަޒަފުން ބަލިީގެ ތެރެއަށް ފަށްތަާލަާ މިީނަގެ އަންބޮޑިބޮޑުކުރަނިީ\nސަން އައިލެންޑް ސްޓާފުން\nމާޗް 23, 2020 02:10\nފު ރަތަމަ ތިމާގެ މުވައްޒަފުން ނައް މުސާ ރަ ދީބަލަ ..ތިމާ މުއްސަނދި ކޮއްދިން ކުދިން އެތިބީ މުސާ ރަ ނުދީ ފޮނުވާލާފާ. އެންމެ ދެ ރަ ވެގެން . ސާވިސް ޗާޖު ..އެއީ ގެސްޓުން އަތުން އެކުދިން ނައް ބަހަން ނެގި ފައިސާ. އެވެސް ކާލީ. ފު ރަތަމަ ދަ ރަނި އަދާކު ޭ.ރ\nމާޗް 23, 2020 06:59\nގާސިމްއިބް ރާހިމުއާދިމާލަށް އިނގިލިދިއްކޮށްލެވޭނެ އެއްވެސް މީހެއް މުސްސަންޖެ މި ރާއްޖެއަކުނުހުންނާނެ އެމަނިކުފާނަކީ މި ރާއްޖޭގެ ލޮބުވެތި ރައްޔަތުންނަ ތައުލީމާ ސިއްހަތާ ސިއްހީދާއި ރާއްއިން މީހުންއުފެދެއްވި ގުނާއަގުނުކު ރެވޭހިދުމަތްތަކެ ކޮށްދެވުންމަތީ މިއަދާހަމައަށް ﷲހުގެވާގިފުޅާއެކު ދެމިހުންނެވި ބޭފުޅެއް މިގައުމުގަ މުސްސަދި ކަންލިބިފައިވަނީ ގާސިމް އެކަނިތޯ ދެންތިބިމީހުންނަ ފައިސާލިބެނީ އެމީހުންގެ މަތިވެ ރި އަމިއްލަބާ ރު ވެ ރިކަމުންތޯ ފަގީ ރުންނައްޓަކާ އެމަނިކުފާގެ މިލުކިއްޔާތުން ހަ ރަދުކޮށްދެއްވާތީވެ ﷲއެމަނިކުފާނުގެ މުދާމިއަދާހަމައަށް ލެހެއްޓެވިއްކަމަޓަކާ ﷲސުހާނަޙޫވަތައާލާޙަޝު ރަަތަ ހަމުދާސުކު ރުދަންނަވަން\nމާޗް 23, 2020 07:08\nޤާސިމްގެ އަގުވައްޓާލަން ބަޔަކު ވާހަކަ ދައްކަނީއޭ ގޮވާއިރު ، ޤާސިމެއް ނޫންތަ އޭނާގެ ރިސޯރޓްތަކުގައި ތިބިމުވައްޒިފުން މުސާރަ ނުލިބޭގޮތަށް ރިސޯރޓް ތަކުން ބޭރުކުރީ ؟ތިޔަ މީހާއަކީ މިޤައުމުގެ ހަލާކޭ ބުނަން ޖެހެނީ މިހެންވެގެން ! މީނައަކީ ހަމައެކަނި މީނަގެ އަމިއްލައެދުމައިގެން ކުރިއަށް ދާ މީހެއް ! އެކަމުގެ ނަތީޖާ އޭނާއަށް ﷲ ދައްކަވާނެ !\nމާޗް 23, 2020 07:20\nތިއީ އަލުން އަވަސް މުއްދަތެއްގައި ފަތުރުވެެރިކަން ނަގަހައްޓަން ކުރާ ކަމެއް. މި ޕޭންޑެމިކުން ސަލާމަތް ވެގެން އަލުން ރިސޯޓު އޯނަރުންގެ ޖީބަށް ޑޮލަރު ވަންނާނީ ވެސް ކުރިއެކޭ އެއްގޮތަށް.\nމާޗް 23, 2020 07:26\nމީ މިހާތަނައް ދުށް އެންމް ބޯހަ ރު އެނމެ ނުވިސްނޭ .\nރައްޔިތުންގެ ފުރާނަ އަށްވުރެ ތހިމާމެން އެކަކު އަނެކަކައް ބަހާނެ ޑޮލަރު ކޮޅަކަށް އިސްކަންދޭ ސަ ރުކާރެއް .\nއެހެން ނުނަނަމަ މިހާރު އެއާޕޯޓް ބަންދު ކޮއްފީސް.\nމާޗް 23, 2020 08:07\nކަންކަން ކޮއްދީދަ ކަލަ ގޮވުމަކީ ވަރަށް ދެރަކަމެއް.. އެކަމް މިވެސް ރަނގަޅު ޔުނިވަރސަލް އަށްވުރެ. އެމީހުން ކިތައް ރިސޯޓް ދީފިބާ؟\nމާޗް 23, 2020 08:18\nބޮޑު އެއްޗެއް ބޭނުމެއްނޫން ދެތިން މިލިއަން ޑޮލަރު މަހަކު .............ސާބަސް ގައުމުގެ ބޮޑުން\nމާޗް 23, 2020 08:26\nޢެމް ޑީ ޕީ ގެ ގުނޑާއިން އަބަދުވެސް ދިފާޢުކުރެވޭތޯ ބަލާނެ އެމީހުންގެ އަނިޔަވެރިކަން އެކަންކުރަނީ އެހެންމީހުން ދޮގުވާހަކަ ދައްކައި ކަނޑު ފައްތަން އެގޮތުން މިފަދަ ޚުޠޫރަތްތެރި ވަޤުތުވެސް ބައްލަވާ އެއުޅޭ ހުތުރު ގޮތް މިއީ އަންނި ދެމުން އެދާ އިރުޝާދަކީ އަދި ނަސޭޙަތަކީ،\nމާޗް 23, 2020 08:59\nބަލަ ތިން ރިސޯޓުގައި ތިބި މުވައްޒަފުން މުސާ ރަނުދީ ގެއަށް ފޮނުވާލާފަ ކަ ރަންޓީނު ފެސީލިޓީ އަކައް ތިން ރިސޯޓު ދޫކޮށްލާ ހިސާބަކަށް އަދި ނުދެޔޭ ގާސިމާ. ކޮބާ މުވައްޒަފުންގެ ހައްގު.\nމާޗް 23, 2020 09:15\nރައްޔިތުންނަށްޓަކައި ރިސޯޓްތައް ދެވޭއިރު، މުވައްޒަފުންނަށްޓަކައި މުސާރަދީބަލަ ނިކަން. މީހުން ނުކަނޑާ، މި ހާލަތުން އަރައިގަނެވޭންދެކަ ހުރިހާ މުވައްޒަފުންނަށް އުޅެވޭނެގޮތް ހަދާދީބަލަ ނިކަން\nމާޗް 23, 2020 09:50\nހުރިހާމުވައްޒިފުންނަށް ޕޭލީވްދެއްވާ އިންސާނިއްޔަތަށް ޓަކާ ހަމައެކަނި އިންސާނިއްޔަތުކަންހުރީ ސަރުކާރަށް މީ ކާކުދަންނަ އިންސާނިއްޔަތެ ސަރުކާރު ސަރުކާރު ފޮރުވިފައިވާ ކަމެއްވާނެ ނޫނީ މުވައްޒަފުންނަށް ޕޭލީވް ދެއްވާފަ ފޮނުވާލާ\nމާޗް 23, 2020 10:06\nކޮންމެ ކަމެއް ގާސިމް ކުރިއަސް ގާސިމްގެ ޕާރޓީ އަކައްވެސް ގާސިިމަކައްވެސް އެއްވެސް ވޯޓެއް ނުދޭނަން،،\nމާޗް 23, 2020 10:16\nދީލަތި ވާން ކިތަންމެ ގިނަ ރިސޯޓެއް ސަރުކާރަށް ހިލޭ ދިނަސް ތިމާ ކާރީގާމަސައްކަތް ކުރާ މީހުންނާ ދޭތެރޭ ގޯސްކޮށް ކަންކުރަންޏާ އެކަންކަން މީހުން ބަލެއެއް ނުގަންނާނެ. މިދަނޑިވަޅު ސަރުކާރަށް ރައްތައް ދިނުމަކީ ރަނގަޅުކަމެއް. 2008 އިން 2019 ގެ ނިޔަލަށް މަނިކުފާނު ރިސޯޓްތައް ރަނގަޅުގޮތުގައި ހީންގާ ސިޔާސީމީހުންނާއި ކަންކަމަށް ބޭކާރު ލާރި ޙަރަދު ނުކޮށް ފަހައް ރައްކާކުރިނަމަ ތިބޭފުޅާގެ މުވައްސަފުންނަށް މިހާރު އެދިމާވިގޮތް ނުވާނެކަން ކަށަވަރު! އަދި އޭގެ ސަބުން 2023 ގެ ރިޔާސީ އިންތިހާބު ފަސޭހަކަމާ އެކު ކާމިޔާބު ކުރެވޭނެ ކަމީ ޝައްކެއް އޮތްކަމެއް ނޫން! ނަމަވެސް ސިޔާސީ މީހުންނާއި ކަންކަމުގެ ސަބަބުން ތިޔަ ގެއްލެނީ އަބުރު އަދި ވިޔަފާރި ދަނީ ދަށަށް!\nމާޗް 23, 2020 10:25\nޤާސިމް އެއްޗެއް ބޭނުން ނުވާކަން އެނގޭނީ ރަނގަޅަށް ބެލީމާ، ރިޒޯޓު ހުއްޓާލި އިރު ބާކީ ހުރި ކާބޯތަކެތި ކަރަންޓީން ފެސިލިޓީގައި ތިބި މީހުން ބޭނުންކުރަން ހިލޭ ދިންނަމަ ތިޔަކަން އެނގުނީސް. ރިޒޯޓު ލޭންޑް ރެންޓް އެމުއްދަތަށް ނުނަގާނަމަ ތިޔަކަން އެނގުނީސް، ސަރުކާރުން ލޯނު ލިބިއްޖިއްޔާ މުވައްޒަފުންނަށް މުސާރަ ދޭނަމޭ ނުބުނިނަމަ ތިޔަކަން އެނގުނީސް. ތިޔައީ ވިޔަފާރިވެރިއެއް. ކުރާ ކޮންމެކަމެއްވެސް ތިޔަކުރަނީ ހަމަ ވިޔަފާރިއަށް. ދަރުމައަކަށް ނޫން.\nމާޗް 23, 2020 10:30\nބަދަލުގެ ގޮތުގަ ފަހުން ނަގާނެ ހައެކަސަތޭކަ މިލިޔަން ރުފިޔާ\nމާޗް 23, 2020 10:43\nގާސިމުއަށް ކިތަން މެ ފާޑެއް ކިޔަސް އެވަރުގެ ކަންކަން ކޮށްދީފަ ހުރި މީހަކު މިގައުމުގަ ނެތް. ހުރިނަމަ އެބަޔެއް ގެ ވާހަކަ ލިޔަން ވީ އޭރުން މާރަނގަޅު ވާނެ ހުރިހާމީހުނަށް ވެސް އެމީހަކު އެނގޭނެ. މިހުން ގެ ގޯސް ވާހަކަ ލިޔަން އެނގޭފަދައިން ރަނގަޅު ވާހަކަ ތަށްވެސް ލިޔަން ދަސް ކުރަނޖެހޭ. ހިތުހުރި ކޮމެންޓެއް މިލިޔެވޭނީވެސް ބަޔަކު މިގައުމަށް ގެނައި މިނިވަ ންކަމެއް ގެ ސަބަބުން އެކަމުގަ ވެސް އެންމެ ކުރީގަ ހުރި އެކަކު އެއީ ގާސިމު. ގާސިމުގެ ވަހަކަ ނުދސްކާ ތިމާމެން ސަރުކާރަށް ކަމެން ކޮށްދިނުން މާރަނގަޅު ވާނެ. ގާސިމެން އަހަރުމަނަކަށްމިދިޔަ 40އަހަރުވީއިރުވެސް ނުހުށްޓުވުނު.ކުރެވުނުކަމަކީ ހިތުހުރި އެއްޗެއް ކިޔުން،


ޤަވާޢިދާއި ޚިލާފަށް ރުއްގަސް ނަގާ، ތަންތަނަށް ގެންދާ ފަރާތްތަކަށް ފިޔަވަޅުއަޅާނަން: އީޕީއޭ ޤަވާޢިދާއި ޚިލާފަށް ރުއްގަސް ނަގާ، ތަންތަނަށް ގެންދާ ފަރާތްތަކަށް ފިޔަވަޅުއަޅާނަން: އީޕީއޭ\nޤަވާޢިދާއި ޚިލާފަށް ރުއްގަސް ނަގާ، ތަންތަނަށް ގެންދާ ފަރާތްތަކަށް ފިޔަވަޅުއަޅާނަން: އީޕީއޭ\nޤަވާޢިދާއި ޚިލާފަށް ރުއްގަސް ނަގާ، ތަންތަނަށް ގެންދާ ފަރާތްތަކަށް ފިޔަވަޅުއަޅާނެ ކަމަށް އީޕީއޭއިން ބުނުން / ފޮޓޯ: ޕީއެސްއެމް\nޤަވާއިދާއި ޚިލާފަށް ރުށްގަސް ކަނޑައި ނުވަތަ ނަގައިގެން އެއްރަށުން އަނެއް ރަށަށް އުފުލާ ފަރާތްތަކާ މެދު ޤާނޫނު ތަންފީޒުކުރާ ފަރާތްތަކުގެ އެހީގައި ފިޔަވަޅު އަޅާނެ ކަމަށް އެންވަޔަރަންމަންޓަލް ޕްރޮޓެކްޝަން އެޖެންސީ، އީޕީއޭއިން ވިދާޅުވެއްޖެއެވެ.\nއީޕީއެއިން މިގޮތަށް ވިދާޅުވެފައިވަނީ ހަމައެކަނި ކައުންސިލްގެ ހުއްދައަށް ރިޢާޔަތްކޮށް ޤަވާއިދާ ޚިލާފަށް ގިނަ ފަރާތްތަކަކުން ރުށްގަސް ކަނޑައި ނުވަތަ ނަގައިގެން އެއްތަނުން އަނެއް ތަނަށް ގެންދާ ކަމަށް ފާހަގަކުރެެވިގެންނެވެ. ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާ ބެހޭ ޤާނޫނުގެ ދަށުން އެކުލަވާލާފައިވާ " ރުއްގަސް ކެނޑުމާއި އުފުރުމާއި، ކޮނެގެން ނެގުން އަދި އެއްރަށުން އަނެއް ރަށަށް ގެންދިއުމާ ބެހޭ ޤަވާއިދުގެ ދަށުން މިކަން ކުރެވޭނީ އީޕީއޭގެ ހުއްދަ ލިބިގެންނެވެ. އެހެންކަމުން ރުށްގަސް ނެގޭނީ ކައުންސިލްގެ ހުއްދައިގެ އިތުރުން އީޕީއޭގެ ހުއްދަ ލިބިގެން ކަމަށްވާތީ ރިޒޯޓް ތަރައްޤީކުރާ ފަރާތްތަކުންނާއި، ކޮންޓްރެކްޓަރުންނާއި، ކައުންސިލްތަކުން މިކަން ޔަޤީންކުރުމަށް އީޕީއޭއިންވަނީ އިލްތިމާސްކުރައްވާފައެވެ.\nރުއްގަސް ނަގާ އެއްތަނުން އަނެއްތަނަށް އުފުލާ ފަރާތްތަކުން ސަމާލުކަން ދޭންޖެހޭ ކަންތައްތައް:-\n* އެމަޝްރޫޢަކަށް ދޫކޮށްފައިވާ އީއައިއޭ ޑިސިޝަން ސްޓޭޓްމަންޓް ނުވަތަ ރުއްގަސް ޤަވާއިދުގެ ދަށުން ދީފައިވާ ހުއްދަ\n* ދޫކޮށްފައިވާ ހުއްދައިގެ ދަށުން ނެގުމަށް ހުއްދަ ދީފައިވާ ރުއްގަހުގެ އަދަދު\n* ރުއްގަސް ނެގުމަށް ހުއްދަ ދީފައިވާ ސަރަހައްދުގެ ބޮޑުމިން\n* ރުއްގަހާއި އެކު ރަށްރަށުން ކަޅުފަސް ބޭރުނުކުރުން\nއަދި މިދެންނެވުނު ހުއްދަތައް މަސައްކަތްކުރާ ފަރާތްތަކުގެ އަތުގައި އަދި ރުއްގަސް އުފުލާ އުޅަނދު ފަހަރުގައި ހުންނަން ޖެހޭނެ ކަމަށާއި، މިގޮތަށް ލިޔެކިއުންތައް ފުރިހަމަ ނުކޮށް ރުއްގަސް ކަނޑައި ނުވަތަ ނަގައި އެއްރަށުން އަނެއް ރަށަށް އުފުލާ ފަރާތްތަކާމެދު ފިޔަވަޅު އަޅާނެ ކަމަށްވެސް އީޕީއޭއިންވަނީ ވިދާޅުވެފައެވެ.


SunOnline: Maziya in De Grande balikuri iru TC dhevana ah\nމާޒިޔާއިން ދަ ގްރާންޑޭ ބަލިކުރި އިރު ޓީސީ ދެވަނައަށް\nޢަބްދުﷲ އައިމަން 25 Jan 2020, 11:26\nދިވެހި ޕްރިމިއާ ލީގުގައި ރޭ ފޯކައިދޫއާއި ޓީސީ ކުޅުނު މެޗުގެ ތެރެއިން --- ފޮޓޯ// އެފްއޭއެމް\nދިރާގު ދިވެހި ޕްރިމިއާ ލީގުގެ ޗެމްޕިއަންކަން ހޯދާފައިވާ މާޒިޔާ އިއްޔެ ހަވީރު ކުޅުނު މެޗުގައި ދަ ގްރާންޑޭ ސްޕޯޓްސް ކްލަބް ބަލިކުރި އިރު، ރޭ ފޯކައިދޫ އަތުން މޮޅުވެ ޓީސީ ދެވަނައަށް ޖެހިލައިފިއެވެ.\nއެންމެ ފަހުން ކުޅުނު އަށް މެޗުގައިވެސް ސީދާ މޮޅު ހޯދައި މާޒިޔާއިން އިއްޔޭގެ މެޗަށް ނުކުތީ ލީގުގެ ޗެމްޕިއަންގެ ގޮތުގައެވެ. ލީގުގައި ބާކީ ތިން މެޗު އޮއްވާ އެ ޓީމުން ލީގު ކަށަވަރު ކުރީ އެންމެ ފަހުން ގްރީންސްޓްރީޓްސްއާ ދެކޮޅަށް ކުޅުނު މެޗުން ހޯދި ބޮޑު މޮޅާއެކު އެވެ. އެކަމަކު ރޭގެ މެޗުގައި ދަ ގްރާންޑޭ އަތުން އެ ޓީމަށް މޮޅުވެވުނީ އުނދަގުލުންނެވެ. އެ މެޗުން މާޒިޔާ މޮޅުވީ 1-2 ގެ ނަތީޖާއަކުންނެވެ.\nރޭގެ މެޗުން ހޯދި މޮޅާ އެކު މާޒިޔާއަށް ވަނީ 19 މެޗު ކުޅެގެން 50 ޕޮއިންޓް ލިބިފައެވެ. އެ ޓީމާއި އެންމެ ގާތުން ދެން ވާދަކުރާ ޓީސީ، ރޭ ކުޅުނު މެޗުގައި ފޯކައިދޫ އަތުން މޮޅުވެގެން ލިބިފައި ވަނީ 37 ޕޮއިންޓެވެ.\nމާޒިޔާއަށް ލީގު ޔަގީންވެފައި އޮތުމުން އިއްޔެގެ މެޗަށް އެ ޓީމުން ނުކުތީ ބަދަލުތަކާއެކުއެވެ. އެކަމަކު މެޗު ފެށިގެން ވެސް ޑޮމިނޭޓްކޮށް މޮޅަށް އެ ޓީމުން ކުޅުނު އިރު މެޗުގެ ކުރީކޮޅު އެ ޓީމުގެ ފޯވާޑް ނާއިޒް ހަސަން (ދާދު) ފޮނުވާލި ދެ ހަމަލާއެއް އިދިކޮޅު ޓީމުގެ ކީޕަރު ވަނީ ދިފާއުކޮށްފައެވެ. މާޒިޔާއިން މެޗުގައި ފުރަތަމަ ފަހަރަށް ލީޑު ނެގީ 14 ވަނަ މިނަޓުގައެވެ. އެއީ އެ ޓީމަށް ލިބުނު ކޯނަރެއްގެ ފައިދާ ނަގައި ޓީމަށް އަލަށް ގުޅުނު އަފްގާނިސްތާންގެ ޑިފެންޑަރު މުހައްމަދު ޝާރިފް ޖަހައިދިން ގޯލެކެވެ.\nމާޒިޔާގެ ގޯލާއެކު ދަ ގްރާންޑޭއިން ކުޅުން ރަނގަޅުކޮށް އުފެއްދި ފުރަތަމަ ހަމަލާއިން އެ ޓީމުން ވަނީ ގޯލު ޖަހައި ނަތީޖާ އެއްވަރު ކޮށްފައެވެ. އެ ގޯލު އެ ޓީމަށް ޖަހައިދިނީ އޮބައިދާ ކަދުމް ދިން ބޯޅައަކުން ޔަސްފާދު ހަބީބް (މުލަކޭ) އެވެ.\nމުލަކޭގެ ގޯލަށްފަހު ދެ ޓީމުގެ ފަރާތުން ވެސް ވާދަވެރި ހަމަހަމަ ކުޅުމެއް ފެނިގެންދިޔަ އިރު މާޒިޔާއިން މެޗުގައި ދެވަނަ ފަހަރަށް ލީޑު ނެގީ ދެވަނަ ހާފުގެ ތެރޭގައި ސެއިންޓް ވިންސެންޓްގެ ފޯވާޑް ކޮނޭލިއަސް ސްޓެވާޓް (ކޯނޭ)އެވެ.\nމާލީ މައްސަލަތަކެއް ކުރިމަތިވެ ސީޒަނުގެ މެދަކާ ހިސާބުން އުނދަގޫ ހާލަތަކަށް ދިޔަ ޓީސީ އަލުން ވަރުގަދަ ކޮށްފައިވާ އިރު ރޭ އެ ޓީމުން ވަނީ 0-4 ގެ ބޮޑު ތަފާތަކުން ފޯކައިދޫ ބަލިކޮށްފައެވެ.\nރޭގެ މެޗުގައި ޓީސީގެ ފުރަތަމަ ދެ ގޯލް ފުރަތަމަ ހާފުގައި ޖަހައިދިނީ އިޝާން އިބްރާހިމް (ސައްޓު) އެވެ. މެޗުގެ އަނެއް ދެ ގޯލު އެ ޓީމަށް ޖަހައިދިނީ ސީޒަނުގެ ފުރަތަމަ ކޮޅު ގްރީންސްޓްރީޓުން ފެނުނު އަލީ އަޝްފާގު (ދަގަނޑޭ) އެވެ.


ރިސްކު އެލަވަންސް: -/750 ރ\nގިންތި: ވަގުތީ (31 ޑިސެމްބަރ 2020 ގެ ނިޔަލަށް)\n· ވަޒީފާގައި ކުރަންޖެހޭ މައިގަނޑު މަސައްކަތްތައް:\nކޮންމެ ހަފްތާއަކުވެސް ކުނިކޮށީގައި މަސައްކަތްކުރަންޖެހޭނީ4ދުވަހު ދުވާލަކު6ގަޑިއިރުއެވެ. މީގެ ތެރެއިން ކޮންމެ ހަފްތާއެއްގެ ހޯމަ އަދި ބުދަ ދުވަހު ކައުންސިލުން ހަމަޖައްސާ އުޞޫލެއްގެ މަތިން ޕިކަޕްގައި ގޭގޭދޮށަށް ގޮސް އުކާލަންޖެހޭކުނި ނެގުމާއި އިޖުތިމާޢީ ސަރަޙައްދުތަކުގައި ބަހައްޓާފައި ހުންނަ ޑަސްބިންތަކުގައި ހުންނަ ކުނި ނަގައިގެން ކުނިކޮށްޓަށް ގެންގޮސް ނައްތާލުމާއި، މީގެ އިތުރަށް ހޮނިހިރު ދުވަހާއި އަންގާރަ ދުވަހުވެސް ކުނިކޮށީގައި މަސައްކަތް ކުރުމަށް ކަނޑައެޅިފައިވާ ގަޑީގައި ކުނިކޮށީގައި މަސައްކަތް ކުރުން.\nކުނިކޮށްޓަށް ޚާއްޞަ ކުރެވިފައިވާ ސަރަޙައްދުގައި ވިނަ / ގަސްފަޅައި ބޯވިޔަނުދީ ސާފުކޮށް ބެލެހެއްޓުން\nގޭގެއިން ގެންނަ ކުނި އަޅަންވީ ތަން ކުނި ގެންނަ ފަރާތްތަކަށް އެންގުމާއި ބެލެއްޓުން\nމީގެ އިތުރުން ވަންދޫ ޕްރޮޖެކުޓާއި ގުޅިގެން ކުނިކޮށިން ބަނދަރަށް އުފުލަންޖެހޭ ކުނި އުފުލުމުގައި ކައުންސިލަށް އެހީތެރިވުން\n· ވަޒީފާއަށް އެންމެ ޤާބިލް ފަރާތެއް ހޮވުމަށް ބެލެވޭނެ ކަންތައްތައް:\n· ހުށަހަޅަންޖެހޭ ލިޔުންތައް:\nވީމާ، މިމަޤާމްތަކަށް ޝަރުތުހަމަވާ ފަރާތްތަކުން، 22 ޖަނަވަރީ 2020 ވާ ބުދަ ދުވަހުގެ 13:00 ގެ ކުރިން މަތީގައިބަޔާންކުރެވިފައިވާ ލިޔުންތަކާއިއެކު މިއިދާރާއަށް ސިޓީއަކުން ހުށަހެޅުއްވުން އެދެމެވެ. އިތުރުމަޢުލޫމާތު ހޯއްދެވުމަށް މިއިދާރާގެ ނަމްބަރ 6580072 އާއި ގުޅުއްވުން އެދެމެވެ.


އެމްޑީޕީ އައްޑޫ ސިޓީގެ އިއުލާން: ބޯޑިން ޕާސް އިވެންޓާއި ބެހޭ – Maldivian Democratic Party\nއެމްޑީޕީ އައްޑޫ ސިޓީގެ އިއުލާން: ބޯޑިން ޕާސް އިވެންޓާއި ބެހޭ\nއެމް،ޑީ،ޕީ އައްޑޫސިޓީ ގެ އިދާރާ\nބޯޑިންގ ޕާސް ހޯއްދަވާ! “އަޅުގަޑުމެން މި ނައްޓާލަނީ، ބެލްޓް އަޅުއްވާ ބާރުކޮށްލައްވާ!”\nރައީސް ނަޝީދު ބައިވެރިވެވަޑައިގަންނަވާ އައްޑޫ ސިޓީގެ ވަރަށް މުހިންމު ބައްދަލުވުމެެއް 13 ޖޫން 2013 ވާ ބުރާސްފަތި ދުވަހުގެ ރޭ 9.00 ގައި މަންދު ކޮލެޖް (ކުރީގެ މާލޭ އިންގްލިޝް ސްކޫލް) ހޯލްގައި އޮންނާނެއެވެ.\nއަޅުގަނޑުމެން، އައްޑޫ ސިޓީގެ ރައްޔިތުން މި ނައްޓާލަނީ އިރާދަކުރެއްވިއްޔާ ސެޕްޓެމްބަރު7ވަނަ ދުވަހު އެއްބުރުން ދިވެހިރާއްޖޭގެ ރައީސްކަމަށް އަނެއްކާ ވެސް ރައީސް ނަޝީދު އިންތިޚާބުކުރާށެވެ. އައްޑޫ ސިޓީގެ ރައްޔިތުން ދަނީ މިކަމަށް ވަރަށް ބޮޑަށް ތައްޔާރުވަމުންނެވެ. މާލެއާއި އެހެނިހެން ރަށްރަށުގައި ތިއްބެވި އައްޑޫގެ ރައްޔިތުންނާއި އެއްބުރުން ރައީސް ނަޝީދު ހޮވަން ބޭނުންވާ މީހުން ވެސް އައްޑޫ ސިޓީގެ މި މަސައްކަތުގައި ބައިވެރިވުމަށް އެދެމުން ދެއެވެ.\nއެހެންކަމުން، މާލެއާއި މާލެ ކައިރިި ރަށްރަށުގައި ތިއްބެވި އައްޑޫ ސިޓީގެ ރައްޔިތުންނާއި ހެޔޮ އެދޭ ފަރާތްތަކާ އައްޑޫ ސިޓީގެ ކެމްޕޭން ޓީމުގެ ފަރާތުން ބައްދަލުކޮށްލަން ބޭނުންވެއެވެ. މި ބައްދަލުކުރުމުގައި އައްޑޫ ސިޓީގައި ކެމްޕޭން ހިނގަމުންދާގޮތުގެ މަޢުލޫމާތު ހިއްސާކޮށް އޮޅުންފިލުވައިދެވޭނެއެވެ. ކެމްޕޭންގައި ޢަމަލީގޮތުން ޙަރަކާތްތެރިވުމަށް ބޭނުންވާ މީހުން ފާހަގަކުރުން އޮންނާނެއެވެ. ރައީސް ނަޝީދު ހެއްކެއްގެ ގޮތުގައި އެމް ޑީ ޕީ އަށް ސޮއިކުރައްވަން ބޭނުންފުޅު ވާ ފަރާތްތަކަށް އެ ފުރުޞަދު އޮންނާނެއެވެ. މީގެ އިތުރުން، ކެމްޕޭނަށް އެހީތެރިވުމުގެ ގޮތުން ފަންޑް ރެއިޒިން ހަރަކާތެއްވެސް މި ބައްދަލުވުމުގައި ކުރިޔަށް ގެންދެވޭނެއެވެ.\nވީމާ، އައްޑޫ ސިޓީގެ ކެމްޕޭނުގެ މަޢުލޫމާތު ލިބިގަތުމަށާއި، އެއްބުރުން ރައީސް ނަޝީދު ހޮވުމުގެ ކެމްޕޭނުގައި ވެވުނު ގޮތަކުން ބައިވެރިވުމަށް އެދޭ އައްޑޫ ސިޓީގެ ރައްޔިތުންނާއި އެނޫން މީހުން މި ބައްދަލުވުމަށް ވަޑައިގެންދެއްވުން އެދެމެވެ.\n8 ޖޫން 2013


ވަޒީފާގެ ފުރުޞަތު, ސީނިއަރ އޮފިސަރ (އެމް.އެސް 1), ސިވިކް އެޑިއުކޭޝަން އެންޑް ޓްރެއިނިންގ ސެކްޝަން\n19 ޖޫން 2022, 12:00 އިއުލާން\n(IUL)38-CA/38/2022/184 : ނަންބަރު\nއާންމު ހޭލުންތެރިކަން އިތުރުކުރުމަށް ބޭއްވޭ ޕްރޮގްރާމްތައް ރާވައި ހިންގުމުގައި ބައިވެރިވުން.\nއިންތިޚާބުތަކާއި ގުޅިގެން ހިންގާ ހުރިހާ ޓްރޭނިންގ ސެޝަންތަކުގެ އިދާރީ އިންތިޒާމްތައް ހަމަޖެއްސުން.\nސިވިކް އެޑިޔުކޭޝަން ޕްރޮގްރާމްތަކުގައި ޢާންމުންނަށް ދިނުމަށް އެންމެ މުހިންމުވާ މަޢުލޫމާތުތައް ދެނެގަނެ، ކޮންޓެންޓް ތައްޔާރުކުރުން.\nސިވިކް އެޑިޔުކޭޝަން ޕްރޮގްރާމްތަކުގެ ދަތުރުފަތުރުގެ އިންތިޒާމު ހަމަޖެއްސުމަށް ބޭނުންވާ އިދާރީ މަސައްކަތް ކުރުމުގެ އިންތިޒާމު ހަމަޖެއްސުން.\nސިވިކް އެޑިޔުކޭޝަން ޕްރޮގްރާމްތަކުގައި މަޢުލޫމާތު ދިނުމަށް ކޮމިޝަނުގެ މުވައްޒަފުން އަހުލުވެރިކުރުމަށް ބާއްވާ ޓްރޭނިންގ ސެޝަންތަކުގެ އިންތިޒާމުތައް ހަމަޖެއްސުން.\nކޮމިޝަނުން ޚަބަރު ފެތުރުމާ ބެހޭގޮތުން، މީޑިއާތަކާ ގުޅިގެން ކުރަންޖެހޭ ކަންކަން ކުރުން.\nކޮމިޝަން މެންބަރުން މީޑިއާއަށް ދެއްވަންޖެހޭ މަޢުލޫމާތުތަކާ ގުޅިގެން ކުރަންޖެހޭ އެންމެހައި ކަންކަން ކުރުން.\nކޮމިޝަނުން ބޭރުގެ ބޭފުޅުންނާއެކު ކޮމިޝަނުން ބާއްވާ އެކިއެކި ބައްދަލުވުންތަކުގެ ފޮޓޯ ކަވަރޭޖް ހެދުން.\nސެކްޝަންތަކުން ތައްޔާރުކޮށް ފޮނުވާ އިޢުލާންތައް މީޑިއާތަކަށް ފޮނުވުން.\nކޮމިޝަނުން އިންތިޒާމުކުރާ ނޫސް ކޮންފަރަންސްތަކުގެ އެންމެހާ ކަންކަން އިންތިޒާމްކުރުން.\nކޮމިޝަނުން މީޑިއާއަށް ދޭންޖެހޭ ޚަބަރުތައް ބަލައި އެޚަބަރުތައް ތައްޔާރުކޮށް މީޑިއާއަށް ފޯރުކޮށްދިނުން.\nކޮމިޝަންގެ ވެބްސައިޓް، ފޭސްބުކް އެކައުންޓް އަދި އިންސްޓަރ އެކައުންޓް އަޕްޑޭޓްކޮށް ބެލެހެއްޓުން.\nއިންތިޚާބުތަކުގެ ނަތީޖާ އިޢުލާނު ކުރުމުގެ އިންތިޒާމުތައް ހަމަޖެއްސުން.\nސެކްޝަނުން އިންތިޒާމްކުރާ ބައްދަލުވުންތަކުގެ އިދާރީ ކަންކަން ބެލެހެއްޓުން.\nމި މަގާމަށް ޝައުޤުވެރިވާ ފަރާތްތަކުން 2022 ޖޫން 27 ވާ ހޯމަ ދުވަހުގެ 15:00 ގެ ކުރިން މި ކޮމިޝަނުގެ ވަޒީފާއަށް އެދޭ ފޯމު ފުރިހަމަ ކުރެއްވުމަށްފަހު، ހުށަހަޅަންޖެހޭ ލިޔުންތަކާއެކު ޕޯރޓް ކޮމްޕްލެކްސް ބިލްޑިންގ 05 ވަނަ ފަންގިފިލާގެ ރިސެޕްޝަނަށް ނުވަތަ ކޮމިޝަނުގެ އީމެއިލު ([email protected]) މެދުވެރިކޮށް ހުށަހެޅުއްވުން އެދެމެވެ. އީމެއިލު ކުރައްވާއިރު ހުށަހަޅުއްވާ ހުރިހާ ލިޔެކިޔުންތައް ހުންނަންވާނީ އެއްފައިލެއްގެ ގޮތުގައި 10mbއަށް ވުރެ ކުޑަފައިލްސައިޒަކަށް އެޓޭޗްކުރެވިފައެވެ. ވަޒީފާއަށް އެދޭ ފޯމު މި ކޮމިޝަންގެ ރަސްމީ ވެބްސައިޓް www.elections.gov.mv އިން ލިބެން ހުންނާނެއެވެ.


ޓީޗަރުންގެ މުސާރަ ބޯނަސް\nޓީޗަރުން / އެޑިއުކޭޝަން މިނިސްޓްރީ\nFebruary 12, 2020 84\nޓީޗަރުންގެ މުސާރަ އާއި އިނާޔަތްތައް ބޮޑުކުރުމުގެ އާ އޮނިގަނޑުގެ މަސައްކަތް ނިންމައި، ފިނޭންސް މިނިސްޓްރީ އަށް ފޮނުވާފައިވީ ނަމަވެސް، ކޮރޯނާވައިރަހާ ގުޅިގެން ދައުލަތުގެ ޚަރަދު...\nދަރިވަރުންނަށް ޖިންސީގޯނާކުރި ކަމުގެ ތުހުމަތަށް އެއް ސްކޫލެއްގެ ތިން ޓީޗަރަކު ސަސްޕެންޑްކޮށްފި އެވެ.\nސްކޫލްތަކަށް ޓީޗަރުން ވަނީ ހަމަވެފައި: މިނިސްޓްރީ\nސްކޫލުތައް ހުޅުވުނު އިރު ހުރިހާ ސްކޫލަކަށް ވެސް ޓީޗަރުން ހަމަވެފައިވާ ކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nDecember 31, 2019 50\nރާއްޖޭގެ ސްކޫލްތަކަށް އަންނަ އަހަރަށް ބޭނުންވާ ބިދޭސީ ޓީޗަރުން ހޯދުމާ ގުޅޭ ކަންކަން ދިވެހި ސަރުކާރުން އިންޑިއާގެ އަމިއްލަ ކުންފުންޏަކާ ހަވާލުކޮށްފި އެވެ.\nOctober 06, 2019 7\nޖަމާލުއްދީން ސްކޫލުގެ ގޭޓު ކުރިމައްޗަށް އެރުމުން ފެނުނީ ބޮޑު މާ ބަގީޗާއެކެވެ. ފިޔާތޮއްޓާއި އޮރެންޖާއި ނޫ ކުލައިގެ އެކި ވަރުގެ މާތަކުން މުޅި ސްކޫލް އޮތީ ޒީނަތްތެރިކޮށްފަ އެވެ. ގޭޓުން ވަދެގެންދާ އިރު، ޓީޗަރުންނަށް މަރުހަބާ ކިޔަން ދެ ފަރާތުގައި ބަހައްޓާފައި ހުރީ ތަފާތު މެސެޖްތައް ލިއެފައިވާ ބޯޑުތަކެވެ. އެ ބޯޑުތަކުގައި ބެލެނިވެރިން...\nޓީޗަރުންނަށް ގަދަރު ކުޑަވުމަކީ ފިކުރު ކުރަންޖެހޭ ކަމެއް\nޓީޗަރުންނަށް ދޭ ގަދަރާއި މުސާރަ ކުޑަވުމަކީ އެމީހުން ވަޒީފާގައި ދެމިތިބެން އޮތް ގޮންޖެހުމަކަށް ވެފައިވާ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ މިއަދު ވިދާޅުވެއްޖެ އެވެ.\nOctober 05, 2019 10\nތަރައްގީއާ ފައިހަމަވާ ގޮތަށް މުޖުތަމައުއެއް ހަރުދަނާވެ ކުރިއަރައި ތަރައްގީވާނީ ޒަމާނީ ތައުލީމަށް ލޯހުޅުވިފައިވާ ޒުވާން ޓީޗަރުންތަކެއް އުފައްދައިގެން ކަމަށް ކަމަށް ރައީސް...\nޓީޗާސް ކޮންފަރެންސް: ބަދަލުތަކެއް ފެންނާނެ\nކިޔަވައިދިނުމުގައި ދިމާވާ މައްސަލަތަކާއި ގޮންޖެހުންތައް ދެނެގަނެވޭނެ އެންމެ ފަސޭހަ މަގަކީ ބައިނަލްއަގުވާމީ ފެންވަރުގައި ބާއްވާ ޓީޗަރުންގެ ކޮންފަރެންސް އެވެ. ވަރަށް ފުޅާ ދާއިރާއެއްގައި، ތައުލީމަށް ހާއްސަކޮށްގެން އޭގެ ފަސް ވަނަ ކޮންފަރެންސް މިދިޔަ ހަފުތާގައި ނިންމާލީ އާ ކަންތައްތައް އެނގި، ދަސްވެގެންނެވެ. އެއީ ކިޔަވައިދިނުމަށް...\nއެޑިޔުކޭޝަންގެ ނިންމުމަކީ ހިތްހަމަޖެހުމެއް: އެސޯސިއޭޝަން\nބަންދު ދުވަސްތަކުގައި ޓީޗަރުން ނުނެރެން އަންގައިފި\nބަންދު ދުވަސްތަކާއި ހުކުރު ދުވަސްތަކުގައި ޓީޗަރުން މަސައްކަތަށް ނުނެރުމަށް އެޑިއުކޭޝަން މިނިސްޓްރީން އިއްޔެ އަންގައިފި އެވެ.\nAugust 08, 2019 18\n"ބްލޮކް މޯޑުން ޓީޗަރުން ރަނގަޅަށް ތަމްރީނެއްނުވޭ"\n"އުސޫލު ބަދަލުކުރީ ކިޔަވައިދިނުން ހަރުދަނާކުރަން"\nލީޑިން ޓީޗަރުންނާ ގުޅޭގޮތުން ނިންމި ނިންމުމަކީ ސްކޫލުތަކުގައި ކިޔަވައިދިނުމުގެ މިންގަނޑުތައް އިތުރަށް ހަރުދަނާކުރަން ގެންނަ ހެޔޮ ބަދަލެއް ކަމަށް އެޑިއުކޭޝަން މިނިސްޓްރީން މިރޭ...\nލީޑިން ޓީޗަރުންގެ މަގާމު ސީއެސްސީން އުވާލައިފި\nJuly 14, 2019 113\nސްކޫލުތަކުގެ ޕްރައިމަރީ ގްރޭޑުތަކަށް ދިވެހި ޓީޗަރުން ނުލިބޭތީ ބޭރުން ޓީޗަރުން ގެންނަން އެޑިއުކޭޝަން މިނިސްޓްރީން އިއުލާނުކޮށްފި އެވެ.\nJuly 04, 2019 64\nމުސާރަ ބޮޑުކޮށް، އިނާޔަތް ދޭން ޕްރިންސިޕަލުން އެދެފި\nޕްރިންސިޕަލުންގެ މުސާރަ އަށް ހެޔޮ ބަދަލެއް ގެނެސް އިތުރު އިނާޔަތްތައް ހަމަޖައްސައިދިނުމަށް ނައިބު ރައީސް ފައިސަލް ނަސީމަށް މިއަދު ހުށަހަޅައިފި އެވެ.\nއަރަބިއްޔާ ސްކޫލްގައި ކިޔަވައި ދިނުމަށް މިސްރުގެ އަޒްހަރު ޔުނިވާސިޓީން ފޮނުވާ އިތުރު 18 ޓީޗަރުން އަންނަ ބުދަ ދުވަހު ރާއްޖެ އަންނާނެ ކަމަށް އެ ސްކޫލުން މިއަދު ބުނެފި އެވެ.


ޕީޕީއެމް ހޯދައިދޭނެކަމަށް ވީވައުދު ރައީސް ނުފުއްދަވާ: މައުމޫން | Jazeera\tޕީޕީއެމް ހޯދައިދޭނެކަމަށް ވީވައުދު ރައީސް ނުފުއްދަވާ: މައުމޫން - Jazeera\nޕީޕީއެމް ހޯދައިދޭނެކަމަށް ވީވައުދު ރައީސް ނުފުއްދަވާ: މައުމޫން\nސަދާ ސައީދު April 10, 2019 603 views0\nޕީޕީއެމްގެ ކުުރީގެ ރައީސް މައުމޫން އަބްދުލްޤައްޔޫމްއަށް އަބުރާ ޕީޕީއެމް ދެއްވާނެ ކަމަށް ވިދާޅުވެ ރައީސް އިބްރާހިމް މުހައްމަދު ސޯލިހު ކެމްޕެއިންގައި ވެވަޑައިގެންނެވި ވައުދު ނުފުއްދަވާތީ މައުމޫން ނުރުހުން ފާޅުކުރައްވައިފިއެވެ.\nއެމްއާރައެމްގެ ފަރާތުން މަޖިލިސް އިންތިހާބުގައި ވާދަކުރެއްވި ކެންޑިޑޭޓުންނާއެކު މިރޭ ރައީސް މައުމޫން ބޭއްވެވި ބައްދަލު ކުރެއްވުމުގައި ވިދާޅުވީ ޕީޕީއެމް މިހާރު ހިންގަނީ ހައްގު ނޫން ބައެއް ކަމަށާއި ހިންގުން ހަވާލުކުރީ އަސާސީ ގަވައިދުން ތަންދޭ ބަޔަކަށް ނޫން ކަމަށެވެ.\nމީގެ އިތުރުން ރައީސް މައުމޫން ވިދާޅުވީ، ބޭނުންވާ ގޮތަށް ކަންތައް ނުދިޔަ ކަމުގައި ވިނަމަވެސް ހިތްވަރު އެލުވާލައިގެން ތިބެވެން ނެތް ކަމަށެވެ. އަދި ސިޔާސީ މައިދާނަކީ ވަކި ކަމެއްވީމަ ހުއްޓާލައިގެން ތިބެންޖެހޭ މައިދާނެއް ނޫން ކަމަށާއި، ބަލީގެ މަތިން ހަނދާން ނައްތާލައި އާ ހިތްވަރާއި އަޒުމާއެކު ކުރިއަށް ދާން ޖެހޭނެ ކަމަށް އެމަނިކުފާން ވިދާޅުވި އެވެ.\nއެމްއާރްއެމްއަށް މެންބަރުން ހަމަކުރަން ފެށިތާ މިހާރު ގިނަ ދުވަސްތަކެއް ވެފައި ވިނަމަވެސް، އަދިވެސް 3،000 މެންބަރުން ހަމައެއް ނުވެއެވެ. އެ ސަބަބާއި ހުރެ އަދި އެޕާޓީ ރަޖިސްޓްރީ ކުރެވޭ ގޮތް ވަނީ ނުވެފައެވެ.